Fani elhee eh noon, vadhdhaane hiyaleh nethee - Hali News\nރޯވިންް ބޯޓުތައް ބަހައްޓާފައި ހުންނަނީ ސ. ހިތަދޫގައި ހުންނަ މިިފްކޯ އައިސްޕްލާންޓް ސަރަހައްދުގެ ހުސް ބިމުގައި އެއްވެސް ނިވަލެއް ނެތި.\nމިނިސްޓަރ! ފަނި އެޅީއެއްނޫން! ވައްދާނޭ ހިޔަލެއްނެތީ: ރޯވިން\n01 December 2021, 15:50\nރޯވިންއެސޯސިއޭޝަންގެ ބެލުމުގެ ދަށުގައިހުރި ފަލިޖަހާ ބޯޓުތައް ފެނުނީ ފަނިއަޅައިފައިހުރި ކަހަލަ ގޮތަކަށް ކަމަށް ސްޕޯޓްސް މިނިސްޓަރ އަޙުމަދު މަހުލޫފް ވިދާޅުވުމުން ރޯވިން އެސޯސިއޭޝަނުން އެމަނިކުފާނަށް ރައްދު ދެއްވައިފިއެވެ.\nރައްޔިތުންގެ މަޖިލީހުގެ ޖަލްސާއެއްގައި ވާހަކަފުޅު ދައްކަވަމުން މިނިސްޓަރ ވިދާޅުވީ ރޯވިންގެ ހާލަތު ބެއްލެވުމަށް މީގެ ދެ އަހަރެއްހާ ދުވަސް ކުރީން އައްޑުއަށް ވަޑައިގެންނެވި ކަމަށެވެ.\n"އަޅުގަނޑު ދިޔައިން ރޯވިން އެސޯސިއޭޝަންގެ މަސައްކަތް ހިނގާގޮތް ބަލާލަން މީގެ ދެ އަހަރެއް ވަރުކުރިން އައްޑުއަށް. ގޮސް ބަލާލިއިރު އޭރު ހާލަތު ފެނުނީ ވަރަށްދެރަކޮށް. އޭރު އަޅުގަނޑުމެންނަށް ފެނުނީ ބޯޓުތަކުގައި ފަނިއަޅާފައި ހުރި ކަހަލަ ގޮތަކަށް. އަދި ދިޔަ ގަޑީގައި އެތަނުގައި ކޮންމެވެސް ވަރެއްގެ ޚިޔާލު ތަފާތުވުމެއް ވެސް އަޅުގަނޑަށް ފެނުނު، މިހާރު ހިންގަންތިއްބެވި ބޭފުޅުންނާއި އަދި އިތުރަށް އަންހެން ބޭފުޅަކު ވަޑައިގެން މައްސަލަތަކެއް ހުރިކަން ފާހަގަވެގެންދިޔަ،" މިނިސްޓަރ ވިދާޅުވިއެވެ.\nމިނިސްޓަރުގެ މިވާހަކަތަކަށް ރައްދު ދެއްވައި ރޯވިން އެސޯސިއޭޝަންގެ ރައީސް އަޙުމަދު ހަބީބު ވިދާޅުވީ ފާއިތުވި މުއްދަތަށް ބަލާއިރު މިހާރުހުރި ރޯވިން ބޯޓުތައް މިފެންވަރުގައި ހުރިކަމީ ޝުކުރުވެރިވާންޖެހޭ ކަމެއް ކަމަށެވެ. އެއީ އެ ބޯޓުފަހަރު ވައްދާނޭ ހިޔަލެއް ނެތުމުން އަބަދުވެސް ބަހައްޓަންޖެހެނީ ދޭހާ އަތްވާއި ވެހޭހާ ވާރޭގައި ކަމަށް އޭނާ ވިދާޅުވިއެވެ. ބޯޓުގައި ފަނިއަޅާފައި ހުރިވާހަކަ ވެސް ހަބީބު ދޮގު ކުރެއްވިއެވެ. އެކަން ވަރަށްރަނގަޅަށް މިނިސްޓަރަށް ވެސް އެނގިވަޑައިގަންނަވާނޭ ކަމަށް ހަބީބު ވިދާޅުވިއެވެ. ދެ ބަސްވުމުގެ ވާހަކަ މިނިސްޓަރ ފާހަގަ ކުރެއްވުމުން ހަބީބު ވިދާޅުވީ އެއްވެސް ޒަމާނެއްގައި ކުޅިވަރަކީ "ވަކަރުގޭ ކުދީންގެ އެއްޗެއް ނޫން. އެއީ ތަރުބަވީ ހަރަކާތެއް. އެފަދަ ހަރަކާތެއް މަސްތުން ސަލާމަތް ވެފައި އޮންނަންޖެހޭ،" ކަމަށެވެ. މުސްތަގުބަލުގައި ވެސް މި ކުޅިވަރު މަސްތުން ސަލާމަތް ކުރަން ކުރަންޖެހުނު ކޮންމެ ކަމެއް ރޯވިން އެސޯސިއޭޝަންގެ ބޯޑުން ކުރާނޭ ކަމަށް ވެސް އޭނާ ވިދާޅުވިއެވެ.\nމަޖިލީހުގެ ޖަލްސާގައި ވާހަކަފުޅު ދައްކަވަމުން މިނިސްޓަރ މަހުލޫން ވިދާޅުވީ ހާލަތު ކޮންމެ ގޮތަކަށް އޮތަސް ކޯޗެއް ބަހައްޓައިގެން ރަނގަޅަށް މަސައްކަތް ކުރިއަށް ގެންދިއުމަށް އެސޯސިއޭޝަންގެ ރައީސް އަހުމަދު ހަބީބަށް އޭރު ދެންނެވި ކަމަށެވެ. "އެއާއެކީގައި ވެސް ހަބީބަށް އަޅުގަނޑު ދެންނެވީން ކޯޗެއް ބަހައްޓައިގެން ޓްރޭނިން ފަށައި މިކަންކަންކުރަން. އެއާއެކު ކޮވިޑް އައިސް މިހުރިހާ ކަމެއް ހުއްޓިގެންދިޔައީ،" މިނިސްޓަރ ވިދާޅުވިއެވެ.\nމަހުލޫފް ވިދާޅުވީ ރޯވިންއެސޯސިއޭޝަންގެ މަސައްކަތް މިފަހުން ވެސް އެމަނިކުފާނަށް ފެނިވަޑައިގަންނަވާ ކަމަށެވެ. ވަރަށް ރަނގަޅު މުބާރާތެއްވެސް އެ އެސޯސިއޭޝަނުން އައްޑޫގައި ބާއްވާފައިވާ ކަމަށް އެމަނިކުފާނު ވިދާޅުވިއެވެ.\nމިނިސްޓަރު މިހެން ވިދާޅުވުމުން ހަބީބު ވަނީ އެކަމަށް އުފާކުރައްވާ ކަމަށް ވިދާޅުވެ މިނިސްޓަރަށް ޝުކުރު އަދާކުރައްވައިފައެވެ. އެއާއެކު އޭނާ ވިދާޅުވީ ރޯވިންއެސޯސިއޭޝަން ހިންގަނީ ބައެއްގެ ވަރަށްބޮޑު މިންނެތް މަސައްކަތުން ކަމަށެވެ.\nމިފަދަ މުބާރާތެއް ބާއްވާ ކަމަށްވާނަމަ މީހުން ގާތަށް ހިނގައިގެން ސްޕޮންސަރ ހޯދަންޖެހޭ ކަމަށް ވެސް ހަބީބު ވިދާޅުވިއެވެ. މިކަންކަމަށް އޮތް ހައްލަކީ ރޯވިން އެސޯސިއޭޝަނަށް ގައުމީ ހައިސިއްޔަތުން ދިނުން ކަމަށް ވެސް އޭނާ ވިދާޅުވިއެވެ. "އޭރުން ރައީސް އިބްރާހީމް މުހައްމަދު ސާލިހުގެ ރިޔާސީ ވައުދުގެ ދަށުން އަހަރެއްގެ މައްޗަށް ފަސްލައްކަ ރުފިޔާ ލިބޭނެ އެސޯސިއޭޝަނަށް،" ހަބީބު ވިދާޅުވިއެވެ.\nމިކަމާ ގުޅިގެން މިނިސްޓަރ މަހުލޫފް ވިދާޅުވީ ކުޅިވަރު އެސޯސިއޭޝަންތަކަށް ނެޝަނަލް ސްޓޭޓަސް ދިނުމަކީ ވަރަށްދަތި އުނދަގޫކަމެއް ކަމަށެވެ. "އަޅުގަނޑުމެން ރާއްޖޭގެ ފުދުންތެރިކަން ނެތީސް ކިހިނެއްތޯ ހުސް ގައުމީ ކުޅިވަރު އެސޯސިއޭޝަންތަކެއް ގާއިމްކުރާނީ. ކޮށްފިއްޔާ އަޅުގަނޑުމެން ނެޝަނަލް ޓީމުތަކަށް މުސާރަ ދޭން އެބަޖެހޭ. ކުޅިވަރު ހިންގުމަށް ކޮންމެ އަހަރަކު މަދުވެގެން ފަސްލައްކަ ރުފިޔާ ދޭންއެބަޖެހޭ،" މިނިސްޓަރ ވިދާޅުވިއެވެ.\nރޯވިން އެސޯސިއޭޝަނަކީ މޫދު ކުޅިވަރާ ގުޅޭ ތަނަކަށް ވީމައި ވަކިނަންތަކެއް ކިޔުމަށްވުރެން އަމްބުރެއްލާ ބޮޑީއެއްގެ ގޮތުންގައި ނެޝަނަލް އެސޯސީއޭޝަން ހަދާފައި އޭގެ ދަށުގައި އެފަދަ ކުޅިވަރުތައް ބޭއްވުން މާރަނގަޅު ކަމަށް ވެސް މިނިސްޓަރ ވިދާޅުވިއެވެ. "އޭރުން ރޯވިން ވެސް އޮންނާނެ. ވިންޑްސާފް ވެސް އޮންނާނެ، އަދި މޫދުކުޅިވަރާ ގުޅުންހުރި އެހެން ކުޅިވަރުތައް ވެސް އޮންނާނެ،" މިނިސްޓަރ ވިދާޅުވިއެވެ. އެހެން ކަމުން ކޮންމެ ކުޅިވަރަކަށް ނޭޝަނަލް އެސޯސިއޭޝަނެއް ހެދުމަކީ ދަތިކަމެއް ކަމަށް މިނިސްޓަރ ވިދާޅުވިއެވެ.\nރޯވިންއަކީ މާލޭއިން ބޭރުގައި ފުރަތަމަ އެސްޓަބްލިޝްޑް ވެގެން އަންނަ ކުޅިވަރަކަށްވީމާ އިތުރު ވިސްނުންތަކެއް ވިސްނަވާނެ ކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ވިދަޅުވީ އެމަނިކުފާނު އެދިވަޑައިގަންނަވަނީ މިހާރުވެސް ރޯވިންގެ މަސައްކަތް ކުރައްވަމުން ގެންދަވާ ގޮތަށް ވީހާވެސް ރަނގަޅަށް ކުރަމުން ގެންދިޔުމަށް ކަމަށެވެ. "އޭރުން އަޅުގަނޑުމެންނަށް ވެސް ވީހާވެސް ބޮޑަށް ދެވެންއޮތް ފުރުސަތެއް ދެމުން ގެންދާނަން،" މަހުލޫފް ވިދާޅުވިއެވެ.


ބިދޭސީންނަށް ކްރިކެޓް ބަލަން ތިބެވޭނެ އިންތިޒާމް ސަރުކާރުން ހަމަޖައްސައިދީފި – Haftha\nބިދޭސީންނަށް ކްރިކެޓް ބަލަން ތިބެވޭނެ އިންތިޒާމް ސަރުކާރުން ހަމަޖައްސައިދީފި\nމިހާރު ކުރިއަށްދާ ވޯލްޑް ކަޕް ކްރިކެޓްގެ މެޗްތައް ބެލުމަށް ބިދޭސީންނަށް ބަލަން ތިބެވޭނެ އިންތިޒާމް ސަރުކާރުން ހަމަޖައްސައިދީ އެވެ.\nޔޫތް މިނިސްޓަރު އަހުމަދު މަހުލޫފް ކުރެއްވި ޓުވީޓެއްގައި ވިދާޅުވީ، ކްރިކެޓް ބެލުމަށް ދާއިމީ ގޮތެއްގައި ބޮޑު ސްކްރީނެއް ހެދުމަށް ޕްލޭނިން މިނިސްޓްރީއާއެކު މަޝްވަރާ ކުރެވިފައިވާ ކަމަށެވެ. އަދި އެކަމާ ގުޅިގެން ބޭރު ގައުމުތަކުގެ އެމްބަސީތަކާ ވެސް ގާތުން މަސައްކަތް ކުރަމުންދާ ކަމަށް ވިދާޅުވެފައިވެ އެވެ.\nމިނިސްޓަރު މަހުލޫފް ވިދާޅުވީ، ބިދޭސީން ކްރިކެޓް މެޗުތައް ބެލުމަށް ވަގުތީ ގޮތުން ސޯޝަލް ސެންޓާރުގައި ހުންނަ ބޮޑު ސްކްރީން މިހާރު ހަމަޖައްސާފައިވާ ކަމަށެވެ. ސޯޝަލް ސެންޓަރުގައި ހުންނަ ބޮޑު ސްކްރީނަކީ އާންމު ގޮތެއްގައި ދައުލަތުގެ މީޑިއާ އަޅުވާފައި ހުންނަ ތަނެކެވެ.\nރާއްޖޭގައި އުޅޭ ގިނަ ބިދޭސީންނަކީ އަވަށްޓެރި ގައުމުތަކުގެ މީހުންނަށްވާއިރު، އެގައުމުތަކުގައި ކްރިކެޓަކީ އެންމެ ގިނަ ބަޔަކު ބަލާ އެއް ކުޅިވަރެވެ.\nނަމަވެސް ރާއްޖޭގައި މަސައްކަތްކުރާ ބިދޭސީންނަށް އެ ކުޅިވަރު ބެލުމުގެ އިންތިޒާމް ހަމަޖެހިފައި ނެތުމުން، ގިނަ މީހުން މެޗުތައް ބަލައި އުޅެނީ އަތުގައި އޮންނަ ފޯނުން ނުވަތަ ކޮންމެވެސް ހޮޓަލެއްގެ ބޭރުގައި ތިބެގެން އެތަނުގައި ހުންނަ ޓީވީ އަކުންނެވެ.\nއަދި ހާއްސަކޮށް، މި ދުވަސްވަރަކީ ކްރިކެޓް ވޯލްޑް ކަޕް ކުރިއަށްދާ ދުވަސްވަރު ކަމުން ކެފޭތަކާއި ހޮޓާތައް ކައިރިއަށް ޖަމާވެ އެތަންތަނުގެ ޓީވީން އަޅުވާފައި ހުންނަ މެޗުތައް ބަލަން ގިނަ ބިދޭސީން މަގުމަތީގައި ގިނައިރުތަކެއް ވަންދެން ކޮޅަށް ތިބޭތަން ފެނެއެވެ.\nއަދި އެކަމާ ގުޅިގެން ގިނަ ދިވެހިން ސޯޝަލް މީޑިއާގައި ވަނީ ބިދޭސީންނަށް އެފަދަ މާހައުލެއް ގާއިމްކޮށް ދިނުމަށް ސަރުކާރުގައި އިލްތިމާސް ކޮށްފައެވެ.\nއިނގިރޭސި ވިލާތާއި ވޭލްސްގައި މިއަހަރު ކުރިއަށްދާ 12 ވަނަ ކްރިކެޓް ވޯލްޑް ކަޕް ފަށާފައިވަނީ މޭ މަހުގެ 30 ވަނަ ދުވަހުއެވެ. އަންނަ މަހުގެ 14 ވަނަ ދުވަހާ ހަމައަށް ކުރިއަށްދާ އެ މުބާރާތުގައި 10 ޓީމު ވާދަކުރާއިރު، މުބާރާތުގެ ސެމީ ފައިނަލަށް ހޮވޭނީ ލީގު އުސޫލުން އެއް ބުރު ކުޅެ އެންމެ ގިނަ ޕޮއިންޓް ހޯދާ ހަތަރު ޓީމެވެ.\nއެގޮތުން މިހާޜުގެ ނަތީޖާއަށް ބަލާއިރު ލީގުގެ އެއްވަނާގައި އޮތީ އޮސްޓްރޭލިއާއެވެ. އަދި ދެވަނާގައި ނިއު ޒިލެންޑް އޮތްއިރު، މުބާރާތުގެ ފޭވަރިޓުންގެ ގޮތުގައި ބެލެވޭ އިންޑިއާ އޮތީ ލީގުގެ ތިން ވަނައިގައެވެ. ހަތަރު ވަނާގައި އޮތީ މުބާރާތް ބާއްވާ އެއްގަމު ކަމަށްވާ އިނގިރޭސިވިލާތެވެ.\nރާއްޖޭގައި އުޅޭ ބިދޭސީންގެ ތެރެއިން އެންމެ ގިނަ މީހުން ނިސްބަތްވާ ބަންގުލަދޭޝް އޮތީ ލީގުގެ ލީގުގެ ފަސް ވަނައިގައެވެ.


Supreme court fandiyaaru kamah Shujoon adhi Azmiralda ayyan kohfi\nއަޒްމިރާލްދާ އާއި ޝުޖޫން، ފަނޑިޔާރު ކަމަށް އައްޔަން ކުރެއްވުމަށްފަހު އެ ބޭފުޅުންނާ ރައީސް ބައްދަލު ކުރައްވަނީ --\nސުޕްރީމް ކޯޓުގެ ފަނޑިޔާރު ކަމަށް ފުރަތަމަ ފަހަރަށް އަންހެން ބޭފުޅުން އައްޔަން ކުރައްވައިފި އެވެ. އެ މަގާމަށް އައްޔަން ކުރައްވާފައިވަނީ ހައިކޯޓުގެ ކުރީގެ ފަނޑިޔާރު ޑރ. އަޒްމިރާލްދާ ޒާހިރާއި ސިވިލް ކޯޓުގެ ކުރީގެ ގާޒީ އާއިޝާ ޝުޖޫން އެވެ.\nދެ ބޭފުޅުން ވެސް ފަނޑިޔާރު ކަމުގެ ހުވާ ކުރައްވާފައިވަނީ މިއަދު ރައީސް އޮފީހުގައި ބޭއްވި ރަސްމިއްޔާތެއްގަ އެވެ. އެ ބޭފުޅުންނަށް ހުވާ ލައިދެއްވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އެވެ. މަގާމު ލިޔުން ހަވާލު ކުރެއްވީ ރައީސް އިބްރާހިމް މުހައްމަދު ސޯލިހެވެ.\nޝުޖޫން އާއި އަޒްމިރާލްދާ ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރުމަށް އެންމެ ފުރަތަމަ ރައީސް ސޯލިހު، ޖުޑީޝަލް ސާވިސް ކޮމިޝަން (ޖޭއެސްސީ)ގެ ލަފާއަށް އެދިވަޑައިގަތެވެ. ގާނޫނުގައިވާ ގޮތުން ސުޕްރީމް ކޯޓަށް އައްޔަން ކުރާ ފަނޑިޔާރުންގެ ލަފާ ރައީސްއަށް އަރުވަން ޖެހެނީ އެ ކޮމިޝަނުންނެވެ.\nއެގޮތުގެ މަތިން އެ ނަންތައް ބަލައިގަނެ، އިތުރު ބޭފުޅުންނަށް ޖޭއެސްސީއިން ފުރުސަތު ހުޅުވާލި އެވެ. އެ ފުރުސަތުގައި ހައިކޯޓުގެ ހަތަރު ފަނޑިޔާރަކު ކުރިމަތިލެއްވި އެވެ. ނަމަވެސް އިންޓަވިއުކުރުމަށްފަހު ޖޭއެސްސީއިން ވެސް ރައީސްއަށް ލަފާ އެރުވީ ޝުޖޫން އާއި އަޒްމިރާލްދާގެ ނަމެވެ.\nއެ ދެ ބޭފުޅުންނަށް ރައްޔިތުންގެ މަޖިލީހުން ރުހުން ދީފައިވަނީ އިއްޔެ އެވެ. އެއީ 62 މެންބަރުންގެ ވޯޓުންނެވެ. ވޯޓުގައި 64 މެންބަރުން ބައިވެރިވިއިރު ރުހުން ނުދޭން ވޯޓު ދެއްވީ އެންމެ މެންބަރެކެވެ.\nއަންހެން ބޭފުޅުން ސުޕްރީމް ކޯޓަށް އައްޔަން ކުރަން މަސައްކަތް ފެށުމުން ބައެއް ދީނީ ބޭފުޅުން ނުރުހުން ފާޅު ކުރި އެވެ. ނަމަވެސް މަޖިލިސް ގިނަ މެންބަރުން އަދި ބައެއް ދީނީ އިލްމްވެރިން ވެސް ވަނީ އެކަމަށް ތާއިދު ކުރައްވާފަ އެވެ. އޭގެ ތެރޭގައި ކުރީގެ ރައީސް މައުމޫން އަބްދުލްގައްޔޫމް ހިމެނެ އެވެ. އެމަނިކުފާނު ވަނީ އަންހެން ފަނޑިޔާރުން ހުއްދަވާ ގިނަ ސަބަބުތައް ދައްކަވާފަ އެވެ.\nއަޒްމިރާލްދާ އާއި ޝުޖޫން އައްޔަންކޮށްފައިވަނީ އާ މަޖިލީހުން ގާނޫނަށް ގެނައި އިސްލާހާ ގުޅިގެން ސުޕްރީމް ކޯޓުގެ ބެންޗަށް އިތުރުވި ދެ މަގާމަށެވެ. މިހާރު ވެސް ބެންޗުގެ އެއް މަގާމު ވަނީ ހުސްވެފަ އެވެ. އެއީ ފަނޑިޔާރު އަބްދުﷲ ދީދީ، އެ މަގާމުން މަޖިލީހުން ވަކިކުރުމާ ގުޅިގެންނެވެ. އެ މަގާމަށް ކުރިމަތިލުމުގެ ފުރުސަތު މިހާރު ޖޭއެސްސީއިން ވަނީ ހުޅުވާލާފަ އެވެ.\nޝުޖޫން، އިއްޔެ ހަމައަށް ހުންނެވީ އަލަށް އުފެއްދި ބާ ކައުންސިލްގެ އެކްސްކޯ މެންބަރެއްގެ ގޮތުގަ އެވެ. އޭނާ އިސްތިއުފާ ދެއްވީ ސުޕްރީމް ކޯޓުގެ ފަނޑިޔާރު ކަމަށް އޭނާގެ ނަމަށް މަޖިލީހުން ރުހުން ދިނުމުންނެވެ.\nސުޕްރީމް ކޯޓް ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ޖޭއެސްސީ ޝަރުއީ ދާއިރާ ޝަރުއީ ދާއިރާ ރިފޯމް ކުރުން ޑރ. އަޒްމިރަލްދާ ޒާހިރު އައިޝާ ޝުޖޫން


Officialun Noon Bayakah EC Ge Idhaaraa Ah Vadhevigen Nuvaane: Nasheed – adduLIVE\nއޮފިޝަލުން ނޫން ބަޔަކަށް އީސީގެ އިދާރާއަށް ވަދެވިގެން ނުވާނެ: ނަޝީދު\nApr 13, 2021, 15:24 ހަސަން ރަޝީދު\nނަޝީދު އިންތިހާބާއި ބެހޭ މަރުކަޒުގައި - ފޮޓޯ: ސަން\nއިލެކްޝަންސް ކޮމިޝަންގެ އިދާރާއަށް އޮފިޝަލުން ނޫން ބަޔަކަށް ވަދެވިގެން ނުވާނެ ކަމަށް އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވެފައިމިވަނީ އެމަނިކުފާނާއި އެމްޑީޕީގެ އިސްވެރިން މިއަދު އިންތިހާބާއި ބެހޭ މަރުކަޒު (ބާ ޖަމާލުއްދީން) އަށް ވަޑައިގަތުމާ ގުޅިގެން އެ ސަރަހައްދުގެ މަސްރަހު ހޫނުވެފައިވާ ދަނޑިވަޅެއްގައެވެ.\nއެކަމާ ގުޅިގެން ނަޝީދު ވިދާޅުވީ އެމަނިކުފާނު އީސީގެ އިދާރާ ދޮށަށް އަށް ވަޑައިގަންނަވަން ޖެހުނީ T4 ގެ ވޯޓު ފޮށި އަލުން ގުނުމަށް ތައްޔާރުވެފައި ވަނިކޮށް އެތަނަށް ގޮސް ޕީޕީއެމްގެ އިސްވެރިން އީސީ އީދާރާއަށް ވަދެވަޑައިގެން 30 މިނެޓު ވީއިރު ވެސް ނުކުންނެވުމުން ކަމަށެވެ. އެގޮތުން އީސީގެ އިދާރަށް ވަދެވެން ޖެހޭނީ ހަމައެކަނި އޮފިޝަލުންނަށް ކަމަށާއި އެމަނިކުފާނު ހުންނެވީ ބޭރުގައި ކަމަށް ނަޝީދު ވިދާޅުވިއެވެ.\nމިއަދު 13:30 އިން ފެށިގެން ބައެއް ދާއިރާތަކުގެ ވޯޓު ފޮށިތައް އަލުން ގުނުމަށް އިލެކްޝަންސް ކޮމިޝަނުން އޮތީ ނިންމާފައެވެ. ވޯޓު ފޮށިތަކެއް ގުނަނީ ވަގުތީ ނަތީޖާ ކަށަވަރުކުރުމަށް ކަމަށް އީސީން ބުނެއެވެ.\nނަމަވެސް އެކަމާ އިދިކޮޅު ފަރާތްތަކުން ހިތްހަމަނުޖެހުން ފާޅުކޮށް އެ ސަރަހައްދަށް އެއްވެ އަޑުގަދަކުރަމުންދިޔައިރު، ނަޝީދާއި އެޕާޓީގެ އިސްވެރިން އެ ސަރަހައްދަށް ވަޑައިގަތުމުން މަސްރަހު ވަނީ ހޫނުވެގެން ގޮސްފައެވެ.\nނަޝީދާއި އެމްޑީޕީގެ އިސްވެރިން މިހާރު އެ ސަރަހައްދު ދޫކޮށް ގޮސްފައިވީ ނަމަވެސް އެ ސަރަހައްދުގައި އަދިވެސް ގިނަ އަދަދަކަށް އާންމުން ވަނީ އެއްވެފައެވެ. އާންމުން އެ ސަރަހައްދުން ދުރަށް ފޮނުވާލުމަށް ފުލުހުން އަންނަނީ މަސައްކަތް ކުރަމުންނެވެ.


Harbor food courtun2uniteh kuyyah dhenee\nހާބަރު ފުޑް ކޯޓު ސަރަހައްދު-- ފޮޓޯ: ކޯޕަރޭޓް މޯލްޑިވްސް\nހާބަރު ފުޑް ކޯޓުން ދެ ޔުނިޓެއް ކުއްޔަށް ދެނީ\nހާބަރު ސަރަހައްދުގައި ހުރި ފުޑް ކޯޓުތަކުގެ ތެރެއިން ހިދުމަތް ދެމުން ނުދާ ދެ ޔުނިޓެއް ކުއްޔަށް ދޫކުރުމަށް ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އިން އިއުލާންކޮށްފި އެވެ.\nއެސްޓީއޯއިން ނެރުނު އިއުލާނެއްގައި ބުނެފައި ވަނީ އެ ދެ ޔުނިޓަށް ބިޑު ކުރުމުން ސެޕްޓެމްބަރު 18 އާ ހަމައަށް އޮންނާނެ ކަމަށެވެ. ދޫކުރުމަށް ނިންމާފައި ވަނީ އިއްޒުއްދީން މަގަށްވާ ފަޅިން ޔުނިޓް 20 އާއި 26 އެވެ.\nއެއީ 960 އަކަފޫޓުގެ ދެ ދަތެނެވެ. އެސްޓީއޯއިން ބުނީ ކުއްޔަށް ދޭން ނިންމާފައިވާ ބޭސްރޭޓަކީ އަކަފޫޓެއް 53 ރުފިޔާގެ މަގުން ކަމަށެވެ. އެހެންކަމުން ބިޑު ކުރާ ޕްރޮޕޯޒަލް ހުށަހަޅަން ޖެހޭނީ އަކަފޫޓެއް އެންމެ ކުޑަކޮށް 53 ރުފިޔާގެ މަގުންނެވެ.\nބިޑް ކާމިޔާބު ކުރާތާ ހަފްތާއެއް ތެރޭގައި އެކަން އެންގުމުން، ތިން މަހުގެ ސެކިއުރިޓީ ޑިޕޮސިޓު ދައްކަން ޖެހޭނެ ކަމަށް އެސްޓީއޯ އިން ނެރުނު އިއުލާނުގައި ވެއެވެ. އެތަން ލިބޭ ފަރާތަކަށް ތަނަށް ބަދަލެއް ގެނެވޭނީ އެސްޓީއޯގެ ހުއްދައާއެކުގަ އެވެ.\nއެތަނުގައި ބޭނުން ކުރާނެ ގޮނޑި އަދި މޭޒު ފަދަ ތަކެތި ވެސް އެސްޓީއޯ އިން ދޭނެ ކަމަށް އިއުލާނުގައި ބުނެފައި ވާއިރު، އެ ތަކެތި ހަލާކުވެއްޖެ ނަމަ ސެކިއުރިޓީ ޑިޕޮސިޓުން އެއަށްވާ އަގު ކެނޑޭނެ އެވެ.\nއޭގެ އިތުރުން ފަސް އަހަރުގެ މުއްދަތަށް ދޫ ކުރާ އެ ދެ ޔުނިޓު ވެސް ދޫކުރާތާ އެއް މަހުގެ ތެރޭގައި ހިދުމަތް ދޭން ފަށަން ވާނެ ކަމަށް އެސްޓީއޯ އިން ބުނެ އެވެ.


ފެނަކައިގެ ކުރީގެ ދެ ވެރިޔަކަށް ދައުވާކުރަން ފޮނުވައިފި\nނުނިމި އޮތް މަޝްރޫއަކަށް ފައިސާ ދޫކުރި ފެނަކައިގެ ކުރީގެ އިސް ދެ ވެރިޔަކަށް ދައުވާކުރަން ފޮނުވައިފި\n22 ސެޕްޓެންބަރު 2021 - 22:03 0\nއެންޓި ކޮރަޕްޝަން ކޮމިޝަންގެ މެމްބަރުން. -- ފޮޓޯ: އަދަދު\nފެނަކަ ކޯޕަރޭޝަނަށް ބިލިން ސޮފްޓްވެއާއެއް ހަދައިދޭން އަމިއްލަ ކުންފުންޏަކަށް ހަވާލުކުރި މަސައްކަތެއްގައި، އެ ސޮފްޓްވެއާ ނިމިގެން ނުލިބެނީސް، އެ މަސައްކަތަށް ފައިސާ ދޫކުރިކަމުގެ ތުހުމަތުގައި ފެނަކައިގެ ކުރީގެ ދެ އިސްވެރިޔަކާއި ދެކޮޅަށް ދައުވާކޮށްދިނުމަށް އެދި އެންޓި ކޮރަޕްޝަން ކޮމިޝަން (އޭސީސީ) އިން ޕްރޮސެކިއުޓާ ޖެނެރަލްގެ އޮފީހަށް މިއަދު ފޮނުވައިފި އެވެ.\nއެ މައްސަލައާ ގުޅިގެން އޭސީސީން ދައުވާކޮށްދިނުމަށް އެދިފައިވާ ދެ ފަރާތަކީ ފެނަކައިގެ ކުރީގެ އިންފޮމޭޝަން ކޮމިއުނިކޭޝަން ޓެކްނޮލޮޖީ ޑިޕާޓްމަންޓުގެ ހެޑު އިސްމާއިލް ޝަމްއޫން، މ. ފެހިވިދުވަރުގެ، ކ. މާލެ އަދި އެ ކުންފުނީގެ ސޭލްސް އެންޑް ބިލިން ޑިޕާޓްމަންޓްގެ ވެރިއެއްގެ ގޮތުގައި އޭރު ހުންނެވި އަހުމަދު ނަޖާހް، ނަންބަރު ރސ 13142، ކ. މާލެ އެވެ.\nއެ މައްސަލައިގައި އޭސީސީން ބުނީ ފެނަކަ ކޯޕަރޭޝަނުން އެ ކުންފުނީގެ ކަސްޓަމަރުންނަށް ބިލްކުރުމަށްޓަކައި 2017 ވަނަ އަހަރުގެ ތެރޭގައި ބިލިން ސޮފްޓްވެއާއެއް ހެދުމަށް ޝުވެކް މޯލްޑިވްސް ޕްރައިވެޓް ލިމިޓެޑް ނަމަކަށް ކިޔާ އަމިއްލަ އާ ހަވާލުކުރި ކަމަށެވެ. ނަމަވެސް، އެ ސޮފްޓްވެއާ އަދި މިހާތަނަށް ވެސް ފެނަކައަށް ލިބިފައިނުވާއިރު، އެ ސޮފްޓްވެއާ ނިމުނުކަމަށް ލިޔުން ދޫކޮށް، އެ މަސައްކަތަށް ފައިސާ ދީފައިވާކަމަށެވެ.\nއެ މައްސަލައިގައި ތުހުމަތުވާ ދެ މީހުންގެ މައްޗަށް އޭސީސީން ކުރަން އެދިފައި ވަނީ ގާނޫނުލް އުގޫބާތުގެ 513 ވަނަ މާއްދާގެ (ށ) ދަށުން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ދައުވާއާއި ކޮރަޕްޝަން ހުއްޓުވުމާ މަނާކުރުމުގެ ގާނޫނުގެ 12 ވަނަ މާއްދާގެ (ހ) ގެ ދަށުން ކޮރަޕްޝަންގެ އަމަލެއް ހިންގާފައިވާކަމުގެ ދައުވާ އެވެ.\nއޭސީސީން އެ މައްސަަލައާ ގުޅިގެން ނެރުނު ބަޔާނުގައި ބުނެފައިވަނީ ޝުވެކަށްދީފައިވާ ސޮފްޓްވެއާ މަޝްރޫއަކީ ތިން މަރުހަލާއަކަށް ބަހާލައިގެން ކުރިޔަށް ގެންދަން ހަމަޖެހިފައިވާ މަޝްރޫއެއްކަމަށެވެ. އަދި އެ މަޝްރޫއުގެ ކޮލިޓީ ކޮންޓްރޯލަރަކީ ޝަމްއޫން ވެރިޔަކަށް ހުންނެވި އައިސީޓީ ޑިޕާޓްމެންޓެވެ.\nކޮންމެ މަރުހަލާއަކަށް ފަހު ޝުވެކުން ދޭ އިންވޮއިސް އެ ޑިޕާޓްމެންޓުން ބަލައި އެޕްރޫވްކުރަން ވެސް އެއްބަސްވުމުގައި އޮތް ނަމަވެސް އެކަން އެ ޑިޕާޓްމެންޓުން ކޮށްފައިނުވާކަން އޭސީސީން ވަނީ ފާހަގަކޮށްފަ އެވެ. އަދި ސޮފްޓްވެއާގައި ހުންނަންޖެހޭނެކަމަށް އެއްބަސްވުމުގައި ބަޔާންކޮށްފައިވާ ގިނަ ކަންކަން ޝުވެކުން ފުރިހަމަކޮށްފައިނުވާކަން އޭސީސީގެ ތަހުގީގަށް ހޯދިފައިވެ އެވެ. އެކަންކަން ބެލުމަކީ ޑިޕާޓްމެންޓުގެ ހެޑުގެ ހައިސިއްޔަތުން ޝަމްއޫންގެ ޒިންމާއެއްކަން އޭސީސީން ފާހަގަކުރެ އެވެ.\nއެއްބަސްވުމުގައިވާ ގޮތުންނަމަ އެ ސޮފްޓްވެއާ ނިންމަން ޖެހޭ ތާރީހަކީ ނޮވެމްބަރު 8، 2017 އެވެ. އެކަމަކު އޭގެ އެއް އަހަރު ދުވަސްފަހުން ވެސް އެއްބަސްވުމުގައި ބަޔާންކޮށްފައިވާ ގޮތަށް ސޮފްޓްވެއާ ނިންމާފައިނުވާކަމަށް އޭސީސީން ބުނެ އެވެ.\nއެކަމަކު ނޮވެމްބަރު 6، 2017 ވަނަ ދުވަހު ސޮފްޓްވެއާގެ މަސައްކަތް ޝުވެކުން ނިންމާފައިވާކަމަށް ބަޔާންކޮށް ޝުވެކުން ފެނަކައަށް ހުށަހެޅި ސިޓީއެއްގައި ޝަމްއޫންއާއި ނަޖާހު ވެސް ސޮއިކޮށްފައިވާކަމަށް އޭސީސީން ތަހުގީގުގެ ޑޮކިއުމެންޓްތަކާއި ހަވާލާދީ ބުނެ އެވެ. އަދި އެ ސޮފްޓްވެއާ ފެނަކައިގެ ސާވާއެއްގައި ހޯސްޓުކުރެވެން އޮއްވާ، އެއްބަސްވުމުގައި ބަޔާންކޮށްފައި ނެތް ގޮތަކަށް އެ ސޮފްޓްވެއާ ޝުވެކުގެ ސާވާއެއްގައި ހޯސްޓުކުރަން ހުއްދަދީ އެކަމަށްޓަކައި ފައިސާ ދޫކުރަން އައިސީޓީ ޑިޕާޓްމަންޓުން ފެނަކައިގެ ފައިނޭންސް ޑިޕާޓްމެންޓަށް މެމޯއެއް ފޮނުވާފައިވާކަމަށް އޭސީސީން ބުނެ އެވެ.\nއަދި ސޮފްޓްވެއާގެ ބާކީ ދެ މަރުހަލާގެ މަސައްކަތް އަދި މަޝްރޫއުގެ ބަދަލުތަކެއްގެ މަސައްކަތް ވެސް އޮއްވާ އެ މަސައްކަތްތައް ނިންމާފައިވާކަމަށް ބުނެ އެ މަސައްކަތަށްވާ ފައިސާ ދޫކޮށްދިނުމަށް އައިސީޓީ ޑިޕާޓްމަންޓުން ފެނަކައިގެ ޓެންޑާ ސެކްޝަނަށް އިންޓާނަލް މެމޯއެއް ފޮނުވާފައިވާކަމަށް އޭސީސީގެ ތަހުގީގަށް ވަނީ ހޯދިފަ އެވެ. އެ މެމޯގައި ސޮއިކޮށްފައިވަނީ ޝަމްއޫންކަން ވެސް އޭސީސީގެ ތަހުގީގަށް ހޯދިފައިވެ އެވެ.\nއަދި މަޝްރޫއު ނުނިމި އޮއްވާ އެ މަސައްކަތަށްވާ ފައިސާ ފުރިހަމަ އަދަދުން ޝުވެކަށް ދޫކޮށްފައިވަނީ، ޝަމްއޫންއާއި ނަޖާހުގެ ސޮއިކޮށްފައިވާ ހުއްދަތަކަކަށް ރިއާޔަތްކޮށްގެންކަމަށް އޭސީސީގެ ތަހުގީގަށް ހޯދިފައިވާކަން ވެސް އެ ކޮމިޝަނުން ވަނީ ފާހަގަކޮށްފަ އެވެ. އެހެންނަމަވެސް އެ މައްސަލައިގައި ދޫކޮށްފައިވަނީ ކިހާ އަދަދެއްގެ ފައިސާއެއްކަމެއް އޭސީސީން ހާމަކޮށްފައެއް ނުވެ އެވެ.\nއާ އިންޖީނުގެއަކާ އެކު ފުޅަދޫ ރައްޔިތުންގެ ހިތްދަތިކަމަށް ނިމުން


ސްޓޭޝަނަރީ އައިޓަމްސްތައް ސަޕްލައިކޮށްދޭނެ ފަރާތެއް ހޯދަން\nމިސަރވިސްއަށް ބޭނުންވާ ސްޓޭޝަނަރީ އައިޓަމްސްތައް ސަޕްލައިކޮށްދޭނެ ފަރާތެއް ހޯދަން ބޭނުންވެގެން ކުރި ނަންބަރު H3(PU)/IUL/2015/109-ފ171 އިޢުލާނާ ގުޅިގެން ހުށަހަޅާފައިވާ އަންދާސީހިސާބުތަކުގެ އަގުތައް ބޮޑުކަމަށް ފެންނާތީ، އެއިޢުލާން ބާޠިލުކުރުމަށްފަހު، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2015 އޮގަސްޓު 06 ވާ ބުރާސްފަތި ދުވަހުން ފެށިގެން 2015 އޮގަސްޓު 10 ވާ ހޯމަ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/400ރ (ހަތަރުސަތޭކަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓްކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 އޮގަސްޓު 11 ވާ އަންގާރަ ދުވަހުގެ 11:00 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 އޮގަސްޓު 10 ވާ ހޯމަ ދުވަހުގެ 15:30 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2015 އޮގަސްޓު 18 ވާ އަންގާރަ ދުވަހުގެ 11:00 ގައި މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\nބީލަންފޮތް ބައްލަވައިނުގަންނަވާ ފަރާތްތަކަށާއި، ބީލަންފޮތް ބަލައިގަތުމަށްފަހު ޕްރީބިޑް ބައްދަލުވުމުގައި ބައިވެރިވެވަޑައިނުގަންނަވާ ފަރާތްތަކަށް ބިޑް ހުޅުވުމުގެ ފުރުޞަތު ދެވެންނެތްވާހަކަ ދަންނަވަމެވެ.\nސުންގަޑި: 10 އޮގަސްޓް 2015 1100


galehiri: ގައުމީ ހަރާންކޯރުން\nދިވެހިގައުމަށް މޮޅާއި ރީތި ނަމާއި ޝަރަފު ލިބުމަށް ނޭދޭ ދިވެހި ނަމެއްގައި އުޅޭ ބަޔަކު ދިވެހި ގައުމުގައި ތިބިކަން އެބަ އެނގެއެވެ. މިކަން އެނގޭ މީހުންގެ ތެރޭ އިވުމާއި ފެނުމުގެ ޙިއްސު ސަލާމަތުން ހުރި ރާއްޖެއިން ބޭރުގެ ބައެއް މީސްމީހުންނާއި ރާއްޖޭގެ ބައެއް މީސްމީހުން ވެސް ވެއެވެ. އެބަޔެއްގެ އަމިއްލަ ވަޠަނަށް މޮޅާއި ރީތި ނަމާއި ޝަރަފު ލިބުމަށް ނޭދޭ މީހުންނަކީ ގައުމީ ހަރާންކޯރުންގެ ގިންތީގައިވާ ބަޔެކެވެ.\nމިހާރު ހިނގަމުންދާ އޭއެފްސީ ޗެލެންޖް ކަޕް ފުޓްބޯޅަ މުބާރާތުގައި ދިވެހިރާއްޖޭގެ ނަމުގައި ބައިވެރިވެ ކުޅެމުންދާ ދިވެހިންނަށް އެމުބާރާތުން ލިބޭ ކޮންމެ މޮޅަކީ ކޮންމެ ރީތި ނަމަކީ އަދި ކޮންމެ ޝަރަފަކީ މުޅި ރާއްޖެ އޭގައި ޙިއްޞާވާ އެއްޗެކެވެ. އެއީ ހަމައެކަނި އެސްކޮޑްގައި ނުވަތަ އެޓީމްގައި ކުޅެމުންދާ ކުޅުންތެރިން ޙިއްޞާވާ އެއްޗެއް ނޫނެވެ. ގައުމީ އެއްޗެކެވެ. ގައުމީ ކަމެކެވެ. އެންމެހައި ދިވެހިންގެ ކަމެކެވެ.\nމިހެންވީއިރު ދިވެހިގައުމަށް މޮޅާއި ރީތި ނަމާއި ޝަރަފު ހޯދުމަށް މެދުވެރިވެ އެކަންކޮށްދޭ ދިވެހި ގައުމީ ފުޓްބޯޅަ ކުޅުންތެރިންނަށް އެކުޅުންތެރިން ރަމްޒުކޮށްދޭ ދިވެހިގައުމުގެ ފަރާތުން ފައިސާގެ އިނާމެއް ދެއްވާގޮތަށް ނިންމެވުމުން މިކަމާއި ކަންބޮޑުވެ މިކަމާއި ނުރުހި މިކަމާއި މޭކަރައި އެކި ކަހަލަ ވާހަކަތައް ދުލުން ބޭރުކޮށް ގަލަމުން ލިޔެ އުޅުމަކީ ދިވެހި ގައުމަށް އިޚުލާޞްތެރި ވަފާތެރި އަދި ގައުމުދެކެ ލޯބިވާ އެއްވެސް މީހަކު ކުރާނެކަމެއް ނޫނެވެ. އެކަމެއް ނުކުރާނެއެވެ. އެކަހަލަ ކަންކަން ކުރާނީ ގައުމީ ހަރާންކޯރުންނެވެ.\nގައުމީ ހަރާންކޯރުން އެމީސްމީހުންގެ ފާސިގުކަމާއެކު ދައްކާ ބައެއް ވާހަކަތައް ދައްކާނީ އެކަމެއް އެގޮތަށް ކުރުމުގެ ސަބަބުން ދިވެހި ރައްޔިތުންނަށް ލިބެންވާ އެއްޗެއް ރައްޔިތުންނަށް ނުލިބިދާނެތީވެ، ރައްޔިތުންނަށް ހެޔޮ އެދޭ ނަމެއްގައި ރައްޔިތުންނާއި ހުރެ ލޮލުފިޔައެއް ނުޖެހިގެން އުޅޭ ހުސް ނަމެއްގައެވެ. ހުސް އަޑެކެވެ. ކަންއޮތް ގޮތެއްނޫނެވެ.\nއެހެނީ، ދިވެހި ރައްޔިތުންނަށް އެހާ ހެޔޮ އެދޭނަމަ ދިވެހި ރައްޔިތުން ދެކެ އެހާ ލޯބިވާނަމަ، ދިވެހި ރައްޔިތުންނަށްޓަކައި ގުރުބާންވާނަމަ، ދިވެހިރައްޔިތުންގެ އެކި ކަންކަމާއި ޙަވާލުވެގެން ތިބި ބައެއް މީސްމީހުނާއި އެމީހުންނާއި ގުޅުން ހުރި ހަތަރު ފަސް ބައިވެރިއަކު ދިވެހިރައްޔިތުންގެ ބައިތުލްމާލު ނޮޅައިލައި ބައިތުލްމާލުން ދަވާލި ފައިސާތައް ދިވެހި ރައްޔިތުންނަށް އަނބުރައި ހޯދާ ވާހަކަނުދައްކައި އެފައިސާތައް އަނބުރައި ހޯދާ ވާހަކަނުލިޔަން ޖެހޭ އެއްވެސް ސަބަބެއް ނެތެވެ. އެކަމަކު އެކަމެއް ނުކުރެއެވެ. އެއީ ދެނެހުރި ކަމެއްވެސް ނޫނެވެ. ޔޯލަކޮށް ބަޔަކު ދައްކާތީ އަޑު އިވުނު ވާހަކައެއްވެސް ނޫނެވެ.\nދިވެހިގައުމީ ހަރާންކޯރުންނަކީ ކޮންބަޔެއްކަން ދިވެހިގައުމު ދެކޭނެއެވެ. ދިވެހިގައުމު ބަލާނެއެވެ. އަދި އެބަޔެއްގެ ވާހަކަ ދިވެހިގައުމު ދައްކާނެއެވެ. ރުހުނަސް ނުރުހުނަސް އެއަޑު ދިވެހިގައުމު އިއްވާނެއެވެ.\n26 މޭ 2014މ.


Gulf gaumuthakun Iran aa mashvaraakuran Qatar in govaalaifi\nގަލްފު ގައުމުތަކުން އީރާނާ މަޝްވަރާ ކުރަން ގަތަރުން ގޮވާލައިފި\nގަތަރުގެ ފޮރިން މިނިސްޓަރު، ޝެއިހް މުހައްމަދު ބިން އަބްދުއްރަހުމާން އަލް ތާނީ އިންޓަވިއު ދެއްވަނީ\nގަލްފު ގައުމުތަކުން އިރާނާ މަޝްވަރާކޮށް މުއާމަލާތް ކުރަން ގަތަރުން ގޮވާލައިފި އެވެ. އަދި ބުނީ މަޝްވަރާތަކަށް މެދުވެރިއަކަށް ވާން ވެސް ގަތަރު ތައްޔާރުވެ އޮތް ކަމަށެވެ.\nގަލްފު ގައުމުތަކުން ގަތަރާ ގުޅުން ކަނޑާލީ ވެސް އީރާނާ މާބޮޑަށް ކައިރިވާ ކަމަށް ބުނެ އެވެ. ސައޫދީ އަރަބިއާ، ޔުނައިޓެޑް އަރަބް އެމިރޭޓްސް، ބަހްރެއިން އަދި މިސްރުން ގަތަރާ އަލުން ގުޅުނީ ޖެނުއަރީ ފަހެއްގައި ސައޫދީގެ އަލް އުލާގައި އޮތް ޖީސީސީ ސަމިޓްގަ އެވެ. ގަތަރުން މިހާ އަވަހަށް އީރާނަށް ކަމޭ ހިތާކަން އާންމު ކުރުމަކީ ބެލެވޭ ގޮތުގައި ޖީސީސީ ގައުމުތަކުން އެހައި ހިތާވާނެ ކަމެއް ކަމަކަށް ނުފެނެ އެވެ.\nގަތަރުގެ ފޮރިން މިނިސްޓަރު، ޝެއިހު މުހައްމަދު ބިން އަބްދުއްރަހުމާން އަލް ތާނީ ބްލޫމްބާގް ޓީވީއަށް ދެއްވި އިންޓަވިއުއެއްގައި ވިދާޅުވީ އުންމީދަކީ މި ކަންވުން ކަމަށެވެ.\n"މިއީ ވެދާނެ ކަމެއް ކަމަށް އަޅުގަނޑުމެން އަދިވެސް ގަބޫލު ކުރަން،" ފޮރިން މިނިސްޓަރު ވިދާޅުވި އެވެ. އޭނާ ވިދާޅުވީ ގަލްފު ގައުމުތަކުން އީރާނާ ގުޅުން ރަނގަޅު ކުރުމަކީ ހަމައެކަނި ގަތަރުން އެދިގެން އުޅޭ ކަމެއް ނޫން ކަމަށެވެ.\nގަތަރުން ދެއްކި ވާހަކައަށް އަދި އެހެން ގައުމަކުން ރައްދެއް ނުދެ އެވެ. ސައޫދީން ވެސް ވާހަކައެއް ނުދައްކަ އެވެ. ގަލްފު ސަމިޓްގައި ބައިވެރިވި ގައުމުތަކަށް ސައޫދީން ހަނދާން ކޮށްދީފައި ވަނީ "ގަލްފް ކޯޕަރޭޝަން ކައުންސިލް" ގައުމުތަކުން ގުޅިގެން ނޫން ގޮތަކަށް އީރާންގެ ކިބައިން ސަލާމަތް ނުވާނެ ކަމަށެވެ. އީރާނުން ނިއުކްލިއާ ހަތިޔާރު އުފެއްދުމަކީ މުޅި ސަރަހައްދަށް ބިރެއް ކަމަށެވެ.\nގަަތަރުން ބުނީ އިރާނާ ގުޅުން ބަދަހި ކުރަން އެދޭ ބަޔަކަށް ވާގިވެރިވުމުގައި ދެމި އޮންނާނެ ކަމަށާއި ވޮޝިންގްޓަނާއި އީރާނާ މަޝްވަރާ ކުރަން ވެސް ސަޕޯޓް ކުރާނެ ކަމަށެވެ. އަދި އީރާނާ ގުޅުން ބަދަހި ކުރަން އެދޭ ކޮންމެ ބަޔަކަށް ވެސް ގަތަރުން ފުރުސަތު ހޯދައިދޭނެ ކަމަށެވެ.\nސައުދީ އަަރަބިއްޔާ އީރާން ޔުނައިޓެޑް އަރަބް އެމިރޭޓްސް + ގަތަރު


Nasheed Ah Dhin Hamalaa Akee Dhivehi Islaamee Ummathah Dhin Hamalaaeh: Alhan - Vaguthu\nމިދިޔަ ބުރާސްފަތި ދުވަހުގެ ރޭ ރައްޔިތުންގެ މަޖިލީހުގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާއަކީ ދިވެހި އިސްލާމީ އުންމަތަށް ދިން ހަމަލާއެއް ކަމަށް މަޖިލީހުގެ ފޭދޫ ދާއިރާގެ ކުރީގެ މެންބަރު އަލްހާން ފަހްމީ ވިދާޅުވެއްޖެއެވެ.\nނަޝީދަށް އަމާޒުކޮށް ދިން ބޮމުގެ ހަމަލާއާ ގުޅިގެން އެމަނިކުފާނު ގެންދަވަނީ އޭޑީކޭގައި ފަރުވާ ހޯއްދަވަމުންނެވެ. މި ހަމަލާގައި އެމަނިކުފާނަށް ބޮޑެތި ޒަޚަމްތަކެއް ލިބިވަޑައިގެންނެވިއިރު، އެމަނިކުފާނުގެ ހަތަރު އޮޕަރޭޝަނެއް ކުރަން ޖެހުނެވެ. ރައީސް ނަޝީދުގެ ހާލުކޮޅު ރަނގަޅު ވަމުން އަންނަ ކަމަށާއި އިތުރު ބައެއް ފަރުވާތަކަށް ޖަރުމަންވިލާތަށް ގެންދަވަން މަސައްކަތް ކުރަމުންދާ ކަމަށް އާއިލާއިން ވަނީ ބުނެފައެވެ.\nރައީސް ނަޝީދުގެ ހާލުކޮޅު ރަނގަޅު ވަމުންދާ ކަމަށް ރާއްޖޭގެ ނޫހެއްގައި ޝާއިއުކޮށްފައިވާ ޚަބަރެއް ޚިއްސާ ކުރައްވަމުން އަލްހާން ވިދާޅުވީ، އެމަނިކުފާނަށް ހަމަލާ ދިން ބަޔަކު ހޯދަން ޖެހޭނެ ކަމަށާއި އެ ކަމުގެ އަޑި ފުލުހުންނަށް ހޯދޭނެ ކަމަށެވެ. އަދި އިންސާފުގެ ކުރިމައްޗަށް ހަމަލާގެ އެންމެހާ ބައިވެރިން ގެނައުމަށް އަލްހާން ގޮވާލެއްވިއެވެ.\n"އަޅުގަނޑުގެ އިޚްލާސްތެރި ދުއާއަކީ ރައީސް މުހައްމަދު ނަޝީދަށް އަވަސް ޝިފާ ﷲ މިންވަރު ކުރެއްވުން، އެމަނިކުފާނަށް ދިން ހަމަލާއަކީ ދިވެހި އިސްލާމީ އުންތަމަށް ދިން ޓެރަރިސްޓް ހަމަލާއެއް،" އަލްހާން ވިދާޅުވިއެވެ.\nއަޅުގަނޑުގެ އިޚްލާޞްތެރި ދުޢާއަކި ރައީސް @MohamedNasheed އަށް އަވަސް ޝިފާ الله މިންވަރުކުރެއްވުން!\nއެ މަނިކުފާނަށް ދިން ޙަމަލާއަކީ ދިވެހި އިސްލާމީ އުންމަތަށް ދިން ޓެރަރިސްޓް ޙަމަލާއެއް! އެކަން ކުރި މީހުން އިންސަަފުގެ ކުރިމައްޗަށް ގެންނަންޖެހޭނެ!\nމިކަމުގެ އަޑި ހޯދޭނެ! @PoliceMv https://t.co/bzsCWlaxfj\n— 𝗔𝗹𝗵𝗮𝗻 𝗙𝗮𝗵𝗺𝘆 - 𝗔𝗙 (@AlhanFahmy) May 11, 2021\nނަޝީދަށް ހަމަލާ ދީފައިވަނީ މިދިޔަ ބުރާސްފަތި ދުވަހުގެ ރޭ އިރާކޮޅެވެ. އެމަނިކުފާނުގެ ގެކޮޅު ކަމަށްވާ ގ.ކެނެރީގެއިން ނުކުންނަވައިގެން މަޖީދީމަގުގައި ޕާކްކޮށްފައިވާ އެމަނިކުފާނުގެ ކާރުކޮޅަށް އަރުއްވަން އުޅުއްވަނިކޮށް ދިން ބޮމުގެ ހަމަލާގައި ނަޝީދަށް ސީރިއަސް އަނިޔާތަކެއްވިއެވެ. ނަޝީދާއެކު، އެމަނިކުފާނުގެ ހަށިފާރަވެރިންނާއި ދިވެއްސަކާއި އިނގިރޭސި ވިލާތުގެ މީހަކަށް ވެސް އެކި ވަރުގެ އަނިޔާތައް ލިބުނެވެ.\nޕާކް ކޮށްފައި ހުރި ސައިކަލެއްގައި ބޮމެއް ގޮއްވާލައިގެން ދިން މި ހަމަލާގައި އެންމެ ބޮޑު އަނިޔާއެއްވީ ނަޝީދަށެވެ. ބޮން ގޮއްވާލި ވަގުތުގައި ނަޝީދު ހުންނެވީ އެ ބޮން ހަރުކޮށްފައިވާ ސައިކަލުގެ ވެސް އެންމެ ކައިރީގައެވެ.\nމި މައްސަލާގައި މިހާތަނަށް ތިން މީހަކު ހައްޔަރުކޮށްފައިވެއެވެ. ތިން މީހުނަށް ކުރާ ތުހުމަތުތަކަށް އެ ތިން މީހުން ވެސް އިންކާރުކޮށްފައިވާއިރު، އެކަމަކު މީހުންގެ ބަންދަށް 15 ދުވަސް ވަނީ ޖަހައިފައެވެ. އެ ތިން މީހުނަކީ ވ. ތިނަދޫ، ހިޔާ، އަހްމަދު އަދްހަމް އާއި، މއ. ފޭރުގެ މުޖާޒު އަހުމަދު، އާއި ގއ. ކޮނޑޭ، ފޮޅޭމާ ތަހުމީން އަހުމަދުއެވެ.\nކަލެޔަދޯއެގެނީ އިސްލާމީއުމްމަތައްކަންދިނީ. ތިކަހަލަދެއުޅިއެނުވާމީހުން ނާހެދި މިގައުމްމިއޮހަލާކުވަނީ\nނަސީދަށް ދެވޭ ހަމަލާއެއް އިސްލާމީ އުންމަތަށް ދިން ހަމަލާއަކަށް ނުވާނެ.ނަސިދު ގެ ސަބަބުން އިސްލާމީ އުންމަތަށް ލިބެނީ ގެއްލުން\nމެއި 11, 2021 15:11\nހެހެ. ބަނޑުހަންގަނޑޭ ކިޔާބަލަ. މީނަމިހެން މިބުނީފަލަސްތީނަށްދިން ހަމަލާއަކީ އިސްލާމީއުއްމަތަށް ދިންހަމަލާއެކޭ ތުރުކީގެ ރައީސް ބުނީމަ ކޮޕީކޮށްލައިގެން. ފަލަސްތީނާ އިސްލާމީ އުއްމަތާގުޅުން އެބައޮތް. އެކަމަކު ނަޝީދާ އިސްލާމީއުއްމަތާއޮތް ގުޅުމެއް ނޭގުނު.\nމެއި 11, 2021 15:20\nމެއި 11, 2021 15:25\nއަލްހާނު ކަލޭ ދެފުއްކެހެރި ވާހަކަ ނުދެއްކުން ބުއްދިވެރި.\nމެއި 11, 2021 16:06\nކަލޯ އަމިއްލަ ހިޔާލަށް ބަހެއް ބުނެބަލަ، ނޫސްތަކުގަ ހުންނަ އެއްޗެތި ކޮޕީ ނުކޮށް، ކަލޯ އާ ނަސީދު އާ އިސްލާމްދީނާ އަދި އިސްލާމީ އުޢްމަތާ އޮތް ގުޅުމަކީ ކޮބައި؟\nއިސްލާމީ ދިވެހި އުންމަތް\nމެއި 11, 2021 17:24\nތިޔަހަރީ ކަލޭމެންގެ ބަސްމަގު ހުނަނަގޮތް.. އަހަންނަކީ ބަހުގެ އެދުރަކަށް ނުވިޔަސް އަލްހާންގެ ތިޔަ ބުނުމަކީ ފޭރާންދެރަ ބުނުމެއް.\n"ދިވެހި އިސްލާމީ އުއްމަތަށް" ބުނުމުން މަށަށް މުރާދުކުރެވެނީ އިސްލާމްގައި ދިވެހި ވައްތަރު ޖައްސަން އުޅެނީ ކަމަށް. ބައެއް ދިވެހިން އުޅޭތާ އިސްލާމްގެ ނަމުގާ އިލާހީ އަމުރުުތަކާ ދެކޮޅަށް ރޯއޮރިޔާމުންވެސް.. އިސްލާމްގައި ދިވެހި ވައްތަރު ޖައްސަން ވީއެއް ނޫން. ދިވެހިންގައިގާ ހުންނަންވާނީ އަލް އިސްލާމް.. އެހެންވީމާ ދިވެއްސެއް ވެއްޖެއްޔާ އެތެރެޔާ ބޭރު ފުށުންވެސް އަލް އިސްލާމް ތަން ފީޒްވާން ޖެހޭނެ.\nއެހެންވީމާ ރަނގަޅު ގޮތަކީ އިސްލާމީ ދިވެހި އުއްމަތަށް މިހެން ބުނުން.\nއެހެންވީމަ އެމްޑީއެން މިސަރުކާރުގެ ތާއިދާ އެކު ނެރުނު ރިޕޯޓަކީ އިސްލާމް ދީނާއި،ރަސޫލާގެ ދިފާއުގައި ނެރުނު ރިޕޯޓެއް ތާ...


Ronaldo Spain kolhah Jehi Freekick Goalah Gina Baehge Thaureef - Vaguthu\nރޮނާލްޑޯ ސްޕެއިންކޮޅަށް ޖެހި ފްރީކިކް ގޯލަށް ގިނަ ބައެއްގެ ތައުރީފް\nފީފާ ވޯލްޑްކަޕް 2018 ގެ ގުރޫޕް ދޭއްގެ ފުރަތަމަ މެޗުގައި ރޭ ޕޯޗުގަލް އަދި ސްޕެއިން ބައްދަލުކުރި މެޗުގެ ފަހު ވަގުތުގައި ފޯޗުގަލްގެ ކެޕްޓަން ކުރިސްޓިއާނޯ ރޮނާލްޑޯ ކާމިޔާބުކޮށްދިން ފްރީކިކް ގޯލަށް ގިނަ ބައެއްގެ ތައުރީފް ލިބިއްޖެއެވެ.\nރޭގެ މެޗު 3-2 ގެ ނަތީޖާއަކުން ސްޕެއިން މޮޅުވަން ދަނިކޮށް މެޗުގެ 88 ވަނަ މިނެޓްގައި ލިބުނު ހިލޭޖެހުން ގޯލުގެ ތެރެއަށް ފޮނުވާލައިގެން ރޮނާލްޑޯ ވަނީ މިފަހަރުގެ ވޯލްޑް ކަޕްގެ ފުރަތަމަ ހެޓްރިކް ހަދާފައެވެ. މިއީ ރޮނާލްޑާ އޭނާގެ ކެރިއަރުގައި ހެދި 51 ވަނަ ހެޓްރިކުކަން ފާހަގަކޮށްލެވެއެވެ.\nއަދި ރޮނާލްޑޯ ފޮނުވާލި ފްރީކިކްއަށް ސްޕެއިންގެ ތަޖުރިބާކާރު ކީޕަރު ޑޭވިޑް ޑެހެޔާ ހަރަކާތް ހުއްޓިފައި ހުރި އިރު ފުޓްބޯޅަ ދިރާސާ ކުރާ ގިނަ ފަރާތްތަކުން ބުނަމުން އައީ އެވަގުތު އެ ބޯޅަ ދިފާއު ކުރާނެ އެެއްވެސް ގޮތެއް ޑެހެޔާއަށް ނުވިސްނުނީ ކަމަށެވެ.\nމީގެ ކުރިން ރޮނާލްޑޯ ޖަހާފައިވާ ޕެނެލްޓީތަކާއި ފްރީކިކްތަށްވެސް ދިފާއުކޮށްފައި ވާ ޑެހެޔާއަކީ ދުނިޔޭގެ މޮޅެތި ކީޕަރުންގެ ތެރޭގައި ހިމެނޭ ކީޕަރެކެވެ.\nރޮނާލްޑޯ ރޭގެ މެޗުގައި ޖެހި ފްރީކިކް އަކީ ވަރަށް މޮޅަށް އައި ސީދާ އޭންގަލްއަށް ޖަހާފައިވާ ފްރީކިކް އެއް ކަމަށް ފުޓްބޯޅައިގެ މާހިރުން ބުނެއެވެ. އަދި އެ ބޯޅަ ދިފާއު ކުރުމަކީ ވުމަށް ވުރެއް ނުވުން ގާތް ކަމެއް ކަމަށް އެ ފަރާތްތަށް ބުނެއެވެ.\nޔެސް ވަޓް އަ ގޯލް. ނޮޓް އަ ފޭން އޮފް ރޮނާލްޑޯ. ބަޓް ދަ ގޯލް ވޯޒް ❤


އެވެރިން ދައްކާ ވާހަކަތަކަށް ކަންބޮޑުނުވާށެވެ! ތިބާއަށް އެއްވެސް ބިރެއް، ހިތާމައެއް ނެތްކަން ޤުރްއާނުން-\nމުސްލިމުންގެ ޢަޤީދާ ބަލިކަށިކޮށްލަން މިއަދު ދެވޭ އެންމެ ވަރުގަދަ އެއް ހަމަލާއަކީ ބަހުގެ ޙަމަލާއެކެވެ. މުސްލިމަކު ދެރަވެ ކަންބޮޑުވާންޖެހޭ ޙާލަތެއްގައި ނުވަތަ މުޞީބާތެއްގެ ތެރޭގައި އުޅޭކަން އެނގޭއިރަށް ޢަދުއްވުން އެބަބުނެއެވެ. "ތިބާގެ ތަޤްވާވެރިކަމުން ކުރަނީ ކޮންފައިދާއެއް ހެއްޔެވެ؟ ތިބާ ތިއަވަނީ ހަމައަހަރެމެންނާއި އެއްފަދައިން މުޞީބާތެއްގައެވެ."\nތަޤްވާވެރިއަކަށްވުމަކީ އެއްވެސް ޙާލެއްގައި ހިތްދަތިކަމާއި މޫޞިބާތްތަކުން ސަލާމަތްވެވޭ ކަމެއް ނޫނެވެ. އެހެންނަމަ ނަބީބޭކަލުންނާއި ރަސޫލްބޭކަލުންނަށް އެކަންކަން ކުރިމަތިވެވަޑައިނުގަތީސް ނޫންހެއްޔެވެ؟\nމިސާލަކަށް ކަނޑުގައި ދަތުރުކުރަނިކޮށް ކޮޅިގަނޑެއްގައި ޖެހުނީއެވެ. އެއިގައި ތަޤްވާވެރިން ތިބުމުން އެއްވެސް މުޞިބާތެއް ކުރިމަތިނުވާނީ ހެއްޔެވެ؟ މުޞީބާތްތައް ކުރިމަތިވާނެއެވެ. ރާޅުޖަހާނެއެވެ. އުޅަނދު ބަންޑުންވެސް ޖަހައިލަފާނެއެވެ.\nމުސްލިމުންނަށް އޮތް ހިތްހަމަޖެހުމަކީ އާދަމްގެފާނަށް ﷲ ތަޢާލާ ވަޙީކުރެއްވެވި މިވަޙީބަސްފުޅެވެ.\n"...ފަހެ، ތިއަބައިމީހުންގެގާތަށް، ތިމަންރަސްކަލާނގެ ޙަޟްރަތުން ތެދުމަގު އަތުވެއްޖެ ހިނދަކު، ތިމންރަސްކަލާނގެ ތެދުމަގާ ތަބަޢަވެއްޖެ މީހަކަށް އެއްވެސް ބިރެއް ނެތެވެ. އަދި އެއުރެންނީ، ހިތާމަކުރާނޭ ބައަކުކަމުގައިވެސް ނުމެވޭމެއެވެ." (އަލްބަޤަރާ: 38)\nމިއާޔަތުގައި ﷲ ތަޢާލާ ވަޙީކުރައްވަވާފައިއެވަނީ ކޮންމެ ޙާލަތެއްގައިވެސް ތަޤްވާވެރިން ތިބޭނީ އެކަލާނގެ ރަޙްމަތްފުޅާއިމެދު ރުހި ހިތްހަމަޖެހިގެންކަމެވެ. ފަހުން ކުރިމަތިވެދާނެކަންކަމަށް ބިރުން އުޅެން ނުޖެހޭނެކަމެވެ. ހުރިހާ ބިރަކާއި ހިތާމަތަކުން ﷲ ތަޢާލާ އެމީހަކު ސަލާމަތްކުރައްވަވާނެކަމެވެ.\nބިރުގަތުމާއި ހިތާމަ މެދުވެރިވަނީ ދެ ޙާލަތެއްގައެވެ. ބިރުގަންނަނީ ފަހުން މެދުވެރިވެދާނެ ކަމަކަށެވެ. ދެރަވެ ހިތާމަކުރަންޖެހެނީ ކަމެއް މެދުވެރިވުމުންނެވެ. މިއާޔަތުން އެނގިގެންދަނީ ﷲ ަތާއާއަށް އީމާންވެ ތަޤްވާވެރިވެގެން ތިބުމުން ބިރުގަންނަންވެސް ހިތާމަކުރަން ނުޖެހޭނެ ކަމެވެ. ވަކީލްކުރާ އަޅުންނަށް އޮތީ އުފާވެރިކަންކަމެވެ.\n13 ފެބްރުއަރީ 2021


SunOnline: Azu Banduboduve, Filmee dhaaira aa dhurah\nއަޒޫ ބަނޑުބޮޑުވެ، ފިލްމީ ދާއިރާއާ ދުރަށް\nމުޙައްމަދު މުސްޠަފާ 24 Dec 2018, 11:58\nއަޒޫ އާއި ސައީދު....\nދިވެހި ފިލްމު އިންޑަސްޓްރީގައި ފާހަގަކޮށްލެވޭ ޖޯޑު ފާތިމަތު އާޒިފާ (އަޒޫ)އާއި އަހުމަދު ސައީދަކީ ގިނަ ބަޔަކަށް ވަރަށް ކަމުދާ ޖޯޑެކެވެ. އުޅެނީވެސް ވަރަށް ލޯބިންނެވެ. ދެމަފަރިން އެކުގައި އެކައްޗެއް ކިޔައި އިންޑްސްޓްރީގައި ވެސް ކުރިޔަށް ދަނީއެވެ.\nނަމަވެސް އަޒޫ މިހާރު އިންޑަސްޓްރީގެ މަސައްކަތްތަކުން ފެންނަލެއް ވަރަށް މަދުވެއްޖެއެވެ. މިއަހަރުވެސް ސިނަމާއަށް އައީ އޭނާގެ އެންމެ ފިލްމެކެވެ. އަންނަ އަހަރުވެސް އަދި ސިނަމާއަށް އަންނާނެކަމަށް އިއުލާންކޮށްފައި އޮތީ އަޒޫގެ އެންމެ ފިލްމެކެވެ. ވަރަށް އުހުގައި ފިޔަޖަމުން އައިސް އަޒޫގެ ތަރި މަޑުމަޑުން އޮއްސެން ޖަހާލީ ކަމަށް ގިނަ ބަޔަކު ބުނަން ފެށިއެވެ. އަޒޫ ކޮބައިތޯ ބަލަން އޭނާގެ ސަޕޯޓަރުން ނުހަނު މަސައްކަތްކުރެއެވެ.\nދެން މިއޮތީ މި ދެ ފަންނާނުންގެ ފޭނުންނަށް އުފާވެރި ހަބަރެކެވެ. އަޒޫ އިނީ ސައީދުގެ ދަރިއަކަށް ބަލިވެއެވެ. ސައީދު "ސަން"އަށް އެކަން ކަށަވަރުވެސް ކޮށްދީފައެވެ.\nސައީދު ބުނީ، އަޒޫގެ ބަނޑަށް ހަތަރު މަސް ފުރިފައިވާ ކަމަށް ލަފާކުރެވޭ ކަމަށެވެ.\nމީގެ ދެ ދުވަސް ކުރިން އިންސްޓަގްރާމްގައި އަޒޫ ޕޯސްޓުކުރި ފޮޓޯއިން ވެސް އޭނާ ބަނޑުބޮޑުކަން ހާމަވެއެވެ. އެކަމާ ގުޅިގެން އޭނާގެ ގިނަ ފޭނުން އަންނަނީ މަރުހަބާ ކިޔަމުންނެވެ.\nސައީދު ބުނަނީ، ދެމަފިރިންވެސް ވަރަށް އުފަލުން ތިބި ކަމަށާއި ކޮންމެ ޖިންސެއްގެ ކުއްޖެއް ލިބުނަސް ހަމަ "އޯކޭ" ކަމަށެވެ. ނަމަވެސް އަޒޫ އަންހެން ކުއްޖަކަށް އުންމީދުކޮށްގެން ހުރި ކަމަށް ވެސް އޭނާ ބުންޏެވެ.\nއަޒޫ އިންސްޓާގްރާމްގައި ޕޯސްޓުކުރި ފޮޓޯ....\nސައީދު މީގެ ކުރިން ކައިވެންޏެއް ކޮށް އަންހެން ކުއްޖަކާއި ފިރިހެން ކުއްޖެއް ހުންނަ އިރު އަޒޫގެ އެ ކައިވެންޏަކީ އޭނާގެ އަލަތު ކައިވެންޏެވެ. ސައީދާއި އަޒޫގެ ކައިވެންޏަށް ދެ އަހަރު ފުރި ދުވަސްތައް ގުނަމުން އަންނައިރު ސައީދުގެ ދަރިންނާ ވެސް އަޒޫ ނުލާހިކު ގުޅެއެވެ.\nއަޒޫ، ސައީދު އަދި ސައީދުގެ ދެ ދަރިން...\nސައީދުގެ ފިލްމުތަކެއް ކުރިޔަށް އެބަ ހުއްޓެވެ. އަންނަ އަހަރު ރިލީޒްކުރާ "ނިވައިރޯޅި"، "މާމުއި"، "ފޯޓީ ޕްލަސް" އަދި "ލީނާ" އިން އޭނާ ފެންނާނެ އެވެ.\nއަޒޫ އަންނަ އަހަރު ފެންނާނީ "ފޯޓީ ޕްލަސް" އިންނެވެ. އަދި އަޒޫ އާޢި ސައީދު އެކުގައި މަސައްކަތްކޮށްފައިވާ އަމްޖޭގެ ފިލްމް "ގިލަން" ވެސް އަންނަ އަހަރު ރިލީސް ކުރުމަށް އަންނަނީ މަސައްކަތް ކުރަމުންނެވެ. ފޯޓީ ޕްލަސް އަކީ ކުރިން މި އަހަރު ސިނަމާތަކަށް ގެންނަން ނިންމި ފިލްމެކެވެ. އަޒޫ ވިހައި ގަދަވެގެން ފިލްމީ ދާއިރާއިން ފެންނާނެތޯ ނުވަތަ ނޫންތޯ އެއީ އޭނާގެ ގިނަ ފޭނުންގެ ހިތުގައި މިހާރު އުފެދޭނެ ސުވާލެއްކަށް ވާނެއެވެ.


Hukum thanfeezukoh nimumun inaayai libey gothah faaskohfi\nހުކުމް ތަންފީޒުކޮށް ނިމުމުން އިނާޔަތް ލިބޭ ގޮތަށް ފާސްކޮށްފި\nކުރީގެ ރައީސް އަބްދުﷲ ޔާމީން. -- އަވަސް ފައިލް ފޮޓޯ\nރާއްޖޭގެ ރައީސްކަން ކޮށްފައިވާ ފަރާތެއްގެ މައްޗަށް ޖިނާއީ ކުށެއް ސާބިތުވެ އިއްވާ ހުކުމެއް ތަންފީޒުކޮށް ނިމުމުން، ދައުލަތުން ދޭ އިނާޔަތާއި ރައްކާތެރިކަން އިޔާދަކުރުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nރައީސްކަން ކޮށްފައިވާ ފަރާތެއްގެ މައްޗަށް ޖިނާއީ ކުށެއް ސާބިތުވުމުން ދައުލަތުން ދޭ އިނާޔަތްތަކާއި ރައްކާތެރިކަން ވަކި މުއްދަތެއް ނެތް ގޮތަށް މެދު ކަނޑާލުމަށް އޮތް އޮތުން، ބަދަލުކުރުމަށް ރައިސުލްޖުމްހޫރިއްޔާކަން ކޮށްފައިވާ މީހަކަށް ދޭންޖެހޭ ރައްކާތެރިކަމާއި އިނާޔަތްތަކާބެހޭ ގާނޫނަށް އިސްލާހު ހުށަހަޅުއްވާފައިވަނީ، ކަނޑިތީމު ދާއިރާގެ މެންބަރު އަބްދުﷲ ޝަހީމް އަބްދުލް ހަކީމެވެ.\nކުރިން އެ ގަނާނޫގެ 10 ވަނަ މާއްދާގައި ބުނެފައިވާ ގޮތުން، ރައީސުލްޖުމްހޫރިއްޔާ އޭނާގެ މަގާމުގައި ހުރި އިރު ޖިނާއީ ކުށެއް ކުރިކަން ޝަރީއަތަށް ސާބިތުވާ ހިސާބުން ފެށިގެން އެ ގާނޫނުގެ ދަށުން ލިބިދޭ އެއްވެސް ރައްކާތެރިކަމަކާއި އިނާޔަތެއް ނުލިބޭނެ އެވެ.\nއެ ގާނޫނަށް ހުށަހެޅި އިސްލާހު މަޖިލީހުގެ ކޮމެޓީން ވަނީ އިސްލާހު ކޮށްފަ އެވެ. އެގޮތުން ގައުމީ ސަލާމަތާއި ހާރިޖީ ގުޅުންތަކާއި ބެހޭ ކޮމެޓީން ގެނައި އިސްލާހުގައިވާ ގޮތުން ރައީސްކަންކޮށްފައިވާ ފަރާތަކަށް ޖިނާއީ ކުށެއް ސާބިތުވި ނަމަވެސް އެ ހުކުމް ތަންފީޒްކޮށް ނިމުމުން އިނާޔަތްތަކާއި ރައްކާތެރިކަން އަލުން ލިބެން ފަށާނެ އެވެ.\nއެ އިސްލާހު މިއަދު މަޖިލީހުން ފާސްކޮށްފައިވަނީ ވޯޓުގައި ބައިވެރިވެވަޑައިގެންނެވި 58 މެންބަރުންގެ ވޯޓުންނެވެ. އެ އިސްލާހާ ދެކޮޅަށް ދެ މެންބަރުން ވަނީ ވޯޓު ދީފަ އެވެ.\nރައިސުލްޖުމްހޫރިއްޔާކަން ކޮށްފައިވާ މީހަކަށް ދޭންޖެހޭ ރައްކާތެރިކަމާއި އިނާޔަތްތަކާބެހޭ ގާނޫނު އިސްލާހުކޮށްފައިމިވަނީ، ކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލި މަނީ ލޯންޑަރިންގެ ދައުވާ ސާބިތުވެ، ފަސް އަހަރަށް ޖަލަށްލާން ހުކުމްކޮށްފައިވަނި ކޮށެވެ.\nއިސްތިއުނާފު ކޯޓުތަކުން އެހެން ގޮތަކަށް ބަދަލުނުކުރާ ހިނދު، ރައީސް ޔާމީނަށް ދޭ އިނާޔަތްތަކާއި ރައްކާތެރިކަން ދެން ލިބޭނީ އެ ހުކުމް ތަންފީޒުކޮށް ނިމުމުންނެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް ޑރ. މުހައްމަދު ވަހީދު ހަސަން މަނިކު ރައީސް ޔާމީންގެ ޝަރީއަތް


ވަޒީފާގެ ފުރުސަތު (ޓީޗަރ - އިސްލާމް)\nޓީޗަރުންގެ ވަޒީފާގެ އޮނިގަނޑުގެ 4CS13-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ފެބުރުވަރީ 26 ގެ 14:00 ގެ ކުރިން، ހިރިޔާ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް hr@hiriya.edu.mv އަދި ފެކްސް 3305815 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ފެބުރުވަރީ 28 އާއި 2019 މާރިޗު 04 އާ ދެމެދު، ހިރިޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 26 ފެބުރުވަރީ 2019 1400


Firuken feshi dhaurun faahaga vegen ai mashooru adheebu Huiy Ali Didi\nފިރުކެންފެށި ދައުރުން ފާހަގަވެގެން އައި މަޝްހޫރު އަދީބު ހުތް އަލީ ދީދީ\nފިރުކެންފެށި ދައުރުން ފާހަގަވެގެން އައި މަޝްހޫރު އަދީބު ހުތް އަލި ދީދީ\nފިރުކެންފެށި ދައުރުން ފާހަގަވެގެން އައި މަޝްހޫރު އަދީބު ހުތް އަލީ ދީދީ އަކީ ވެސް ދިވެހި ތާރީހު ދުތް މޮޅު ޝާއިރެކެވެ. މިއަދު މި ހިއްސާކޮށްލަނީ ހުތް އަލީ ދީދީއާ ބެހޭ މައުލޫމާތު ކޮޅެކެވެ.\nހުތް އަލީ ދީދީ އަކީ ފަޟީލަތުއް ޝައިޚް މައުލަވީ ހުތް ޢަލީ ދީދީ އެވެ. ފުރިހަމަ ނަންފުޅަކީ ޢަލީ އިބްނި ޙާއްޖު އިބްރާހީމް އެވެ.\nހުތް ޢަލީ ދީދީ ފާހަގަވަނީ ދިވެހި ބަހުން ފުރަތަމަ ޅެމެއް ހެއްދެވި ޅެންވެރިޔާގެ ގޮތުގަ އެވެ. ހުތް އަލީ ދީދީ އަކީ ދިވެހި އަދަބުގެ ތެރެއަށް ވަރަށް ބޮޑު އިސްލާހެއް ގެންނަވައި ވަރަށް ތަނަވަސް ދޮރެއް ހުޅުވައި ދެއްވި އަދީބެކެވެ.\nހުތް އަލީ ދީދީ އުފަންވެވަޑައިގަތީ ހިޖުރައިން 1291 ވަނަ އަހަރުގެ ޞަފަރު މަހުގެ3ވަނަ އަށް ވީ ހޮނިހިރު ދުވަހުއެވެ. އޭނާ އަކީ ދިވެހި ބަހުގެ އަދީބެކެވެ. މުގައްރިރެކެވެ. ޝާއިރެކެވެ.\nހުތް ޢަލީ ދީދީގެ ބައްޕާފުޅަކީ ޏ. ފުވައްމުލަކު ހުތް އަޙްމަދުދީދީގެ ދަރިކަލުން އަލްޙާއްޖު ހުތް އިބްރާހީމް ދީދީ އެވެ. މައިކަނބަލަކީ ޅ.ނައިފަރު ކޮރު ޙަސަންގެ (ފާތިމަތު) ސަންފަ އެވެ. އުފަން ރަށަކީ ޅ. ނައިފަރު އެވެ.\nހުތް ޢަލީ ދީދީ އަކީ އިންޑިޔާ އިން އަރަބި، ފާރިސީ، އުރުދޫ، އަދި ދީނީ ތަޢުލީމް ޙާޞިލް ކުރައްވައިގެން ހުންނެވި މައުލަވީ އެކެވެ. އާލިމެކެވެ. ދައުލަތުން އެކަމަށް ހުއްދަ ދެއްވުމާއެކު، މާލޭގެ މައިޒާން ތަކާއި، މިސްކިތް ތަކުގައި ދީނީ އިރުޝާދު ދެއްވާ އުޅުއްވި މުރުޝިދެކެވެ. ދައުލަތުގެ ހުއްދައާއެކު އާންމުންނަށް ދީނީ ނަސޭހަތް ދެއްވުމަށް ފުރަތަމަ ވައުޒު ވިދާޅުވި ބޭފުޅަކީ ވެސް ހުތް އަލި ދީދީ އެވެ.\nފަޟީލަތުއް ޝައިޚް ޢަބުދުﷲ ފަހުމީދީދީ ނުވަތަ މަޝްހޫރު ޖަލާލުއްދީނަކީ ހުތް ޢަލީ ދީދީގެ ދަރިކަލެކެވެ. ޖަލާލުއްދީނަކީ ރާއްޖޭގެ އުއްތަމަ ފަނޑިޔާރުކަން ވެސް ކުރައްވާފައިވާ ބޭފުޅެކެވެ.\nރާއްޖޭގެ އުއްތަމަ ފަނޑިޔާރުކަން ކުރެއްވި ފަޟީލަތުއް ޝައިޚް ޢަބުދުﷲ ފަހުމީ ދީދީ އަލްއަޒްހަރީ (ޖަލާލުއްދީން ޝައިޚުލް އިސްލާމް) އަކީ ހުތް އަލީ ދީދީގެ ދަރިކަލެކެވެ.\nއަވަހާރަވެ ފަސްދާނުލެވުނީ ހއ. ހޯރަފުށީގައެވެ. އެރަށު ކުޑަ މިސްކިތް ދޮށުގައި އޭނާގެ މަހާނަފުޅުވެ އެވެ. އޭގައިވާ ގޮތުން އަވަހާރަވީ 11 ޖުމާދިލް އާޚިރާ 1351 ވީ އަންގާރަ ދުވަހު އެވެ. އޭރު އުމުރުފުޅަކީ ހިޖުރީ ގޮތުން 60 އަހަރު އެވެ.\nހުތް އަލީ ދީދީގެ ތައުލީމީ ހަޔާތްޕުޅަށް ބަލާއިރު އެމަނިކުފާނަކީ އިންޑިޔާ އިން އަރަބި، އުރުދޫ، އަދި ދީނީ ތަޢުލީމް ޙާޞިލް ކުރައްވައިގެން ހުންނެވި ޢިލްމުވެރިއެކެވެ. މާލޭގެ މިސްކިތްތަކާއި އެނޫންވެސް ތަފާތު ތަންތަނުގައި ހުތްއަލީ ދީދީ ވަނީ ދީނީ ތައުލީމު އުނގަންނައި ދެއްވުމުގައި އުޅުއްވާފައެވެ.\nތާރީހީ ބައެއް ފޮތްތަކުގައިވާ ގޮތުން ދައުލަތުގެ ހުއްދަ އާއެކު އެންމެ ފުރަތަމަ އާންމުންނަށް ދީނީ ނަސޭހަތް ދެއްވި ބޭފުޅަކީވެސް ހުތް ޢަލިދީދީ އެވެ.\nދިވެހި ތާރީހުން އެނގެން އޮތް ގޮތުގައި އެންމެ ފުރަތަމަ ދިވެހިބަހުން ޅެމެއް ހެއްދެވީ ހުތް އަލީ ދީދީ އެވެ. ހުތްއަލީ ދީދީ އެންމެ ފުރަތަމަ ޅެން ހެއްދެވީ ކޮންތާރީހެއްގައި ކަމެއް އެނގޭކަށް ނެތެވެ. އެހެންނަމަވެސް އެމަނިކުފާނު ދުނިޔޭގައި އުޅުއްވީ ހިޖުރައިން 1291 އާއި 1351 އާއި ދެމެދު ކަމަށް ތާރީހުން އެނގެން އޮތތީ އެންމެ ފުރަތަމަ ދިވެހި ޅެން ހެދިފައިވާނީ ހިޖުރީ 14 ވަނަ ޤަރުނުގެ ކުރީކޮޅުގެ އަހަރެއްގައިކަމަށް ބެލެވެއެވެ. ޅެންވެރި ކަމުގެ ތެރެއިން ހުތް އަލީ ދީދީ އަކީ ރައިވަރު ހެއްދެވުމުގައި އަރާހުންނެވި ޝާޢިރެކެވެ.\nއެންމެ ފުރަތަމަ ދިވެހި ޅެމުގެ ފުރަތަމަ ދެބައިތު އޮތީ އަރަބި ބަހުންނެވެ. ރައިވަރު ހަދަމުން އައި ވަޒަނާ ހިލާފަށް ޅެން ވަޒަނުގެ މައްޗަށް ހެދުނު ފުރަތަމަ ދިވެހި ޅެން ހެދިފައިވަނީ އަރަބި ޅެމުގެ ވަޒަން ތަކުގެ ތެރެއިން ވަޒަނަކަށެވެ. އޭގެފަހުން އެތައް ޒަމާނަކަށްފަހު މިޒަމާނުގައިވެސް ދިވެހި ޅެން ގިނައިން ހަދަާ އުޅެނީ މިފަދަ ވަޒަން ތަކަށެވެ.\nދިވެހިބަހުން ދެވަނައަށް ހެދުނު ޅެމަކީ ވެސް ހުތް އަލީ ދީދީގެ ޅެމެކެވެ.\nތާރީހީ ފޮތްތަކުން އެނގޭ ގޮތުގައި ހުތްއަލީ ދީދީ ދިވެހި ބަހުން ޅެން ހައްދަވަން ފެއްޓެވުމާއެކު އޭރު ތިއްބެވި ބައެއް އަދީބުން މިފަދަ ޅެންތައް ހައްދަވަން ފެއްޓެވި އެވެ. އޭގެ ތެރެއިން ތާރީހީގޮތުން ފާހަގަކުރެވިފައިވާ ބޭފުޅުންނަށް ބަލާލާއިރު ވާހަކަގޭ ދޮންތުއްތު، އެއްގަމުގޭ އަހުމަދު ދީދީ، އަދި ސީދީގެ އަލީ ދީދީ ފަދަ ބޭފުޅުން ހިމެނެ އެވެ.\nދިވެހި ޅެން ވައިގައި ހިފައި ޅެންހެދުމުގެ ފޯރި އުފެދިގެން ދިޔަކަމަށްވެ އެވެ. އެގޮތުން އެންމެ ގިނަ ޅެން ހެއްދެވިކަމަށް ވަނީ އެއްގަމުގޭ އަހުމަދު ދީދީ ނުވަތަ ހަކުރާ މަނިކުފާނު އެވެ. ޅެންތަކުގެ ތެރޭގައި “ފާތިމަތުގެފާނުގެ ޅެން” “ހުސައިނުގެފާނުގެ ޅެން” މިފަދަ އެތައް ޅެންތަކެއް ފާހަގަ ކޮށްލެވެ އެވެ.\nޢަބުދުﷲ ފަހުމީ ދީދީ، ޙުސައިން ފަހުމީ ދީދީ، ޙައްވާ ދީދީ، އާމިނަތު ދީދީ. އިބްރާހީމް ދީދީ، ޢާއިޝަތު ދީދީ، ޢަބުދުﷲ ދީދީ (އުފަންވެފައި އަވަހާރަވީ)، ޚަދީޖާ ދީދީ، ދޮންދީދީ، މުޙައްމަދު ދީދީ، އަހުމަދު ދީދީ، ހާޖަރާ ދީދީ، ރުޤިއްޔާ ދީދީ،\nފާޠިމަތުދީދީ (ތުއްޕުޅު އިރު އަވަހަރާވެފައި).


10 dhaairaa akun zuvaanun thamareenkurumah HDC in Youth Ministry aaekugai ehbasvejje - One Online\n26 އޭޕްރީލް 2022: ދިހަ ދާއިރާއަކުން ޒުވާނުން ތަމްރީންކުރުމަށް، އެޗްޑީސީން ޔޫތު މިނިސްްޓްރީއާއެކުގައި އެއްބަސްވުމުގެ ތެރެއިން -- ފޮޓޯ: އެޗްޑީސީ\nދިހަ ދާއިރާއަކުން ޒުވާނުން ތަމްރީނުކުރުމަށް، އެޗްޑީސީން ޔޫތު މިނިސްޓްރީއާއެކު އެއްބަސްވެއްޖެ\nނެޝަނަލް އެޕްރެންޓިސްޝިޕް ޕްރޮގްރާމްގެ ދަށުން ޒުވާނުން ތަމްރީނުކުރުމަށް ޔޫތު މިނިސްޓްރީއާއެކު ހައުސިން ޑިވެލޮޕްމަންޓް ކޯޕަރޭޝަން ލިމިޓުން އެމްްއޯޔޫއެއްގައި ސޮއިކޮށްފިއެވެ.\nއެޗްޑީސީގައި މިއަދު ބޭއްވި ރަސްމިއްޔާތެއްގައި މި އެމްއޯޔޫގައި ޔޫތު މިނިސްޓްރީގެ ފަރާތުން ސޮއިކުރެއްވީ، މިނިސްޓަރު އަހުމަދު މަހުލޫފެވެ. އެޗްޑީސީގެ ފަރާތުން ސޮއިކުރެއްވީ، މެނޭޖިން ޑިރެކްޓަރު ސުހައިލް އަހުމަދެވެ.\nއެޗްޑީސީގެ އެޕްރެންޓެންސިޕް ޕްރޮގްރާމުގެ މަގުސަދަކީ ކަނޑައެޅިފައިވާ ދާއިރާތަކުން ފަންނީ އަދި ގާބިލު މީހުން ބިނާކުރުމެވެ. އަދި ކުރިއަށްދާނެ ވަކި ދާއިރާއެއް ކަނޑަނޭޅި ތިބި ބައިވެރިންނަށް ފުރުސަތުތަކެއް ހުޅުވާލައި ގައުމީ ފެންވަރުގެ ސަނަދެއް ހޯދައި މަސައްކަތުގެ މާހައުލުގައި ބިނާކުރަނިވި ހުނަރުވެރި ޒުވާނުންތަކެއް އުފައްދައި ވަޒީފާގެ މައިދާނަށް ނުކުތުމުގައި އެހީތެރިވެދިނުމެވެ.\nއެ ރަސްމިއްޔާތުގައި އެޗްޑީސީގެ މެނޭޖިން ޑިރެކްޓަރު ސުހައިލް ވިދާޅުވީ، 3000 ޒުވާނުން ތަމްރީނުކުރުމަށް ސަރުކާރުގެ ފަށާފައިވާ އަމާޒުގައި އެޗްޑީސީގެ ފުރިހަމަ އެއްބާރުލުން ލިބޭނެކަމާއި ގައުމު ތަރައްގީ ކުރުމުގައި ގައުމުގެ ޒުވާނުން ބިނާކުރަން ގިނަގުނަ މަސައްކަތްތަކެއް އެކުންފުނިން ކުރާނެ ކަމުގައެވެ. އަދި ގިނަ ދާއިރާތަކަކުން ގާބިލު ޒުވާނުން ބިނާކުރުމާއި ޒުވާނުންގެ ކުރިއެރުމަށް ގިނަ ފުރުސަތުތަކެއް ތަނަވަސްކޮށްދޭން އެޗްޑީސީން އަބަދުވެސް މަސައްކަތް ކުރާނެ ކަމަށް ވިދާޅުވިއެވެ.\nމި ޕްރޮގްރާމްގެ ދަށުން ހިންގާ ތަމްރީން ޕްރޮގްރާމްތައް ހިންގާނީ މޯލްޑިވްސް ނެޝަނަލް ސްކިލްސް ޑިވެލޮޕްމެންޓް އޮތޯރިޓީގެ "ނެޝަނަލް ކޮމްޕިޓެންސީ ސްޓެންޑަޑްސް" ތަކާ އެއްގޮތަށެވެ. އަދި ޕްރޮގްރާމް ފުރިހަމަ ކުރާ ފަރާތްތަކަށް މޯލްޑިވްސް ކޮލިފިކޭޝަން އޮތޯރިޓީ ގަބޫލުކުރާ ނެޝަނަލް ލެވެލް ތިނެއްގެ ސަނަދެއް ހާސިލުކުރުމާއިއެކު، މަސައްކަތުގެ ތަޖުރިބާ ލިބިގެންދާނެއެވެ. ހަ މަސްދުވަހުގެ މުއްދަތައް ކުރިއަށްގެންދާ މި ޕްރޮގްރާމްގައި ދިހަ ދާއިރާއަކުން ޒުވާނުން ތަމްރީނު ކުރާނެއެވެ.\nޒުވާނުން ތަމްރީންކުރާ ދާއިރާތައް:\nރެފްރިޖަރޭޝަން އެންޑް އެއާކޮންޑިޝަނިން މެކޭނިކް\nކޮންސްޓްރަކްޝަން ސައިޓް ސްޕަވައިޒު\nއެސިސްޓެންޓް ބިލްޑިންގް މެއިންޓަނެންސް އޮފިސަރު\nހެވީ ވެހިކަލް އޮޕަރޭޓަރު\nމި ޕްރޮގްރާމަކީ އެޗްޑީސީގެ ފަސް ވަނަ އެޕްރެންޓިސްޝިޕް ޕްރޮގްރާމެވެ. މިއަހަރުގެ އެޕްރެންޓިސްޝިޕް ޕްރޮގްރާމްގައި 100 ބައިވެރިންނަށް އަދި އެޗްޑީސީފައި މި ދާއިރާތަކުގައި މަސައްކަތް ކުރަމުން އަންނަ 30 މުވައްޒަފަކަށް، ޕްރޮގްރާމްގައި ބައިވެރިވުމަށް ފުރުސަތު ދޭނެއެވެ.\nނެޝަނަލް އެޕްރެންޓިސްޝިޕް ޕްރޮގްރާމަކީ މަސައްކަތު މާހައުލުގައި ތިބެގެން އެ މަސައްކަތްތަކުގެ ތަޖުރިބާކާރުންގެ ބެލުމުގެ ދަށުން މަސައްކަތްތައް ދަސްކޮށް، ތަމްރީނާއި ތަޖުރިބާ ހޯދުމުގެ ފުރުސަތު ގައުމީ ފެންވަރުގައި ހުޅުވާލުމަށް ހިންގާ ހާއްސަ ޕްރޮގްރާމެކެވެ.\nގުޅޭ ޓެގު އެޗްޑީސީ މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ޒުވާނުން ތައުލީމީ ދާއިރާ


Student loan ge ge vaguthee list iulaankohfi – Iru\nއަތޮޅު ތެރެއަށް 15 ޕީސީއާރް މެޝިން ފޮނުވަނީ\nރާއްޖެއާއި ރާއްޖެއިން ބޭރުން މަތީ ތަޢުލީމާއި ތަމްރީން ހާސިލް ކުރަން ބޭނުންވާ ދަރިވަރުންނަށް ސަރުކާރުން ދޫކުރާ ލޯނު ލިބުނު ދަރިވަރުންގެ ވަގުތީ ލިސްޓް އެކުލަވާލާ ޝަކުވާ ހުށައެޅުމުގެ ފުރުޞަތު ހުޅުވާލައިފިއެވެ. ހަޔަރ އެޑިއުކޭޝަން މިނިސްޓްރީން ކޮށްފައިވާ ވަގުތީ ލިސްޓްގައި ވަނީ މިއަހަރު 417 ދަރިވަރަކަށް ލޯނު ލިބުނުކަމަށެވެ.\nސަރުކާރުން ދޫކުރާ ލޯނުގެ އެހީގައި ރާއްޖެއާއި ރާޢްޖެއިން ބޭރުން ކިޔަވަން ބޭނުންވާ ދަރިވަރުންނަށް ޚާއްސަކޮށްގެން މިއަހަރު ލޯނަށް އެދުމަށް ހުޅުވާލީ މިދިޔަ ފެބްރުއަރީ މަހުއެވެ. މިއީ މަތީ ތަޢުލީމާއި ތަމްރީން ހާސިލްކުރަން ބޭނުންވާ ދަރިވަރުންނަށް ސަރުކާރުން މިހާތަނަށް ހުޅުވާލި އެންމެ ބޮޑު ލޯން ސްކީމެވެ. މިގޮތުން ގައުމަށް އެންމެ ބޭނުންވާ ދާއިރާތަކުން ޒުވާނުން ތަމްރީނުވުމަށް ހުޅުވާލި ލޯން ސްކީމު 770 ފުރުޞަތު ހުޅުވާލިއެވެ. އޭގެ ތެރޭގައި ހިމެނެނީ މިހާރު ކިޔަވަމުންދާ ކުދިންނަށް ޚާއްސަކުރި 471 ޖާގައާއި، އަލަށް ކިޔަވަން ފަށާ ކުދިންނަށް ޚާއްސަކުރި 290 ޖާގައެވެ.\nސްޓޫޑެންޓް ލޯނަށް އެދި 1176 ދަރިވަރުން ހުށައެޅިނަމަވެސް ވަގުތީ ލިސްޓަށް ބަލާއިރު ޝަރުތު ހަމަވާ 417 ދަރިވަރަކަށް ވަނީ ސަރުކާރުގެ ލޯނުގެ އެހީގައި ކިޔެވުމުގެ ފުރުޞަތު ލިބިފައެވެ. އަދި މި ލިސްޓަށް ޝަކުވާ ހުށައެޅުމުގެ ފުރުޞަތު އަންނަމަހުގެ 1 ވަނަ ދުވަހާ ހަމަޔަށް ވަނީ ހުޅުވާލާފައެވެ. ސްޓޫޑެންޓް ލޯންގެ ފައިނަލް ލިސްޓް ނެރޭނީ ޖޫންމަހުގެ 10 ވަނަ ދުވަހުގައެވެ.\nސްޓޫޑެންޓް ލޯން ލިބުނު ދަރިވަރުންގެ ވަގުތީ ލިސްޓް އާއްމުކުރުމަށް ބޭއްވި ނޫސްވެރިންގެ ބައްދަލުވުމުގައި ހަޔަރ އެޑިއުކޭޝަން މިނިސްޓަރ ޑރ.އިބްރާހިމް ޙަސަން ވިދާޅުވީ އެހެން އަހަރުތަކާ ޚިލާފަށް މިއަހަރު ލޯނުގެ އެހީގައި ކިޔެވުން ފެށުމަށް 18 މަސްދުވަހުގެ މުއްދަތެއް ދޭނެކަމަށެވެ. ކުރިން ލޯނު ލިބޭތާ 12 މަސްދުވަހުގެ ތެރޭ ކިޔެވުން ފަށަންޖެހޭ ގޮތަށް އޮތްނަމަވެސްމިއަހަރު މިކަމަށް ބަދަލު ގެނެސްފައިވަނީ ކޯވިޑްގެ ސަބަބުން ކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މިއަހަރު ލޯން ސްކީމަށް ކަނޑައެޅި 137 މިލިޔަން ރުފިޔާވެސް ޚަރަދުކުރާނެކަމަށެވެ. މިގޮތުން ބާކީވާ ޖާގަތަކަށް މިހާރުވެސް ކިޔަވަމުންދާ ދަރިވަރުންގެ ތެރެއިން ޝަރުތު ހަމަވާ އެމްބީބީއެސް ކިޔަވާ 65 ދަރިވަރުންނާއި ޕައިލެޓްކަން ކިޔަވާ 16 ދަރިވަރަކަށް ލޯން ދޫކުރާނެކަމަށެވެ.\n” އެކައުންޓިން ދާއިރާއިން މިހާރު ކިޔަވަމުން އަންނަ ކުދިންނަށް ޚާއްސަކުރި 20 ޖާގައަށް ކުރިމަތިލީ 10 ދަރިވަރުން. އަލަށް ކިޔަވަން ބޭނުންވާ 30 ދަރިވަރުންނަށް ޖާގަ ކަނޑައެޅިނަމަވެސް ކުރިމަތިލީ3ދަރިވަރުން. ސިއްހީ ދާއިރާއިން ބެޗްލާސް ޑިގްރީއަށް ކިޔަވަން ބޭނުންވެގެން ކުރިމަތިލީ 15 ދަރިވަރުން. ސޯޝަލް ސައިންސް 12، އިންޖިނައިއިން 26 ދަރިވަރުން ކުރިމަތިލި.” ހަޔަރ އެޑިއުކޭޝަން މިނިސްޓަރ ޑރ.އިބްރާހިމް ޙަސަން ވިދާޅުވިއެވެ\nމި އަހަރުގެ ލޯނު ސްކީމަށް ހުޅުވާލިއިރު ފުރަތަމަ ޑިގްރީ ސްކީމުގައި ކިޔަވާ ކުދިންގެ އެހެނިހެން ޚަރަދުތައް ހަމަޖެއްސުމަށް ލޯނުގެ ދަށުން ފައިސާ ދޫކުރަން ނިންމިއެވެ. މިގޮތުން އަލަށް ކިޔަވަން ފަށާ ކުދިންނަށް 45 ޖާގަ އަދި މިހާރު ކިޔަވާ ދަރިވަރުންގެ ތެރެއިން ލޯނަށް އެދެން ބޭނުން ދަރިވަރުންނަށް 105 ޖާގަ ހަމަޖެއްސިއެވެ. އެގޮތުން އަލަށް ފަށާ ދަރިވަރުންގެ ތެރެއިން ލޯނަށް ކުރިމަތިލީ 12 ކުދިންނެވެ. އަދި މިހާރު ކިޔަވާ ކުދިންނަށް ޚާއްސަ ކުރި ޖާގަތަކަށް ކުރިމަތިލީ 15 ދަރިވަރުންނެވެ.


ދެވަނަ ބޮޑު ހަގުރާމައަށްފަހު ރާއްޖޭގެ ވެރިކަމުގެ ނިޒާމަށްއައި ބަދަލުތަކަށް އަވަސް ކަޅިއެއް – Mikal News\nދެވަނަ ބޮޑު ހަގުރާމައަށްފަހު ރާއްޖޭގެ ވެރިކަމުގެ ނިޒާމަށްއައި ބަދަލުތަކަށް އަވަސް ކަޅިއެއް\nގައުމު ހިންގުމުގެ ނިޒާމީ ބަހުސަކީ އިއްޔެއަކު މިއަދަކު އުފަންވި ބަހުސެއްނޫނެވެ. ނިޒާމީ ބަހުސަކީ އެވާހަކަ ދައްކާ ކޮޅުންނުލާހާ ދިގު ތާރީޚެއް އޮތްކަމެކެވެ. އެގޮތުން، މިކުޑަ ދިވެހިރާއްޖޭގެ ވެރިކަމުގެ ނިޒާމަށްވެސް ވަނީ ގިނަ ގުނަ ބަދަލުތަކެއް އައިސްފައެވެ. އެގޮތުން ވިރާސީ ރަސްކަމަކުން ޖުމްހޫރިއްޔަތަކަށް ބަދަލުވިއެވެ. އަދި ޖުމްހޫރިއްޔަތަކުން ރަސްކަމަކަށް އަނެއްކާވެސް ބަދަލުވެގެންދިޔައެވެ. އެއަށްފަހު ދެވަނަ ޖުމްހޫރިއްޔަތެއް އުފަންވިއެވެ. ދެވަނަ ޖުމްހޫރިއްޔަތަށް މިހާރު 53 އަހަރުވެފައިވީ ނަމަވެސް، ވެރިކަން ހިންގާ ނިޒާމުގެ ބަހުސް ކުރިއަށް ދެއެވެ.\nމިރާއްޖެއަށް އެންމެ ރަގަޅުވާނީ ބަރުލަމާނީ ނިޒާމެއް ނޫނީ ބަރުލަމާނުން ގައުމު ހިންގުމުގެ ނިޒާމެއްކަމަށް ކުރެވޭ ބަހުސް އަނެއްކާވެސް މިވަނީ ގަދަވެފައެވެ. މިބަހުސް ކުރިއަށްދާއިރު މިދެންނެވި ބަރުލަމާނީ ނިޒާމުވެސް ވަނީ މިރާއްޖޭގައި ޓެސްޓްކޮށްފައެވެ. އެގޮތުން، މުހައްމަދު އަމީން ރައީސް ކަމަށް އައުމުގެ ކުރިން ވަޒީރުލް އައުޒަމް ނުވަތަ ބޮޑު ވަޒީރުގެ ގޮތުގައި އައްޔަންވިއެވެ. މުހައްމަދު އަމީނުގެ ކުރިއަށް ޖެހިލާއިރުވެސް ބޮޑު ވަޒީރުގެ ބެލުމުގެ ދަށުން ސަރުކާރު ހިންގުމުގެ އުސޫލު ވަނީ ގާއިމުކޮށްފައެވެ. ނަމަވެސް، ގިނަ ފަހަރުތަކުގައި ބޮޑު ވަޒީރު އައްޔަންކުރުމަށް ސީދާގޮތުންވެސް ނުވަތަ ނުސީދާ ގޮތުންވެސް ރައްޔިތުންގެ ބަހެއް ނޯވެއެވެ. އެހެންކަމުން މިޖީލުގެ ދިވެހިންނަށް ފާއިތުވީ ބައި ގަރުނުގައި ދައުލަތާއި ސަރުކާރުގެ ވެރިން އައްޔަން ވެގެން ދިޔަ ގޮތް އެގުމަކީ މުހިންމުކަމެކެވެ.\nވަޒީރުލް އައުޒަމެއް ހޮވަން އާންމު ވޯޓަކަށް ދިއުން\nދެވަނަ ބޮޑު ހަގުރާމަ ނިމުނު ނަމަވެސް ދިވެހިރާއްޖޭގައި ވެރިއަކު ނެތެވެ. ރަސްކަމަށް ކުރިން ބޮޑު ވަޒީރުކަމާއި ބޮޑު ވަޒީރުގެ ނާއިބުކަން ކުރެއްވި އަލްއަމީރު އަބްދުލް މަޖީދު ރަންނަބަޑޭރިކިލެގެފާނު އައްޔަނު ކުރެވުނު ނަމަވެސް އެކިލެގެފާނު ރާއްޖެއަށް ވަޑައެއްނުގަތެވެ. އެކިލެފާނުގެ ދެދަރިންގެ ތެރެއިން ސަރުކާރު ހިންގުމުގެ އެންމެ ނުފޫޒުގަދަ ދަރިކަލުން އަލްއަމީރު ހަސަން ފަރީދުދީދީ ދެވަނަ ބޮޑު ހަގުރާމަ ނިމުމުގެ ކުރިން ގެއްލިވަޑައިގެންފިއެވެ. އެއަށްފަހު އޭރު ގައުމު ހިންގަމުން އައި ވަލީ ކޮމިޓީއިން ގައުމުގެ ހިންގުމުގެ އެންމެ ނުފޫޒުގަދަ ވުޒާރާތައް އަމީން ދީދީގެ ބެލުމުގެ ދަށަށް ގެންދެވުނެވެ. އަލް އަމީރު ހަސަން ފަރީދު ދީދީއަށް ފަހު އެންމެ ނުފޫޒުގަދަ ބޭފުޅެއްގެ ގޮތުގައި ސަރުކާރު ހިންގަމުން ގެންދިޔައީ އަލްއަމީރު މުހައްމަދު އަމީން ދީދީއެވެ.\nދިވެހި ދައުލަތް ހިންގާނެ ވެރިއަކު ނެތި ގިނަ ދުވަސްތަކެއްވުމަށްފަހު 1950 ވަނަ އަހަރު އޮކްޓޫބަރު މަސްތެރޭ، ހިޖުރީ ސަނަތުން 1370 ވަނަ އަހަރު މުހައްރަމް މަހު 11 ވަނަ ދުވަހު އޭރުގެ ރައްޔިތުންގެ މަޖިލީހުގައި ބޭއްވުނު ޖަލްސާގައި ދެވަނަ ފަހަރަށް ސަރުކާރު ހިންގުމާއި ހަވާލުވުމަށް އަލް އަމީރު މުހައްމަދު އަމީނުގެ އަރިހުން އެދުމަށް ރައްޔިތުންގެ މަޖިލީހުގެ ކޮޅުމަޑުލު މެންބަރު އިބްރާހިމް ޝިހާބު ހުށަހެޅުއްވިއެވެ، މިހުށަހެޅުމަށް ތާއީދު ލިބި ގިނަ މެންބަރުންތަކެއް އެގޮތަށް ވާހަކަފުޅު ދެއްކެވި ނަމަވެސް، އެޖަލްސާ އަށް ހާޒިރުވެ ހުންނެވި މެންބަރު އަލްއަމީރު މުހައްމަދު އަމީން އެކަމަށް ދެކޮޅު ހައްދަވާ ވަގުތީ ގޮތުން ހަވާލުވުމަށް އެއްބަސްވެލެއްވިއެވެ. އެޖަލްސާގައި މުހައްމަދު އަމީން ހުށަހެޅުއްވި ހުށަހެޅުއްމަކީ ވަޒީރުލް އައުޒަމެއް ހޮވުމަށް އާންމު ރައްޔިތުންގެ ވޯޓަކަށް ދިއުމަށާއި އެފަދަ ވޯޓަކުން އެމަނިކުފާނު ހޮއްވަވައިފިނަމަ އެކަމަށް އެއްބަސްވެލައްވާނެ ކަމަށެވެ. އެދުވަހުގެ މަޖިލިސް ނިންމާލީ މުހައްމަދު އަމީން ހުށަހެޅުމާއި އެއްގޮތަށް އާންމު އިންތިޚާބަކަށް ދިއުމަށާއި ވަގުތީ ވެރިއެއްގެ ގޮތުގައި މުހައްމަދު އަމީން އައްޔަންކޮށް އަދި މުހައްމަދު އަމީން ދީދީ ކޮޅުބަށް ދަތުރުކުރައްވަން ހަމަޖެހިފައިވާތީވެ އެދަތުރުފުޅު ފުރިހަމަކޮށް ނިމެންދެން އެމަސްއޫލިއްޔަތު އިބްރާހިމް ފާމްލަދޭރިކިލެގެފާނާއި ހަވާލުކުރުމަށްފަހުގައެވެ.\nދިވެހި ރައްޔިތުން ވަޒީރުލް އައުޒަމް އަޔަންކުރުން\nއާންމު ރައްޔިތުންގެ ވޯޓަކުން އައްޔަންކުރެވުނު އެންމެ ފުރަތަމަ އެއް ބޮޑު ވަޒީރަކީ ނުވަތަ ވަޒީރުލް އައުޒަމަށް އަލްއަމީރު މުހައްމަދު އަމީން ދީދީއެވެ. ހިޖުރީ ސަނަތުން 1370 ވަނަ އަހަރު ރަބީއުލް އައްވަލް މަހުގެ2ވަނަ ދުވަސް ނުވަތަ 12 ޑިސެމްބަރު 1950 ވަނަ ދުވަހަކީ ރާއްޖޭގެ ވެރިކަން ހިންގުމުގެ ނިޒާމަށް އައި ތާރީޚީ ދިވަހެކެވެ. އެދުވަހު ނާދީގައި ބޭއްވުނު ރައްޔިތުންގެ މަޖިލީހުގެ ޚާއްސަ ޖަލްސާގައި ވަޒީރުލް އައުޒަމެއް ހޮވުނެވެ. ވަޒީރުލް އައުޒަމަކަށް ހޮވިވަޑައިގަތީ އޭރުވެސް ގައުމު ހިންގުމާއި ވަގުތީ ގޮތުން ހަވާލުވެހުންނެވި ވަޒީރުލް ދާޚިލިއްޔާ (ހޯމް މިނިސްޓަރު) އަލް އަމީރު މުހައްމަދު އަމީނެވެ. އަލްއަމީރު މުހައްމަދު އަމީން ވަޒީރުލް އައުޒަމަކީ ހޮވިވަޑައިގަތީ އެމަގާމަށް މީހަކު ހޮވުމަށް ނެގުނު އާންމު ވޯޓުން އެންމެ ގިނަ ވޯޓު ލިބުނު އަލްއަމީރު މުހައްމަދު އަމީންގެ ނަންފުޅު އެދުވަހުގެ ޖަލްސާގައި އަލްއަމީރު އިބްރާހިމް ފާމްލަދޭރިކިލެގެފާނު ހުށަހެޅުއްވުމުން އެޖަލްސާއަށް ވަޑައިގެން ތިއްބެވި މެންބަރުންގެ އިއްތިފާގުން ފާސްވިއެވެ. އާންމު ރައްޔިތުންގެ ވޯޓުން އަލްއަމީރު މުހައްމަދު އަމީނަށް ލިބިވަޑައިގެންނެވި ވޯޓުގެ ނަތީޖާއަކީ؛\nއަލްއަމީރު މުހައްމަދު އަމީން، 12480 ވޯޓު،\nއަލްއަމީރު މުހައްމަދު ފާށަނީ ކިލެގެފާނު، 366 ވޯޓު،\nއައްނަބީލު އިބްރާހިމް ފަރީދުދީދީ 74 ވޯޓު،\nއަލްފާޟިލް އަހުމަދު ކާމިލް ދީދީ، 31 ވޯޓެވެ.\nއަލް އަމީރު މުހައްމަދު އަމީން ދީދީގެ ވަޒީރުލް އައުޒަމްގެ މަގާމަށް އައްޔަންކުރިއިރު ހުންނެވީ ކޮޅުބުގައެވެ. އެމަނިކުފާނު ކޮޅުބުން އެބުރިވަޑައިގަތީ ރަބީއުލް އައްވަލް މަހު 10 ދުވަހުގައެވެ. ޖެހިގެން އައިދުވަހު ބޭއްވުނު ރައްޔިތުންގެ މަޖިލިސްގެ ޚާއްސަ ޖަލްސާގައި އެމަނިކުފާނު ރާއްޖޭގެ ވަޒީރުލް އައުޒަމްގެ މަގާމާއި ހަވާލުވެވަޑައިގަތުމަށް އެއްބަސްވެވަޑައިގަތެވެ. އަދި އެދުވަހު އިންޑިއާ ކޮމާންޑަރަކަށް އުޅުނު ގިލް ނަމަކަށް ކިޔާ އިންޑިއާ މީހަކާއިއެކު ގިލް އަމީން އެންޑް ކޮމްޕެނީ އުފައްދަވަން ނިންމެވި ވާހަކައާއި އެކުންފުނިން 850 ޓަނުގެ އާގުބޯޓެއް ބައްލަވައިގަތުމަށް ގަސްދުކުރައްވާ ވާހަކަ ރައްޔިތުންގެ މަޖިލީހަށް ހުށަހެޅުއްވިއެވެ.\nއަލްއަމީރު މުހައްމަދު އަމީންގެ ވަޒީރުލް އައުޒަމްގެ މަގާމަށް5ދުވަސްނުވަނީސް އޭރުގެ ރަދުން އަލްއަމީރު އަބްދުލް މަޖީދު ރަންނަބަނޑޭރިކިލެގެފާނުގެ ދަރިކަލުން ފަހުން ރަސްކަން ކުރެއްވި އަލްއަމީރު މުހައްމަދު ފަރީދުގެ އަލްއަމީރު މުހައްމަދު އަމީނާއި ދެކޮޅަށް ދެއްކެވި ސިޔާސީ ވާހަކަފުޅުތަކެއް ފެންމަތިވެ އެމައްސަލާގައި އަލްއަމީރު މުހައްމަދު ފަރީދު ކުށްވެރިވެ ވަލީ ކޮމިޓީއިން ވަކިކުރެވި ގޭގައި ބަންދުކުރެވުނެވެ.\nދައުލަތުގެ ވެރިން އައްޔަންކުރުމަށް ކުރުމުގައި ވަޒީރުލް އައުޒަމާއި މަޝްވަރާކުރާގޮތަށް ހަމަޖެއްސުން\nއަލްއަމީރު މުހައްމަދު އަމީން އައުވަޒީރުލް އައުޒަމުގެ މަސްއޫލިއްޔަތާއި ހަވާލުވެވަޑައިގަތުމާއިއެކު އެންމެ އިސްކަމެއް ދެއްވީ ގައުމު ހިންގުމުގެ ނިޒާމަށް ގެންނަންޖެހޭ ބަދަލުތައް ގެނައުމަށެވެ. އެގޮތުން، ވެރިކަމަށް5ވަރަކަށް މަސްދުވަސްފަހުން 1951 ވަނަ އަހަރު މެއީ މަސްތެރޭ ހިޖުރީ ސަނަތުން 1370 ވަނަ އަހަރު ޝައުބާން މަހު 24 ވަނަ ދުވަހު ސަރުކާރު ހިންގުމުގެ ނިޒާމަށް ބަދަލުތަކެއް ގެނައުމަށް އޭރުގެ ގާނޫނު އަސާސީއަށް އިސްލާހުތަކެއް ގެނެވުނެވެ. ކުރިން ކީރިތި މަހާރަދުންނަށް ބަދަލުކޮށްފައިވާ ގިނަ ބާރުތަކެއް ވަޒީރުލް އައުޒަމަށް އަބުރާ ރައްދުކުރެވުނެވެ. އެއިސްލާހުތަކުގެ ތެރޭގައި؛\nދައުލަތުގެ މަތިމަގާމުތަކަށް ވެރިން އައްޔަންކުރުމުގައި ވަޒީރުލް އައުޒަމުގެ މަޝްވަރާ ކީރިތި މަހާރަދުން ބޭނުންކުރައްވާ ގޮތަށް ބަދަލުކުރެއްވުން،\nގައުމީ ދިފާއީ ބާރުގެ ވަލީ ނުވަތަ ވެރިކަން ކީރިތި މަހާރަދުންނަށް އޮތްނަމަވެސް، ގައުމީ ދިފާއީ ބާރުގެ ހަގުބެއިކަލުންނާއި ސިފައިންގެ ވެރީން އައްޔަންކުރުމާއި ވަކިކުރުން ރަދުން ކުރައްވަންވާނީ ވަޒީރުލް އައުޒަމާއި ވަޒީރުލް އަމަން އާންމު (ޑިފެންސް މިނިސްޓަރު) ގެ ލަފާގެ މަތިން،\nރައްޔިތުންގެ މަޖިލިސް މެންބަރުންގެ ތެރެއިން އަތޮޅުތަކާއި އަވަށްތައް ތަމްސީލުކުރާ މެންބަރުން ސީދާ އެއަތޮޅަކާއި އެއަވަށެއްގެ ރައްޔިތުން އިންތިޚާބުކުރާ ގޮތަށް ބަދަލުކުރުން\nދައުލަތުގެ އެންމެހާ ކަންތައްތައް ހިންގުމުގެ ބާރު (އެގްޒެކްޓިވް ޕަވާ) ވަޒީރުލް އައުޒަމާއި ހަވާލުކުރުން،\nކޮންމެ5އަހަރުން ރައްޔިތރުންގެ މަޖިލީހުގެ ލަފާގެ މަތިން ވަޒީރުލް އައުޒަމެއް އިންތިޚާބުކުރުން\nވަޒީރުން އައްޔަންކުރުމުގެ ކަންތައްތައް ރަދުންގެ ލަފާގެ މަތިން ވަޒީރުލް އައުޒަމް ކުރިއަށް ގެންދިއުން\nމީގެ އިތުރުންވެސް ގިނަ އިސްލާހުތަކެއް އެދުވަހުގެ ޖަލްސާގައި ފާސްކުރެވުނެވެ. މިބަދަލުތަކާއިއެކު މިޒަމާނުގެ ބަރުލަމާނީ ނިޒާމުގެ ބައެއް ބާރުތައް ވަޒީރުލް އައުޒަމް ނުވަތަ ބޮޑު ވަޒީރަށް ލިބިގެންދިޔައެވެ. ނަމަވެސް މިޒަމާނުގެ ބަރުލަމާނީ ނިޒާމާއި ޚިލާފަށް ބޮޑު ވަޒީރަކު އައްޔަންކުރުން އޭރުވެސް އޮތީ އާންމު ރައްޔިތުންގެ ބަސް ބުނެވޭ ގޮތަށެވެ.\nގުޅުންހުރި މައުލޫތައް:އަމީން ދީދީ, ވެރިކަމުގެ ނިޒާމް\nދެވަނަ ބޮޑު ހަގުރާމައަށްފަހު ރާއްޖޭގެ ވެރިކަމުގެ ނިޒާމަށްއައި ބަދަލުތަކަށް އަވަސް ކަޅިއެއް (ދެވަނަ ބައި)


ސައުތު އެފްރިކާގެ ފުޓްބޯޅަ ކުޅުންތެރިއަކު ކާރު އެކްސިޑެންޓެއްގައި މަރުވެއްޖެ – DhiDaily\nސައުތު އެފްރިކާގެ ގައުމީ ޓީމަށް ކުރިން ކުޅުނު އުމުރުން 33 އަހަރުގެ އަނީލީ އެންގްކޮންގްކާ ކާރު އެކްސިޑެންޓެއްގައި އިއްޔެ މަރުވެއްޖެ އެވެ.\nގައުމީ ޓީމަށް ކުޅުން ހުއްޓާލިނަމަވެސް އަނީލީ އަންނަނީ ކްލަބް ލެވެލްގައި ކުޅެމުންނެވެ. އޭނާ މަރުވީ ލޯނު އުސޫލުން ކްލަބް ބަދަލުކުރުމަށް ފަހު އެ ކްލަބާ ގުޅުމަށް ކުރި ދަތުރުގަ އެވެ. ކާރުގައި އޭނާ ދަތުރުކުރަމުން ދިޔައީ ސައުތު އެފްރިކާގެ ޖޮހަނެސްބާގުން ޑާބަން އަށެވެ. މަރުވީ އެ ދަތުރުގެ ތެރެއިން ހިނގި ނުރައްކާތެރި އެކްސިޑެންޓެއްގަ އެވެ.\nސައުތު އެފްރިކާގެ މަމެލޯޑީ ސަންޑޯސްއަށް ކުޅުމަށް ފަހު ލޯނު އުސޫލުން އަނީލީ މީގެ ދުވަސްކޮޅެއް ކުރިން ބަދަލުވީ އަމަޒުލޫ އަށެވެ. އަނީލީގެ މަރާއެކު ސައުތު އެފްރިކާގެ ފުޓްބޯޅައިގެ ކްލަބްތަކުން ވަނީ ހިތާމަފާޅުކޮށް ބަޔާންތައް ނެރެފަ އެވެ.\nއަނީލީ އަކީ ސައުތު އެފްރިކާގެ ޕްރިމިއާ ލީގުގެ ސަންޑޯސް އިން ޖެހިޖެހިގެން ތިން ސީޒަނުގައި ލީޑު ކާމިޔާބުކޮށްދިނުމުގައި މުހިއްމު ދައުރެއް އަދާކުރި ކުޅުންތެރިއެކެވެ. ގައުމީ ޓީމަށް 50 އަށް ވުރެ ގިނަ މެޗު ކުޅެދީފައިވާއިރު އަނީލީ ވަނީ އަމިއްލަ ގައުމުގައި 2010 ވަނަ އަހަރު ބޭއްވި ވޯލްޑް ކަޕް ފުޓްބޯޅަ މުބާރާތުގައި ސައުތު އެފްރިކާގެ ޓީމަށް ކުޅެފަ އެވެ. އަދި އެފްރިކާ ކަޕް އޮފް ނޭޝަންސްގެ ދެ މުބާރާތުގައި އަނީލީ ވަނީ ގައުމީ ޓީމަށް ކުޅެފަ އެވެ.\n”2020 ވަނަ އަހަރަކީ ވަރަށް ހިތާމަވެރި އަހަރެއް. އިގްތިސާދީ ގޮތުން ވެސް އިޖުތިމާއީ ގޮތުން ވެސް. އަދި ލޯބިވާ އެތައް ބަޔަކު މިއަހަރު ވަނީ ވަކިވެފައި“ ސައުތު އެފްރިކާގެ ފުޓްބޯޅަ އެސޯސިއޭޝަންގެ ރައީސް ޑެނީ ޖޯޑާން ވިދާޅުވި އެވެ.\nއަނިލީގެ ފުޓްބޯޅަ ކެރިއަރުގައި ގިނަ ދުވަސްތައް ހޭދަކުރީ ބެލްޖިއަމްގެ ކްލަބް ގެންކް ގަ އެވެ. އެ ކްލަބަށް 279 މެޗު ކުޅެދިނުމަށް ފަހު އަނީލީ ސައުތު އެފްރިކާގެ ކްލަބަށް ބަދަލުވީ 2016 ވަނަ އަހަރު އެވެ.\nޗެލްސީގެ ބަލިވުމުގެ ސިލްސިލާއަށް ނިމުމެއް


Rahyithunge hahgugai beyhvi ehvumugai, gaidhurukan nei mahsala balanee – Iru\nރައްޔިތުންގެ ހައްގުގައި ބޭއްވި އެއްވުމުގައި، ގައިދުރުކަން ނެތް މައްސަލަ ބަލަނީ\nއިދިކޮޅު ކޯލިޝަނުން މިއަދު ހަވީރު މާލެ ސަރަހައްދުގައި ބޭއްވި ސައިކަލު ބުރުގައި ހެލްތު ޕްރޮޓެކްޗަން އެޖެންސީގެ ގައިޑްލައިންތަކާއި ޚިލާފްވި މައްސަލަ ބަލަމުންދާނެ ކަމަށް މޯލްޑިވްސް ޕޮލިސް ސާވިސްއިން ބުނެފިއެވެ.\nރާއްޖޭގައި ކޯވިޑް-19ގެ ނުރައްކާ ބޮޑުވެފައިވާ މި ދަނޑިވަޅުގައި އިދިކޮޅު ޕްރޮގްރެސިވް ކޮންގްރެސް ކޯލިޝަނުން މިއަދުވަނީ “ގައުމު ވިއްކާލުމާ ދެކޮޅަށް” ނަމުގައި ރާއްޖޭގެ އެކި ސަރަހައްދުތަކުގައި ހިންގާލުމާއި ސައިކަލްބުރުތައް ބާއްވާފައެވެ.\nމާލެ ސަރަހައްދުގައި ބަލި ފެތުރުން އިންތިހާއަށް އިތުރުވެ ބަލީގެ ނުރައްކާ ބޮޑުވެފައިވާތީ ބަލި ކޮންޓްރޯލް ކުރުމަށްޓަކައި އަލަމުންދާ ފިޔަވަޅުތަކުގެ ދަށުން އެޗްޕީއޭއިން ވަނީ މާލޭގައި5މީހުންނަށްވުރެ ގިނައިން އެއްވެ މަގުމަތީގައި އުޅުން މާނާކޮށްފައެވެ. މާލޭގައި ކޯވިޑް-19 ހަލުވިކަމާއެކު ފެތުރެމުންދާތީ ޑޮކްޓަރުންނާއި ސިއްޙީ އެހީތެރިންވެސް ދަނީ ކަންބޮޑުވުން ފާޅުކުރަމުންނެވެ. މި ބަލިމަޑުކަން ކޮންޓްރޯލް ކުރުމަށްޓަކައި ހުރިހާ ފަރާތްތަކުން ގުޅިގެން މަސައްކަތްކުރުމަށްވެސް އެ ފަރާތްތަކުން ދަނީ ގޮވާލަމުންނެވެ.\nފުލުހުން ވިދާޅުވީ މިއަދު ބޭއްވުނު ސިޔާސީ ހަރަކާތުގައި އެޗް.ޕީ.އޭއިން ކަނޑައަޅާފައިވާ މިންގަނޑުތަކާއި ޚިލާފުވެ ގައިދުރުކަން ބެހެއްޓުމާއި ބައެއް މީހުން މާސްކު ނާޅައި އުޅެފައިވާކަންވެސް ފާހަގަކުރެވިފައިވާކަމަށެވެ. އަދި މިކަމާއި ގުޅިގެން ފުލުހުން ބަލަންޖެހޭ ކަންކަން ބެލުމަށްފަހު އަޅަންޖެހޭ ފިޔަވަޅުތައް އަޅަމުން ގެންދާކަމަށްވެސް ފުލުހުން ވިދާޅުވިއެވެ.\nމާލޭގައި އެއްވެސް ބާވަތެއްގެ އެއްވުމެއް ބާއްވާނަމަ އެ އެއްވުން ބޭއްވޭނީ ކާނިވާ ސަރަހައްދުގައި އެކަނިކަމަށް ހޯމް މިނިސްޓްރީން ވަނީ ޖުލައި މަހުގެ ތެރޭގައި އަންގާފައެވެ.


ޙައްޖު ވާޖިބުވުމުގައި އަންހެނާއަށް ޚާއްޞަ ޝަރުޠުތައް- 1\nޝިފްޒާން އަހްމަދު2ޑިސެމްބަރު 2019 21:29\nމިލިޔުމުގައި ޙައްޖުވާ އަންހެނެއްގެ ކިބައިގައި ހުންނަންޖެހޭނެ ޝަރުޠުތަކަށް ޚާއްޞަގޮތެއްގައި އަލިއަޅުވައިލަން ޖެހުނީ ސަބަބުތަކެއް ހުރެގެނެވެ. މިޝަރުޠުތަކަކީ ޚިޔާލުތަފާތުވުންތަކެއްހުރި ދަންނަބޭކަލުން އިހުއްސުރެ ބަޙުސްކުރައްވާފައިވާ މައްސަލަތަކެއްކަމުގައިވާތީއެވެ. އަދި މިކަމުގައި ދިވެހިންގެ މެދުގައިވެސް ޚިޔާލުތަފާތުވުންތަކެއް ހުރިތަންވެސް ފެންނާތީއެވެ.\nއިސްލާމްދީން ޙައްޖު މުސްލިމުން އަންހެނުން ދިރާސާ ދީން ހިމާޔަތްކުރުން މައްކާ\nOctober 18, 2019 15:10:38\nދީނަށް ނަޞްރު ދިނުމަކީ ފިތުނައެއް ނޫނެވެ. ފިތުނައަކީ އިސްލާމީ ވަޙުދަތު ނަގައިލުމެވެ.


Sahttu ge landu thakun TC in feshun rangalhu koffi\nސައްޓު، ފައިލް ފޮޓޯ\nއިޝާން އިބްރާހިމް (ސައްޓު) ކާމިޔާބު ކުރި ދެ ލަނޑާއެކު، 3-0 ން ވިކްޓަރީ ސްޕޯޓްސް ކުލަބުގެ މައްޗަށް ކާމިޔާބު ހޯދައި ޓީސީން ދިވެހި ޕްރިމިއާ ލީގްގެ ދެ ވަނަ ބުރުގެ ފެށުން ރަނގަޅު ކޮށްފި އެވެ.\nމާލީ ގޮތުން އުނދަގޫ ހާލަތެއްގައި އޮތް މި ދެ ޓީމުގެ ތެރެއިން، ޓީސީއަށް މެޗު އަނބުރާލުމުގައި އެހީއަކަށްވީ އެ ޓީމުގައި ތިބި ތަޖުރިިބާކާރު ކުޅުންތެރިންނެވެ. އެހެންނަމަވެސް ޒުވާން ކުޅުންތެރިންތަކެއް ހިމެނޭ ވިކްޓަރީގެ ޓީމާ ދެކޮޅަށް ފުރަތަމަ ހާފުގައި ޓީސީއަށް ލަނޑެއް ކާމިޔާބު ކުރެވޭ ގޮތެއް ނުވި އެވެ.\nލަނޑު ޖަހާނެ ފުރުސަތު ޓީސީގެ ފޯވަޑުންނަށް ލިބުނެވެ. މެޗުގެ ތިން ވަނަ މިނެޓްގައި ޓީސީގެ ނޭޕާލްގެ ގައުމީ ޓީމުގެ ފޯވަޑް ބިމާލް މަގަރުއަށް ވަނީ ލަނޑު ޖާހަނެ ރަނުގެ ފުރުސަތެއް ލިބިފަ އެވެ. ޓީސީގެ ކުޅުންތެރިން އޭނާ އަށް ތަނަވަސްކޮށްދިން ބޯޅައިގައި ޕެނަލްޓީ އޭރިއާ ތެރެއަށް ވަދެ ގޯލްގެ ތިރީ ކަނަށް އަމާޒުކޮށްގެން އޭނާ ފޮނުވާލި ބޯޅަ ދިޔައީ ގޯލައާ އިންޗިހެއްހައި ދުރުން ދަނޑި ކައިރިން ބޭރަށެވެ.\nޓީސީގެ ފުރަތަމަ ލަނޑު މެޗުގެ 54 ވަނަ މިނެޓްގައި ކާމިޔާބު ކުރީ، ޑިފެންޑަރު އަކުރަމް އަބްދުލް ގަނީ އެވެ. އަކުރަމް އާއި ސައްޓު ލަނޑު ޖެހީ ދެ ކުޅުންތެރިންގެ ކޮމްބިނޭޝަން ބޭނުންކޮށްގެން އުފެދި ހަމަލާ އަކުންނެވެ.\nޓީސީގެ ދެ ވަނަ ލަނޑު ސައްޓު ކާމިޔާބު ކުރީ އޭގެ 10 މިނެޓް ފަހުންނެވެ. އެ ލަނޑު ޖެހުމުގައިވެސް އަކުރަމްގެ ހިއްސާ އޮތެވެ. ސައްޓު އޭރިއާ ތެރެއަށް ވަދެފައި ދިން ބޯޅަ އޭނާ ދިނީ ގޯލްގެ އަރިމައްޗަށް ވާކަހަލަ ގޮތަކަށް ހުރި އަކުރަމް އަށެވެ. އަކުރަމްއަށް ދިން ބޯޅަ އޭނާ އަނެއްކާވެސް ދިނީ ސައްޓު އަށެވެ. އެ ބޯޅަ ޕެނަލްޓީ އޭރިއާގެ މެދު ތެރޭގައި ހުރެފައި އޭނާ ވަނީ ގޯލްގެ ތެރެއަށް ފޮނުވާލާފަ އެވެ.\nސައްޓު އޭނާގެ ދެ ވަނަ ލަނޑު ކާމިޔާބު ކުރީ މެޗުގެ 69 ވަނަ މިނެޓްގަ އެވެ. އޭރިއާގެ ތެރެއަށް ބޯޅަ ހިފައިގެން ވަދެ، ގޯލްގެ ތެރެއަށް ވައްދާލީ ވިކްޓަރީގެ ޑިފެންޑަރު ކައިރިން ނައްޓާލުމަށް ފަހު އެވެ.\nމި މޮޅާއެކު ޓީސީ ވަނީ 16 ޕޮއިންޓާއެކު ތާވަލުގެ ދެ ވަނަ މަގާމަށް ޖެހިލާފަ އެވެ. ފުރަތަމަ ބުރު ނިމުނުއިރު ދެ ވަނައިގައ އޮތް ގުރީން ސްޓްރީޓާއި އީގަލްސް މިރޭ ކުޅޭ މެޗުން ކޮންމެ ޓީމެއް މޮޅުވިޔަސް އެ ޓީމަކަށް ތާވަލުގެ ދެ ވަނަ މަގާމު ލިބޭނެ އެވެ.\nދިވެހި ޕްރެމިއާ ލީގް ވިކްޓަރީ ޓީސީ


Mifco in masverinnah dheyn jehey hurihaa faisaa eh dheefi\nރާއްޖޭގެ މަސް ކުންފުނި މިފްކޯއިން މަސްވެރިންނަށް ދައްކަންޖެހޭ ހުރިހާ ފައިސާއެއް ދައްކައިފި އެވެ.\nމަޖިލީހުގެ ސްޓޭޓް އޯންޑް އެންޓަޕްރައިޒެސް ކޮމިޓީގައި ވާހަކަ ދައްކަވަމުން ސީއީއޯ ހުސެއިން އަމްރު ވިދާޅުވީ، މަސްވެރިންނަށް ދައްކަން ޖެހޭ ހުރިހާ ފައިސާއެއް ދައްކާ ނިމިފައިވާ ކަމަށެވެ. މަސްވެރިންނަށް ދައްކަންޖެހޭ އިތުރު ފައިސާއެއް މިހާރުނެތް ކަމަށެވެ.\nމަސްވެރިން ކިރުވާ މަހަށް ފައިސާ ނުލިބުމުގެ ޝަކުވާއަކީ މަސްވެރިން އަބަދުވެސް ކުރާ ޝަކުވާ އެކެވެ. އެ މައްސަލަ ހައްލު ކުރުމަށް ކުރީގެ ރައީސް އަބްދުﷲ ޔާމީންގެ ސަރުކާރު ވަނީ ދެ ފަހަރެއްގެ މަތިން މިފްކޯއަށް މާލީގޮތުން އެހީތެރިކަން ފޯރުކޮށްދީފަ އެވެ.\nއޭގެ ފަހުން މި ސަރުކާރުންވެސް ވަނީ ދެ ފަހަރެއްގެ މަތިން މަސްވެރިންނަށް ފައިސާ ހަވާލުކޮށްފަ އެވެ. އެގޮތުން 15 މިލިއަން ރުފިޔާ މިދިޔަ އަހަރު އޮކްޓޯބަރު މަހު މަސްވެރިންނަށް ހަވާލުކޮށްފައިވާއިރު، މިދިޔަ މާރިޗް މަހު މަސްވެރިން ބާނާފައިވާ މަހުގެ އަގަށް 17 މިލިއަނަށް ވުރެ ގިނަ ރުފިޔާ ފޮނުވާފަ އެވެ.\nމަސްވެރިންނަށް ނުދެވި ހުރި ފައިސާ ލަސްނުކޮށް ދޭނަން: މިފްކޯ


Iran ge nuclear ebbasvumun America vakivejje | Mihaaru\n09 މެއި 2018 - 01:287comments\nވޮޝިންޓަން (މެއި 9) - ދުނިޔޭގެ ބޮޑެތި ބާރުތަކާ އެކު ގާއިމްކުރި އީރާނުގެ ނިއުކްލިއާ އެއްބަސްވުމުން އެމެރިކާ ވަކިވެއްޖެކަން ރައީސް ޑޮނަލްޑް ޓްރަމްޕް މިރޭ އިއުލާން ކުރައްވައިފި އެވެ.\nޔޫރަޕުގެ ގައުމުތަކުން ދިން ލަފަޔާޚިލާފަށް ޓްރަމްޕުގެ ނިންމުން އިއުލާން ކުރެއްވުމަށް ފަހު ވިދާޅުވީ އީރާނާ ދެކޮޅަށް އިގްތިސާދީ ދަތިކުރުމުގެ އާ ފިޔަވަޅުތައް އަޅާނެ ކަމަށެވެ. އީރާން ނިއުކްލިއާ އެއްބަސްވުމަކީ "ކުނިވަމުންދާ ނުބައިވެފައިވާ އެއްޗެއް" ކަމަށް ސިފަކުރައްވާ ޓްރަމްޕް ވަނީ އެމެރިކާގެ ރައްޔިތެއްގެ ހައިސިއްޔަތުން ބެލި ނަމަވެސް އެކަމާ ދެރަވާ ކަމަށް ވިދާޅުވެފަ އެވެ.\nޓްރަމްޕުގެ ނިންމުމުގެ ރައްދުގައި އީރާނުން ވަނީ ޔުރޭނިއަމް ފައްކާކުރަން ތައްޔާރުވާނެ ކަމަށް ބުނެ އިންޒާރު ދީފަ އެވެ. އަދި އެއްބަސްވުމުން އެމެރިކާ ވަކިވި ނަމަވެސް ދެން ތިބި ގައުމުތަކާ އެކު ކުރިއަށް ދާނެ ކަމަށް އީރާނުގެ ރައީސް ހަސަން ރޫހާނީ ވިދާޅުވި އެވެ.\nނިއުކްލިއާ އެއްބަސްވުމުގައި ސޮއިކުރި ފްރާންސް، އިނގިރޭސި ވިލާތް އަދި ޖަރުމަނުން ވަނީ އެމެރިކާގެ ނިންމުމާ މެދު ހިތާމަ ކުރާ ކަމަށް ބުނެފަ އެވެ. އެކަމަކު އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ ވަނީ ޓްރަމްޕުގެ ނިންމުމަށް ފުރިހަމަ އަށް ތާއީދު ކުރާ ކަމަށް ވިދާޅުވެފަ އެވެ. ނަތަންޔާހޫ ދާދި ފަހުން ވަނީ އީރާނުން ސިއްރިއްޔާތުގައި ނިއުކްލިއާ ހަތިޔާރު އުފައްދަމުންދާ ކަމަށް ވިދާޅުވެ ޕްރެޒެންޓޭޝަނެއް ދެއްވައިފަ އެވެ.\nއީރާނާ އެކު ނިއުކްލިއާ އެއްބަސްވުން ގާއިމްކުރުމުގައި އިސްކޮށް އުޅުއްވި އެމެރިކާގެ ކުރީގެ ޚާރިޖީ ވަޒީރު ޖޯން ކެރީ ކުރެއްވި ޓްވީޓެއްގައި ވިދާޅުވީ އެއްބަސްވުމުން ވަކިވުމަކީ މީގެ އަހަރުތަކެއް ކުރިން އޮތް ނުރައްކާ ހާލަތަށް ދުނިޔެ ވައްޓާލުން ކަމަށެވެ.


Driving test hadhaa trackeh B. Eydhafushi gai hulhuvaifi\nޑްރައިވިން ޓްރެކް އަތޮޅު ކައުންސިލުގެ ރައީސް މަބްރޫކް ނަސީރު ހުޅުވައި ދެއްވަނީ.– އީޓީފޮޓޯ:/ތޯރިގް އަބްދުއްރަހްމާން\nޑްރައިވިންގ ޓެސްޓް ހަދާން އޭދަފުށީގައި ޓްރެކެއް ހުޅުވައިފި\nހިތާދޫ އޮންލައިން | 29 އޮކްޓޯބަރ 2018\nއެއްގަމު އުޅަނދުފަހަރުގެ ލައިސަންސް ނަގަން ހަދަން ޖެހޭ ޓެސްޓް ހަދަން ބ. އޭދަފުށީގައި ތައްޔާރުކުރި ޑްރައިވިން ޓެރެކް ރޭ ހުޅުވައިފިއެވެ.\nއަތޮޅު ކައުންސިލުން އޭދަފުށީ ހުޅަނގު ސަރަހައްދުގައި އަލަށް ގާއިމްކުރި ޓްރެކް ހުޅުވައި ދެއްވީ ބ. އަތޮޅު ކައުންސިލުގެ ރައީސް މަބުރޫކް ނަސީރު އެވެ. މި ރަސްމިއްޔާތުގައި އޭދަފުށީގައިހުރި ސަރުކާރު އޮފީސްތަކުގެ އިސް ބޭފުޅުން ބައިވެރިވެ ވަޑައިގެންނެވިއެވެ.\nބ. އަތޮޅުގެ ރަށްރަށުގައި ދިރިއުޅޭ އާންމު ރައްޔިތުންނަށް ބޭނުންވާ އެއްގަމުގައި ދުއްވާ އުޅަނދުފަހަރު ދުއްވުމުގެ އަމަލީ އިމްތިހާން ބާއްވަމުން އަންނަނީ ބ. އަތޮޅު ކައުންސިލްގެ ބެލުމުގެ ދަށުން އޭދަފުށީގަ އެވެ.\nނަމަވެސް ރޭ ހުޅުވުނު ޑްރައިވިން ޓްރެކްގެ ސަބަބުން މި މައްސަލަތަކަށް ވެސް ހައްލެއް ލިބި، އަތޮޅު ކައުންސިލުން ފޯރުކޮށްދޭ ޚިދުމަތުގެ ފެންވަރު ރަނގަވެގެންދާނެ ކަމަށް މަބުރޫކް ވިދާޅުވިއެވެ.\nތިހާ ކުޑަކަމެ ޢޭދަުއްޓައް ނުގޮސް ވާކައްނެއްތަ؟ ޓެސްޓް ހަދަން ދާއިރު ގަބުޅި ގެންދާނެތަ


Zahaa vaki kuree kameh vaki vee kameh neyngunu!\nރައީސް އިބްރާހީމް މުހައްމަދު ސޯލިހާއި ފިޝަރީޒް މިނިސްޓަރު ޒަހާ ވަހީދު -- ފޮޓޯ: ރައީސް އޮފީސް\nފިޝަރީޒް މިނިސްޓަރު ކަމުން ޒަހާ ވަހީދު މިއަދު އިސްތިއުފާ ދެއްވައިފި ކަމަށް ރައީސް އޮފީހުން ބުނުމުން އެކަމަނާ މަގާމުން ދުރު ކުރީތޯ އެކަމަނާ މަގާމުން އިސްތިއުފާ ދެއްވީތޯ ސުވާލު އުފެދިއްޖެ އެވެ.\nރައީސް އޮފީހުން އެ އޮފީހުގެ ވެބްސައިޓްގައި ޒަހާއާއި ގުޅޭގޮތުން މިއަދު ލިޔުމެއް އާންމުކޮށްފައި ވެއެވެ. އޭގައި ބުނެފައިވަނީ ޒަހާގެ އިސްތިއުފާގެ ސިޓީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހަށް ލިބިވަޑައިގެންފައިވާ ކަމަށެވެ. އަދި އެ ސިޓީއާއި ގުޅިގެން ވަޒީރު ކަމުގެ މަގާމުގައި ހުންނަވައިގެން ޒަހާ ވަހީދު ކޮށްދެއްވި އިހުލާސްތެރި ހިދުމަތްތަކަށް ރައީސް ޝުކުރު އަދާކުރައްވާފައި ކަމަށެވެ.\nއެކަމަކު މިދިޔަ ހޯމަ ދުވަހުގެ ރޭ ދަންވަރު ޒަހާ މަގާމުން ވަކިކުރީ ކަމަށް މީޑިއާގައި ވަނީ ރިޕޯޓް ކޮށްފައިވެ އެވެ. އެކަން ޒަހާވެސް އަދި ރައީސް އޮފީހުން ވެސް ދޮގެއް ނުކުރެ އެވެ.\nމޯލްޑިވްސް ރިފޯމް މޫވްމަންޓް (އެމްއާރްއެމް) ގެ ސްލޮޓެއްގައި މިނިސްޓަރު ކަމުގައި ހުންނެވި ޒަހާ މަގާމުން ވަކިކުރެއްވިކަން އެންގެވީ ހޯމަ ދުވަހުގެ ރޭގެ ވަގުތެއްގައި ރައީސް އޮފީހުގެ ޗީފް އޮފް ސްޓާފް އަލީ ޒާހިރު، ޒަހާއަށް ފޯނުން ގުޅުއްވުމަށް ފަހު އެވެ.\nޒަހާ އަށް ރައީސް އޮފީހުގެ މަގާމެއް ދެއްވުމަށް ނިންމެވި ކަމަށް އަޑުތަކެއް އަރާފައިވެ އެވެ.\nޒަހާ މަގާމުން ވަކިކުރެއްވުމުގެ ކުރިން އެކަމަނާގެ މަސައްކަތުގެ ނަތީޖާއާ މެދު ސުވާލު އުފެދިގެން ނުވަތަ ހިތްހަމަޖެހިވަޑައިނުގެން ރައީސް ސޯލިހް އެއްވެސް އިރަކު މަޝްވަރާ ކުރައްވާފައި ނުވާ ކަމަށް އެމްއާރްއެމުން ބުނެފައިވެ އެވެ.\nރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު ފިޝަރީޒް އެންޑް އެގްރިކަލްޗާ މިނިސްޓްރީ + ޕޮލިޓިކްސް ޒަހާ ވަހީދު އިސްތިއުފާ ދެއްވުން މަގާމުން ދުރު ކުރުން


Thuhthu dharifulhu avahah nindhavaane ukulhuthah! – Iru\nސަމާ· 28 ނޮވެމްބަރ 2020\nނިންޖަކީ ތުއްތު ދަރިފުޅު ހެދިބޮޑުވުމުގައި މުހިންމު ދައުރެއް އަދާ ކުރާ އެއްޗެކެވެ. އެހެން ކަމުން ތުއްތު ދަރިފުޅުގެ ނިދި ތާވަލެއްގެ މަތިން ކުރިއަށް ގެންދިއުމަކީ ވަރަށް މުހިންމު ކަމެކެވެ. މިގޮތަށް ކަންތަށް ކުރުމުން ދަރިފުޅަށާއި މަންމަ އަށް ވެސް ފަސޭހަ ވެގެން ދާނެއެވެ.\nމި ބަލާލަނީ ތުއްތު ދަރިފުޅު ނިންދާލެވިދާނެ އުކުޅުތަކަށެވެ.\nވަކި ގަޑިތަކެއްގައި ތުއްތު ދަރިފުޅު ނިންދެވުމަށް އާދަކުރުމަކީ ދަރިފުޅުގެ ނިދި ތަނގަޅު ގޮތެއްގައި ހިފެހެއްޓުމަށް ކުރެވިދާނެ އެއްކަމެވެ.\nނިދި އަންނާނެ ފަދަ ގޮތަކަށް ކޮޓަރި ތައްޔާރު ކުރުން\nއަލި މަޑު ކުރުމާއި ފިނިހޫނު މިން ރަނގަޅު މިންވަރެއްގައި ބެހެއްޓުމަކީ ވެސް ތުއްތު ދަރިފުޅު ގެ ދި އައުމަށް މުހިންމު ކަމެކެވެ. މިހެން ވުމުގެ ސަބަބުން ދަރިފުޅަށް ނިދާ ގަޑި ޖެހުނީ ކަމުގެ އިހުސާސް ކުރެވި އާދަ ވާނެއެވެ.\nނިދުމުގެ ކުރިން ދަރިފުޅު ރަނގަޅަން ބަނޑު ފުރާ ކާންދޭށެވެ. މިގޮތަށް ކާން ދިނުމުގެ ސަބަބުން ދަރިފުޅަށް އަރާމު ނިންޖެއް ލިބުމުގެ އިތުރުން ހޭނުލާ ގިނަ ވަގުތު ނިދުމުގެ ފުރުސަތު ވެސް ލިބިގެން ދެއެވެ.\nނެޕީ ބަދަލު ކުރުން\nސާފު ނެޕީ އަކީ ހަމަ ޖެހިލައިގެން ނިދުމަށް ތުއްތު ދަރިފުޅަށް އެހީވާ ކަމެކެވެ. ސަބަބަކީ ފޯވެފައި އޮންނަ ނެޕީގެ ސަބަބުން ތުއްތު ދަރިފުޅުގެ ނިދުން ހަރާބުވެއެވެ. އެހެން ކަމުން ނިދަން ބޭއްވުމުގެކުރިން ނެޕީ ބަދަލު ކޮށްލާށެވެ. ތުއްތު ދަރިފުޅުގެ ނެޕީ ކޮންމެ3ގަޑިއަކުން ބަދަލުކުން ވެސް ބުއްދިވެރިއެވެ.\nނިދި އައީމަ ނިންދެވުން\nނިދި އައުމުގެ ކުރިން ނިންދަވަން އުޅުމަކީ ދަރިފުޅުގެ ހަލާކުވާ ކަމެކެވެ. ނަމަވެސް ނިދި އަންނަންދެން މަޑުކޮށްލުމަކީ ކުއްޖާގެ ނިދި ދެމެހެއްޓެނިވި ގޮތެއްގަައި ނިދި ރަނގަޅަށް ހިފެހެއްޓެނެ ގޮތެކެވެ.\nވީމާ ދަރިފުޅު ނުނިދާ ބޮޑަހާކަނީ ކަމުގައިވަނީ ނަމަ މިކަންކަން ކޮއްލައި ބަލާލުން ރަނގަޅެވެ. މި ކަންކަމުގެ ސަބަބުން ތުއްތު ދަރިފުޅުގެ ނިދުމަށް އިތުރު ފުރިހަމަކަމެއް ލިބިގެން ދާނެއެވެ.\n45 1945


Gaumee Coach kamah Italy ge Moriero\nފްރެންޗެސްކޯ މޮރިއޭރޯ: އޭނާ ރާއްޖެ ޓީމާއި ހަވާލުވާނެ ކަމަށް އިޓަލީގެ ރިޕޯޓުތައް ބުނި ނަމަވެސް އެފްއޭއެމްއިން ޔަގީންކަން ނުދޭ\nދިވެހި ގައުމީ ފުޓްބޯޅަ ޓީމުގެ ކޯޗު ކަމަށް އިޓަލީ އަދި އިންޓާ މިލާނަށް ކުޅުނު ފްރެންޗެސްކޯ މޮރިއޭރޯ ހަވާލު ވާން އެއްބަސްވެފައިވާ ކަމަށް އިޓަލީގެ ކުޅިވަރު ރިޕޯޓުތައް ބުނެފި އެވެ.\nރާއްޖެ ޓީމާއި މޮރިއެރޯ ހަވާލުވާން އެއްބަސްވި ކަމަށް އިޓަލީގެ ރިޕޯޓު ތަކުން ބުނި ނަމަވެސް އެފްއޭއެމްއިން ބުނީ މިކަމުގައި ސީދާ އެއްބަސްވުމެއް އެކުލަވާލާފައި ނުވާ ކަމަށެވެ. އަދި މޮރިއެރޯ އާއި މިހާރު އަންނަނީ މަޝްވަރާ ކުރަމުން ކަމަށެވެ.\nއިޓަލީގެ ރިޕޯޓުތައް ބުނާ ގޮތުން މޮރިއެރޯ ރާއްޖެ ޓީމާއި ހަވާލު ވާނީ އެއް އަހަރު ދުވަހުގެ ކޮންޓްރެކްޓެއްގަ އެވެ. މިއީ އުމުރުން 52 އަހަރުގެ މޮރިއެރޯ ގައުމީ ޓީމަކަށް ކޯޗުކަން ކޮށްދޭނެ ފުރަތަމަ ފަހަރެވެ. މީގެ ކުރިން އޭޝިއާގެ އެއްވެސް ޓީމަކަށް ވެސް މޮރިއެރޯ ކޯޗުކަން ކޮށްދީފައެއް ނުވެ އެވެ.\nމޮރިއެރޯއާއި ރާއްޖެ ޓީމު ހަވާލު ކޮށްފި ނަމަ އޭނާ ވެގެންދާނީ މިއަހަރުގެ ތެރޭގައި ރާއްޖެ ޓީމަށް ކޯޗުކަން ކޮށްދިން ތިން ވަނަ ކޯޗަށެވެ. މިއަހަރުގެ ފުރަތަމަކޮޅު ނެދަލެންޑްސްގެ މާޓިން ކޫޕްމަން ރާއްޖެ ޓީމަށް ކޯޗުކަން ކޮށްދިން އިރު، މިމަހު ރާއްޖޭގައި ކުރިއަށް ގެންދިޔަ ސާފް ޗެމްޕިއަންޝިޕްގައި ރާއްޖެ ޓީމާއި ހަވާލުވީ ރާއްޖޭގެ ތަޖުރިބާކާރު ކޯޗު އަލީ ސުޒޭން އެވެ.\nއައިވަރީކޯސްޓުގެ އެފްރިކާ ސްޕޯޓްސް ނޭޝަނަލްއިން 2006 ވަނަ އަހަރު ކޯޗިން ކެރިއަރު ފެށި މޮރިއެރޯ ވަނީ ސީރިއާ ސީގެ ގިނަ ކްލަބު ތަކަކަށް ކޯޗުކަން ކޮށްދީފަ އެވެ. އަދި ސީރިއާ ބީގެ ބައެއް ކްލަބު ތަކަށް ވެސް ކޯޗުކަން ކޮށްދިން މޮރިއެރޯ ލުގާނޯ އާއި ޑައިނާމޯ ޓިރާނާއަށް ވެސް ކޯޗުކަން ކޮށްދިނެވެ.\nއިޓަލީގެ ގައުމީ ޓީމަށް މޮރިއެރޯ ވަނީ 1998 އިން 1999 އަށް ކުޅެދީފަ އެވެ. ޖުމްލަ އަށް މެޗު ގައުމީ ޓީމަށް ކުޅުނު އިރު އޭނާ ވަނީ އިޓަލީ ޓީމަށް ދެ ގޯލު ޖަހައިދީފަ އެވެ. އޭގެ ފަހުން މޮރިއެރޯއަށް އިޓަލީ ޓީމުން ޖާގަ ލިބުން ދަތިވީ އަނިޔާގެ ސަބަބުން ގިނަ ދުވަސް ތަކެއް ކުޅުމާއި ދުރުގަިއ ހުންނަން ޖެހުމުންނެވެ.\nކްލަބު ފުޓްބޯޅައިގައި ކާމިޔާބު ކްލަބު ތަކަށް ކުޅުނު މޮރިއެރޯ ކްލަބު ފުޓްބޯޅަ ފެށީ 1986 ވަނަ އަހަރު ލެޗޭ އިންނެވެ. އޭގެ ފަހުން ކަގްލިއަރީ އާއި ރޯމާއަށް ވެސް ކުޅުނު މޮރިއެރޯ އިންޓާ މިލާނަށް ކުޅުނީ 1997 އިން 2000 ވަނަ އަހަރަށެވެ. އޭގެ ފަހުން 2002 ވަނަ އަހަރާއި ހަމައަށް އޭނާ ކުޅުނީ ނަޕޯލީ އަށެވެ.\nކޮލިފައިންގެ ކުރިން މެޗުތަކެއް ކުޅެނީ\n23 އަހަރުން ދަށުގެ ގައުމީ ޓީމު ބަހްރޭނަށް ފުރައިފި


Ras Online - އިންޑިޔާ ސިފައިން ތިބުމުން އޭގެ އުނދަގޫ ރައްޔިތުންނަށް އެބަޖެހޭ: ރައީސް ޔާމިން\nއިންޑިޔާ ސިފައިން ތިބުމުން އޭގެ އުނދަގޫ ރައްޔިތުންނަށް އެބަޖެހޭ: ރައީސް ޔާމިން\nޒަހީނުއްދީން ސަޢީދު 14 ޖެނުއަރީ 2022 - 17:59\nރާއްޖޭގައި އިންޑިޔާ ސިފައިން ތިބުމުން އޭގެ އުނދަގޫ ރައްޔިތުންނަށް ޖެހެމުންދާކަމަށް ކުރީގެ ރައީސް އަބުދު ﷲ ޔާމިން މިއަދު ވިދާޅުވެއްޖެއެވެ.\nރައީސް ޔާމިން މިހެން ވިދާޅުވީ ރާއްޖޭގައި ތިބި އިންޑިއާ ސިފައިން ބޭލުމަށް ކަމަށްބުނެ އިދިކޮޅުން ކުރިއަށް ގެންދާ "އިންޑިއާ އައުޓް" ހަރަކާތުގައި ބައިވެރިވެވަޑައިގަތުމަށް ށ. ފުނަދޫއަށް ވަޑައިގެން އެރަށު ރައްޔިތުންނާއި މުޚާތަބު ކުރައްވައި ވާހަކަފުޅު ދައްކަަވަމުންނެެވެ.\nމި ހަރާކަތުގައި ވާހަކަފުޅު ދައްކަވަމުން ރައީސް އަބުދު ﷲ ޔާމިން ވިދާޅުވީ ރާއްޖޭގައި ތިބި އިންޑިޔާ ސިފައިން ތިބުމުން އެއްގޮތަށްވުރެ ގިނަ ގޮތްގޮތުން އޭގެ އުނދަގޫ ރައްޔިތުންނަށް ފޯރަމުންދާ ކަމަށެވެ. އެގޮތުން އިންޑިޔާ ސިފައިން ތިބުމުން ރައްޔިތުންނަށް އިންތިހާއަށް އުދަނގޫވާ ކަމަށް ރައީސް ޔާމިން ވިދާޅުވިއެވެ.\n"އޭގެ އުނދަގޫ އެންމެ ދުރުގައި ތިބި ރައްޔިތުންނަށް ވެސް ފޯރަމުން އެބަދޭ އިންޑިޔާ މީހުން ރާއްޖޭގައި މިހާރު ހަރަކާތްތެރިވާ ގޮތުންވެސް އަޅުގަނޑުމެންނަށް އެބަ ގަބޫލުކުރެވޭ ރާއްޖޭގެ ސަރުކާރުގެ އެއްވެސް ބާރެއް ދިވެހި ދައުލަތުގެ ކަންކަން ނިންމުމުގައި ނެތްކަން." ރައީސް ޔާމިން ވިދާޅުވިއެވެ.\nމީގެ އިތުރުން ރައީސް ޔާމިން ވިދާޅުވީ ސަރުކާރުން އަމަލުކުރަމުންދަނީ އަމިއްލަ އިޚުތިޔާރާއި ސިޔާދަތާއި ފުރިހަމަ މިނިވަންކަމުގައި ގައުމުގެ ހައްގުގައި ރައްޔިތުންގެ ދިފާއުގައި ރައްޔިތުންގެ މަސްލަހަތާއި އެއްގޮތަށް އަމަލު ކުރާ ސަރުކާރެއްގެ ގޮތުގައި ނޫން ކަމަށެވެ. އެމަނިކުފާނު ވިދާޅުވީ ހަނިމާދޫގައި ދިވެހި ދައުލަތުގެ ބާރެއް ނުހިނގާ ކަމަށެވެ. އަދި ދިވެހި ދައުލަތުގެ މަތިންދާބޯޓް ކުންފުންޏެއްގެ ބޯޓެއް ޖައްސަން އިންޑިޔާގެ އަސްކަރިއްޔާ ހުއްދަ ދިނުމުން ނޫނީ ނުޖެއްސޭ ކަމަށް ރައީސް ޔާމިން ވިދާޅުވިއެވެ.\nއިންޑިޔާ އައުޓް ހަރަކާތުގައި ބައިވެރިވެވަޑައިގަތުމަށް ރައީސް ޔާމިން ފުނަދޫއަށް ވަޑައިގެންނެވުމުން އެރަށުން ވަނީ އެމަނިކުފާނަށް ހޫނު މަރުހަބާ އެއް ދަންނަވާފައެވެ.\nރައީސް ޔާމިން ށ. ފުނަދޫއަށް ކުރެއްވި މި ދަތުރުފުޅުގައި އެެރަށުގައި މިއަދު ހަވީރު ކުރިއަށް ގެންދިޔަ އިންޑިޔާ އައުޓް ހިނގާލުމުގައި ބައިވެރިވެވަޑައިގެންނެވިއެވެ. ރައީސް ޔާމިން ށ. ފުނަދޫއަށް ކުރެއްވި މި ދަތުރުފުޅުގައި އިދިކޮޮޅު ޕީޕީއެމްގެ ލީޑަރޝިޕްގެ އިސްބޭފުޅުން ވެސް ބައިވެރިވެވަޑައިގަންނަވައެވެ.


vnews - MOC ge inthihaabu ge kankan belumah Committee eh ekulavaalaifi\nއެމްއޯސީގެ އިންތިހާބުގެ ކަންކަން ބެލުމަށް ތިން މެމްބަރުގެ އިންތިހާބީ ކޮމިޓީއެއް އެކުލަވާލައިފި\nއެމްއޯސީގެ ރައީސް މުހައްމަދު ޝަވީދު އާއި ސެކްރެޓަރީ ޖެނެރަލް މަރޭ-- ފޮޓޯ: އެމްއޯސީ\nއަންނަ މަހުގެ ފަސް ވަނަ ދުވަހު ބާއްވާ މޯލްޑިވްސް އޮލިމްޕިކް ކޮމެޓީގެ އިންތިހާބުގެ ކަންކަން ބެލުމަށް ތިން މެމްބަރުގެ އިންތިހާބީ ކޮމިޓީއެއް އެކުލަވާލައިފި އެވެ.\nއެމްއޯސީއިން ބުނީ، އިންތިހާބުގެ ކަންކަން ބަލާ ކޮމިޓީގެ މުގައްރިރަކީ ހުސައިން ސިރާޖު އެވެ. ދެން ތިބޭ ދެ މެން ދެ ބޭފުޅުންނަނީ އަލީ ސަލީމް އާއި އަބްދުﷲ ރަޝީދު އެވެ.\nމީގެ އިތުރުން އިންތިހާބީ ކޮމިޓީގެ ސެކްރިޓޭރިއަޓުގެ ގޮތުގައި ހަމަޖައްސާފައި ވަނީ އެމްއޯސީގެ ޕްރޮގްރާމް ކޯޑިނޭޓަރު ތަމްހް އަހުމަދު ސައީދު ކަމަށްވެސް އެކޮމިޓީއިން މައުލޫމާތު ދެއެވެ.\nއެމްއޯސީގެ އިންތިހާބުގައި މަގާމްތަކަށް ވާދަކުރަން ބޭނުންވާ ބޭފުޅުންނަށް ނަން ހުށަހެޅުމުގެ ފުރުސަތު ވެސް މިމަހުގެ 13 ވަނަ ދުވަހުން ފެށިގެން ހުޅުވާލައިފައި ވާއިރު، މަގާމްތަކަށް ކުރިމަތިލައްވަން ބޭނުންފުޅުވާ ބޭފުޅުން އެމްއޯސީގެ މެމްބަރު ޖަމިއްޔާއެއް މެދުވެރިކޮށް އެޕްލިކޭޝަން ފޯމް ހުށަހެޅުމަށާއި ފޯމް ހުށަހަޅަން ވަނީ ފޯމްގައި ބަޔާންކޮށްފައިވަ ގޮތައް އިލެކްޓޯރަލް ކޮމިޓީގެ ޗެއާމަންއަށް އެޑްރެސް ކޮށް ކަމަށް ވެސް އެމްއޯސީއިން ވަނީ ބުނެފައެވެ.\nއެމްއޯސީއިން ބުނީ، އިންތިހާބުގައި ވާދަކުރައްވަން ބޭނުންފުޅުވާ ބޭފުޅުންނަށް ފޯމް ދޫކުރަނީ ސަރުކާރު ބަންދު ނޫން ކޮށްމެ ދުވަހެއްގެ ހެނދުނު 10:00 އިން މެންދުރު ފަހު 3:00 އަށް ހ. ރަސްމީ ބޯޅަގޭގެ ދެ ވަނަ ފަންގިފިލާއިން ކަމަށެވެ. އަދި އެޕްލިކޭޝަން ފޯމް ހުށަހެޅުމުގެ އެންމެ ފަހުތާރީހަކީ އަންނަ އާދިއްތަ ދުވަހުގެ މެންދުރު ފަހު 3:00 ކަމަށް ވެސް އެމްއޯސީއިން ކޮށްފައިވާ އިއުލާންގައި ބުނެފައި ވެއެވެ.\nމީގެ އިތުރުން އެމްއޯސީއިން ބުނީ، ވޯޓާސް ރަޖިސްޓޭޝަން ފޯމް ހުށަހެޅުމުގެ އެންމެ ފަހުތާރީހަކީ އަންނަ މަހުގެ ތިން ވަނަ ދުވަހުގެ މެންދުރު 3:00 އާ ހަމައަށެވެ. އަދި ފޯމްތައް ބަލާގަނެވޭނީ ފޯމްގައި ބަޔާންކޮށްފައިވާ ހުރިހާ ޑޮކިއުމެންޓެއް އެ ފޯމާއެކު ހުށަހެޅީމަ ކަމަށް ވެސް އެމްއޯސިއިން ކުރި އިއުލާންގައި ބުނެފައި ވެއެވެ.\nއެމްއޯސީގެ އިންތިހާބުގައި ޖުމްލަ އަށް މަގާމެއް އިންތިހާބު ކުރެއެވެ. އެއީ ރާއީސް، ނައިބު ރައީސް، ސެކްރެޓަރީ ޖެނެރަލް، ހަޒާންދާރު، އޮލިމްޕިކް ޓީމް ސްޕޯޓްސްގެ ދެ މަގަާމަކާއި، އޮލިމްޕިކްސް އިންޑިވިޖުއަލް ސްޕޯޓްސްގެ ތިން މަގާމަކާއި ނޮން އޮލިމްޕިކް ސްޕޯޓްސްގެ ދެ މަގާމް އަދި އަންހެން މެމްބަރުންގެ ދެ މަގާމް އެވެ.\nއަންނަ މަހުގެ ފަސް ވަނަ ދުވަހު މޯލްޑިވްސް އޮލިމްޕިކް ކޮމެޓީގެ އިންތިހާބު ބާއްވަން ނިންމި އިރު، އެއިންތިހާބުގައި ވާދަކުރައްވާނެ ކަމަށް މިހާރު ވެސް އެކޮމިޓީގެ ރައީސް ކަމުގެ މަގާމްގައި ހުންނެވި މުހައްމަދު ޝަވީދު ވަނީ އިއުލާންކުރައްވައިފި އެވެ. ޝަވީދު މިކަން އިއުލާން ކުރެއްވީ މިމަހުގެ އަށް ވަނަ ދުވަހު ބޭއްވި އޮލިމްޕިކް ކޮމިޓީގެ އަހަރީ އާއްމު ޖަލްސާގަ އެވެ. އަދި ޝަވީދުގެ އިތުރުން އެމްއޯސީގެ ސެކްރެޓަރީ ޖެނެރަލްގެ މަގާމްގައި މިހާރުވެސް ހުންނެވި އަހުމަދު މަރުޒޫގު (މަރޭ) ވެސް އަލުން ތިން ވަނަ ދައުރަކަށް ކުރިމަތިލައްވަން ވަނީ ނިންމައިފައެވެ.\nއެމްއޯސީގެ އިންތިހާބު ބާއްވަނީ ކޮންމެ ހަތަރު އަހަރަކުން އެއްފަހަރު އެވެ.


fandiyaaru Adam Mohamad ge vakeelehge gothugai Dr. Jameel balainugai\nފަނޑިޔާރު އާދަމް މުހައްމަދުގެ ވަކީލެއްގެ ގޮތުގައި ޖަމީލް ބަލައިނުގަތް\nފަނޑިޔާރު އާދަމް މުހައްމަދު އަބްދުﷲގެ ތަހުގީގު މީގެ ކުރިން ބޭއްވުމަށް ނިންމާފައި އޮތީ އާދީއްތަ ދުވަހު އެވެ. އެތަހުގީގު މިއަދަށް ފަސްކޮށްފައި އޮތްއިރު ރިޔާސަތުގައި އިންނެވީ ޖޭއެސްސީގެ ނައިބު ރައީސް މަސްތޫރު ހުސްނީ އެވެ.\nރިޔާސަތުގައި އިންނަވާ ވާހަކަ ދައްކަވަމުން މަސްތޫރު ވިދާޅުވީ، ޑރ. ޖަމީލަކީ ސުޕްރީމް ކޯޓަށް ހުށަހަޅާފައިވާ ފަނޑިޔާރު އާދަމް މުހައްމަދު ބައްލަވަމުން ގެންދަވާ ދުސްތޫރީ މައްސަލައެއްގައި އެއް ހަސްމު ކަމަށެވެ. އަދި އެ މައްސަލަ ބައްލަވާ ބެންޗުގައި ފަނޑިޔާރު އާދަމް މުހައްމަދު އަބްދުﷲ އިންނެވުމުން އެ ކަމަކީ މަސްލަހަތު ފުށުއަރާކަމެއްކަމަށެވެ. އެހެންކަމުން މަސްލަހަތު ފުށުއަރާ ކަންތައްތަކެއް ހުރުމުން ފަނޑިޔާރު އާދަމް މުހައްމަދު އަބްދުﷲގެ ވަކީލެއްގެ ގޮތުގައި ޑރ. ޖަމީލް ބަލައި ނުގަނެވޭނެ ކަމަށްވެސް ވިދާޅުވި އެވެ.\nޖަމީލުގެ އިތުރުން ޖުޑިޝަލް އެކެޑަމީގެ ކުރީގެ ޗާންސެލަރު އަހުމަދު މާޖިދު ވެސް ފަނޑިޔާރު އާދަމް މުހައްމަދުގެ ވަކީލެއްގެ ގޮތުގައި ތަހުގީގަށް ވަޑައިގެން އިންނެވި އެވެ.\nމަސްތޫރު ވިދާޅުވީ ދުސްތޫރީ މައްސަލަ ބަލަމުންދަނިކޮށް މައްސަލަ ފުށުއަރާ ގޮތަށް މައްސަލައިގެ ޚަސްމަކު ވަކީލެއްގެ ގޮތުގައި ހުށަހެޅުމަކީ ފަނޑިޔާރުގެ ސުލޫކަށް އަސަރުކުރާނޭ ކަމެއް ކަމަށް ޖޭއެސްސީގެ ތަހުގީގު ޓީމަށް ފެންނަ ކަމަށެވެ. އެހެންކަމުން އެ މައްސަލަ ވެސް ސުލޫކީ ވަކި މައްސަލައެއްގެ ގޮތުގައި ޖޭއެސްސީއަށް ހުށަހެޅުމަށް ނިންމާފައިވާ ކަމަށް ވިދާޅުވި އެވެ. އަދި ވަކީލެއްގެ ހާޒިރުގައި ތަހުގީގު ކުރިއަށް ގެންދިއުމަށް ފަނޑިޔާރު އާދަމް މުހައްމަދު އެދިވަޑައިގެންފައިވާތީ އެފުރުސަތުދީ މާދަމާ މައްސަލައިގެ އަޑުއެހުމެއް ބޭއްވުމަށް ނިންމާފައިވާކަން ވެސް މަސްތޫރު ފާހަގަކުރެއްވި އެވެ. އެހެން ވިދާޅުވުމަށްފަހު ސުލޫކީ މައްސަލަ ބެންޗުގައި ތިއްބެވި ޖޭއެސްސީގެ މެންބަރުން ވަނީ މައްސަލަ ބައްލަވާ ހޯލުން ނިކުމެވަޑައިގެންފަ އެވެ.\nމިއަދުގެ އަޑުއެހުން ނިންމާލެއްވިކަން މަސްތޫރު އިއުލާންކުރެއްވުމުން ފަނޑިޔާރު އާދަމް މުހައްމަދު އަބްދުﷲ ވަނީ އަތްޕުޅު ހިއްލަވާ ވާހަކަ ދައްކަވަން މަސައްކަތް ކުރައްވާފަ އެވެ. އަދި ޖޭއެސްސީގެ މެންބަރުން އަމަލުކުރެއްވި ގޮތުން ނުރުހުން ފާޅުކުރައްވާފަ އެވެ.\nމީގެ ކުރިން ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ސުލޫކީ މައްސަލަވެސް އާއްމުންނަށް ހުޅުވާލައިގެން ކުރިއަށް ގެންގޮސްފައިވެ އެވެ. އަދި އެ މައްސަލަ ސާބިތުވެ ފަނޑިޔާރު ދިދީ ވަނީ މަގާމުން ވަކިކޮށްފަ އެވެ. ދީދީގެ ފަނޑިޔާރެއްގެ ގޮތުގައި ވެސް މަސައްކަތް ކުރެއްވީ ޑރ. ޖަމީލް އެވެ.


Dhevvadhoo ah mulhi huvadhoo ge ehee - One Online\nދެއްވަދޫ އަށް މުޅި ހުވަދޫގެ އެހީ\nދެއްވަދޫގެ މަގެއްގެމަތި -- ފޮޓޯ: މައި ދެއްވަދޫ ފޭސްބުކް ޕޭޖް\nހަލުވި ކަމާއެކު މިހާރު ކޮވިޑު ފެތުރެމުންދާ ގއ. ދެއްވަދޫން ފެނާއި ކަނޑުމަސް ހުސްވެދާނެ ކަމުގެ ބިރު ހީވެފައިވާ ކަމަށް އެރަށު ކައުންސިލުން ހާމަކުރުމުން، އެއަތޮޅުގެ އެހެނިހެން ރަށްތަކުން އަތުކުރި އޮޅާލީ ދެއްވަދޫ ރައްޔިތުންނަށް އެހީތެރިކަން ފޯރުކޮށްދިނުމަށެވެ. ހަމައެކަނި ގއ. އިންނެއް ނޫނެވެ. ގދ. އަތޮޅުގެ ރަށްތަކުންވެސް ފެންނަނީ ދެއްވަދޫ އަށް އެހީތެރިވުމަށް އަވަސްވެގަތް މަންޒަރެވެ.\nދެއްވަދޫ ކައުންސިލްގެ ނައިބު ރައީސް އިބްރާހިމް ތައުފީގު އިއްޔެ "ވަން"އަށް މައުލޫމާތު ދެއްވަމުން ވިދާޅުވީ ކުރިއަށް އޮތް ހަފްތާއެއްހާ ދުވަސް ތެރޭގައި އެރަށުން ކަނޑުމަހާއި ބޯފެން ހުސްވެދާނެ ކަމުގެ ބިރު ހީވެފައިވާ ކަމަށެވެ. އަދި ކަމާބެހޭ މުއަައްސަސާތަކުގެ އެހީތެރިކަމަށް އެދުމުން އެހީތެރިކަން ލިބޭނެ ކަމުގެ ޔަގީންކަން އެ މުއައްސަސާތަކުން ދީފައިވާ ކަމަށްވެސް ވިދާޅުވި އެވެ.\nމި ހަބަރު ނޫސްތަކުގައި ޝާއިއު ކުރުމާއެކު ދެން ފެނިގެން ދިޔައީ އެއްބައިވަންތަކަމުގެ ނަމޫނާއެކެވެ. މުޅި ހުވަދު އަތޮޅުގެ އެކި ރަށްތަކުގެ ކައުންސިލުންނާއި އަމިއްލަ ޖަމިއްޔާ ޖަމާއަތްތަކާއި މަޖިލީސް މެމްބަރުން، ދެއްވަދޫ އަށް އެހީތެރިކަން ފޯރުކޮށްދޭން އަވަސްވެގަތް މަންޒަރު ވެގެންދިޔައީ އުފާވެރި މަންޒަރަކަށެވެ. ފެނާއި އެހެނިހެން ޒަރޫރީތަކެތި ދޭން ބޭނުންވާ ފަރާތްތަކުން ކައުންސިލަށް ނުވަތަ ޖަމިއްޔާތަކަށް އެކަން އެންގުމަށް އާންމުކޮށް އަންގާ އިއުލާންކުރި އެވެ. މަދު ވަގުތު ކޮޅެއްގެ ތެރޭގައި ރައްޔިތުންވެސް އެބަޔަކަށް ވެވުނު އެހީތެރިކަމެއް ވި އެވެ.\nއިބްރާހިމް ތައުފީގު މިއަދު "ވަން"އަށް މައުލޫމާތު ދެއްވަމުން ވިދާޅުވީ މަދު ވަގުތުކޮޅެއްގެ ތެރޭގައި އަތޮޅުގެ އެހެނިހެން ރަށްތަކުންނާއި މުއައްސަސާތަކުން ވެދެއްވި އެހީތެރިކަމަށް ވަރަށް ބޮޑަށް ޝުކުރުވެރިވާ ކަމަށެވެ. އެގޮތުން ގދ. ތިނަދޫ އަމިއްލަ ޖަމިއްޔާއަކުން ހަދިޔާ ކުރި 300 ކޭސް ފެނާއި ރައްޔިތުންގެ މަޖިލީހުގެ ތިނަދޫ އުތުރު ދާއިރާގެ މެމްބަރު އަބްދުލް މުގުނީ ހަދިޔާ ކުރެއްވި 100 ކޭސް ފެން މިހާރު އެރަށަށް ގެންގޮސްފައިވާ ކަމަށެވެ. އަދި ގައުމީ ފެން ކުންފުނިން އެރަށަށް ހަދިޔާ ކުރާ 300 ކޭސް ފެން ރަށަށް ފޮނުވުމަށް ލޯޑު ކޮށްފައިވާ ކަމަށްވެސް ވިދާޅުވި އެވެ.\nތައުފީގު ވިދާޅުވީ ވިލިނގިލިން ދެއްވަދޫ ރައްޔިތުންނަށް ފޯރުކޮށްދޭ ފެނާއި އެހެނިހެން ޒަރޫރީ ތަކެތި ހިފައިގެން އެރަށުން މިހާރު ދޯންޏެއް ފުރާފައިވާ ކަމަށެވެ. އަދި ގެމަނަފުށި މަސްވެރިންގެ ފަރާތުން 600 ކިލޯ ކަނޑުމަސް އެރަށަށް ހަދިޔާ ކުރުމަށް ނިންމައި އެ މަސް ހިފައިގެން އެ ދޯނިވެސް މިއަދު 12:45 ހާއިރު ދެއްވަދު އަށް ދާނެ ކަމަށް އޭނާ ވިދާޅުވި އެވެ.\nދެއްވަދޫ އަށް ހުވަދު އަތޮޅުގެ ބައެއް ރަށްތަކުން ފޯރުކޮށްދިން އެހީ އެރަށު ބަނދަރަށް ބާލަނީ--- ފޮޓޯ: ތައުފީގު\nމީގެ އިތުރުން މިފްކޯ އިން 50 ކޭސް ދަޅުމަސް ހަދިޔާ ކޮށްފައިވާ ކަމަށްވެސް ތައުފީގު ވިދާޅުވި އެވެ.\n"އަޅުގަނޑު ވަރަށް ޝުކުރުވެރިވަން އަތޮޅުގެ ހުރިހާ ރައްޔިތުންނަށް. މުޅި ހުވަދު އަތޮޅު މިދެއްކި ނަމޫނާ އާއި ވެދިން އެހީތެރިކަން މިއީ ތާރީހުގައި ލިޔެވޭނެ ކަމެއް. އެހާ މަދުވަގުތުކޮޅެއްގެ ތެރޭގައި ރަށް ލިބުނު އެހީތެރިކަން ރައްޔިތުން ބަލައިގަންނަނީ ވަރަށް އުފަލުން." އޭނާ ވިދާޅުވި އެވެ.\nތައުފީގު ވިދާޅުވީ މިހާތަނަށް ރަށަށް ލިބިފައިވާ ފެނާއި މަސްދަޅު ހުރިހާ ގެތަކަށް ބަހާލާފައިވާ ކަމަށެވެ. އަދި އެއްވެސް މީހަކު އިސްތިސްނާ ނުކޮށް ރަށުގައި ތިބި ބިދޭސީންނަށްވެސް މިތަކެތި ހަދިޔާކޮށްފައިވާނެ ކަމަށް ވިދާޅުވި އެވެ. އެގޮތުން ކޮންމެ ގެއަކަށް ދެ ކޭސް ފެނާއި 15 ދަޅު މަސް ހަދިޔާ ކޮށްފައިވާނެ ކަމަށާއި އިތުރު އެހީތައް ލިބޭ ވަރަކުން ހުރިހާ ގެއަކަށް ހަމަހަމަ ކަމާއެކު ބަހަމުން ގެންދާނެ ކަމަށްވެސް ވިދާޅުވި އެވެ.\nގާތްގަނޑަކަށް 1300 އެއްހާ މީހުންގެ އާބާދީއެއް އޮންނަ ދެއްވަދޫ އަށް ކޮވިޑް ބަލި ފެތުރު ގޮތެއް މިހާތަނަށް ހޯދިފައެއް ނުވެ އެވެ. މިހާތަނަށް އެރަށުން ގިނަ އަދަދަކަށް މީހުން ޕޮޒިޓިވް ވެފައިވާއިރު ބަލި ޖެހިފައިވާ 33 މީހަކު މިހާރުވެސް އެރަށުގައި އެބައުޅެ އެވެ. އަދި މި ކޭސްތަކާއި ގުޅިގެން އެ ރަށުގެ 56 ގެއެއް ވަނީ ކަރަންޓީނު ކޮށްފަ އެވެ.\nރަށަށް އަރައި ފޭބުން މަނާކޮށްފައިވާއިރު ޒަރޫރީ ބޭނުމެއް ނެތި ގެއިން ބޭރަށް ނުނިކުތުމަށް ކަމާބެހޭ އިދާރާތަކުން އަންނަނީ އިލްތިމާސްކުރަމުންނެވެ.\nމަދު ވަގުތު ކޮޅެއްގެ ތެރޭގައި ހުވަދޫ ރައްޔިތުން މުޅި ރާއްޖެއަށް މި ދެއްކީ އެކުވެރިކަމުގެ ނަމޫނާއެކެވެ. އިންސާނިއްޔަތުގެ ލޯތްބާއި ކުލުނެވެ. ގޮވާލި ކޮންމެ ދިމާއަކުންވެސް، އެންމެ ފުރިހަމަ ކަމާއެކު އިޖާބަ ދޭނެ ކަން ދައްކުވަމުން، މުޅި ގައުމަށް ދައްކުވައިދިނީ ހުވަދޫގެ އެކުވެރިކަމެވެ. ދެއްވަދޫ ރައްޔިތުންގެ ލޯ ފުރިފައިވަނީ ޝުކުރުގެ ކަރުންނެވެ.\nގުޅޭ ޓެގު އެމްޑަބްލިއުއެސްސީ ތިނަދޫ (ގދ) ގއ. ގެމަނަފުށި ގއ. ވިލިނގިލި ކޮވިޑް 19 ގއ. ދެއްވަދޫ


900 ahvure gina meehun flat laajassan beynun\n900 އަށްވުރެ ގިނަ މީހުން ފްލެޓް ލާޖައްސަން އެދޭ\nހިޔާ އެއްބަސްވުމުގައި ސޮއި ކުރަނީ: ބައެއް ފަރާތްތަކުން ފްލެޓް ލާޖައްސަން ބޭނުން -- ފޮޓޯ: އަވަސް\nހިޔާ މަޝްރޫއުގެ ދަށުން އަޅާފައިވާ ޓަވަރުތައް -- އަވަސް ފޮޓޯ\nހުޅުމާލޭ ހިޔާ ޓަވަރުތަކުން ފްލެޓް ލިބުނު ފަރާތްތަކުގެ ތެރެއިން 900 އަށްވުރެ ގިނަ މީހުން ލިބުނު އެ މީހުންގެ ފްލެޓް އެޕާޓްމަންޓް އެހެން ފަރާތަކާއެކު ލާޖައްސަން -- ބަދަލު ކުރަން -- ބޭނުންވާ ކަމަށް ހިލާ ފްލެޓް ޔޫނިއަނުން ބުނެފި އެވެ.\nއެ މައުލޫމާތުތައް އަވަސްއާ ހިއްސާ ކުރަމުން ހިޔާ ފްލެޓް ޔޫނިއަނުން ބުނީ ފްލެޓް ލިބިފައިވާ މީހުން ހިޔާގެ އެހެން ފްލެޓަކާ ލާޖައްސަން ބޭނުން ނަމަ ދެ ފަރާތް ގުޅިގެން އެކަން ކުރެވޭ ގޮތަށް ސޯޝަލް މީޑިޔާގައި ދެ ހަފުތާ ކުރިން ހުޅުވާލި ކަމަށެވެ. އަދި އެ ފުރުސަތުގައި 900 އަށްވުރެ ގިނަ މީހުން ފްލެޓް ލާޖައްސަން ބޭނުންވާކަން އެނގުނު ކަމަށެވެ.\nހިޔާ ފްލެޓް ލިބުނު މީހުންގެ ވައިބާ ގްރޫޕެއް ވެސް އެ ޔޫނިއަނުން ހިންގަ އެވެ. އެ ގްރޫޕުގައި ވެސް ގިނަ ބަޔަކު ފްލެޓް ލާޖައްސަން ބޭނުންވާ ކަމަށް ބުނެފައި ވެއެވެ. އަދި ފްލެޓް ލިބުނު ފްލޯ އާއި އިތުރު މައުލޫމާތު ހިމެނުމުން އެ ތަން ބޭނުންވާ އިތުރު މީހަކު ހުރި ނަމަ އެކަން އެއްބަޔަކު އަނެއް ބަޔަކަށް އަންގަމުން ވެސް ދިޔައެވެ.\nޔޫނިއަނުން ބުނީ 900 އަށްވުރެ ގިނަ މީހުން ފްލެޓް ބަދަލު ކުރަން ބޭނުން ނަމަވެސް އެޗްޑީސީން ފްލެޓް އެކްސް ޗޭންޖް ކުރުމުގެ ޔަގީންކަމެއް ދީފައި ވަނީ 150 މީހުނަށް ކަމަށެވެ.\nމިހާރު ހިޔާ ފްލެޓްގެ އެގްރިމެންޓްގައި ދަނީ ސޮއި ކުރަމުން ނެވެ. ހުރިހާ ފަރާތްތަކެއް ސޮއިކޮށް ނިމުމުން ފްލެޓް ލާޖައްސަން ބޭނުންވާ މީހުންގެ މަސައްކަތް ފަށާނެ އެވެ.\nހިޔާގައި 25 ބުރީގެ 16 ޓަވަރެއް ހިމެނެ އެވެ. ފްލެޓް ލިބުނު ބައެއް ފަރާތްތަށް މިހާރު ވަނީ އެއް ބަސް ވުމުގައި ސޮއި ކޮށްފައިވާއިރު ފްލެޓް ނިންމަން ދީފައި ވަނީ ތިން މަސް ދުވަހެ އެވެ. އޭގެ ފަހުން ކޮންމެ މަހަކު އެޗްޑީސީއަށް މަހަކު ކުއްޔަށް 8500 ރުފިޔާ ނަގާނެ އެވެ. އެކަމަކު ނިންމަން ދިން މުއްދަތު އިތުރު ކޮށްދޭށާއި ކުލި ވެސް ކުޑަ ކޮށްދިނުމަށް ފްލެޓްވެރިން ދަނީ ގޮވާލަމުން ނެވެ.\nހައުސިން ޔުނިޓް ހައުސިން މިނިސްޓްރީ އެޗްޕީއޭ + ހިޔާ މަޝްރޫއު ހިޔާ މަޝްރޫއު އެންމެނަށް ހިޔާ ކަށަވަރު މަޝްރޫއު ފްލެޓް ޑައިރީ\nހިޔާގެ ގްރޭސް ޕީރިއެޑް އަދި އިތުރެއް ނުކުރޭ


America Gai Badi Jahaigen 20 Meehun Vanee Maraalaafai - Vaguthu\nކޮވިޑް-19: އަތޮޅުތެރެ ނުރައްކަލުގައި! -7ގަޑިއިރު ކުރިން\nއެމެރިކާގައި ބަޑި ޖަހައިގެން 20 މީހުން ވަނީ މަރާލާފައި\nއެމެރިކާގެ އެލް ޕަސޯގައި ރޭ ބަޑި ހިފައިގެން މީހަކު ސްޕަމާކެޓަކަށް ވަދެ ދިން ހަމަލާގައި 20 މީހަކު މަރުވެފައިވާ ކަމަށް ރަސްމީ އިދާރާތަކުން ބުނެފިއެވެ.\nވޮލްމާޓްގެ ސްޕަމާކެޓަކަށް ވަދެ ދިން ހަމަލާގައި ވަނީ 26 މީހަކު ޒަހަމްވެފައެވެ. ސްޕަމާކެޓް ތެރޭގައި ހަމަލާ ދިނީ ގްރޫޕަކުން ކަމަށް ފުރަތަމަ މީޑިއާތަކުން ރިޕޯޓް ކުރިނަމަވެސް މިހާރު ކަށަވަރު ވެފައިވާ ގޮތުގައި ހަމަލާ ދިނީ އެންމެ މީހެކެވެ. ހަމަލާ ދިން މީހާ މިހާރު ވަނީ ހައްޔަރު ކޮށްފައެވެ.\nފުލުހުންގެ ވެރިޔާ ވިދާޅުވީ ހަމަލާ ދިނީ ކޮން ސަބަބަކާއި ގުޅިގެން ކަން އަދި ސާފުނުވާ ކަމަށާއި ނަމަވެސް ބެލެވޭ ގޮތުގައި މިއީ ކޮންމެވެސް ކަމަކާއި ހަސަދަވެރިވެގެން ދިން ހަމަލާއެއް ކަމަށެވެ.\nހަމަލާގައި މަރުވި މީހުންގެ ތަފްސީލެއް އަދި ނުލިބެއެވެ. ނަމަވެސް މެކްސިކޯ ސަރުކާރުން ބުނީ އެގައުމުގެ ހަ މީހަކު ހަމަލާގައި މަރުވެފައިވާ ކަމަށެވެ. މެކްސިކޯގެ ރައީސް މެނުއެލް ލޮޕޭޒް ވަނީ ހަމަލާތަކުގައި މަރުވި މީހުންގެ އާއިލާތަކަށް ތައުޒިއާ ވިދާޅުވެ ޓްވީޓެއް ކުރައްވާފައެވެ.\nމިހަމަލާ ދީފައި ވަނީ ޕެޓްރިކް ކްރޫސަސް ނަމަކަށް ކިޔާ މީހެއް ކަމަށް މީޑިއާތަކުން ބުނެއެވެ. އޭނާ އަކީ އެމެރިކާގެ ޑަލަސްއަށް ނިސްބަތްވާ މީހެކެވެ.\nބަޑިން ހަމަލާދީ މީހުން މެރުމަކީ އެމެރިކާގައި އާއްމު ކަމެކެވެ. ބަޑި ކޮންޓްރޯލް ކުރުމަށް އެމެރިކާގެ ކުރީގެ ބައެއް ރައީސުން މަސައްކަތް ކުރެއްވި ނަމަވެސް އެކަމަށް ކޮންމެ ފަހަރަކު ވެސް ހުރަސް އަޅަނީ ހަތިޔާރު އުފައްދާ ބޮޑެތި ކުންފުނިތަކުންނެވެ. އެކުންފުނިތަކަކީ ސިޔާސީ ދާއިރާގައި ހަރަކާތްތެރިވާ އިސް ފަރާތްތަކާއި ވަރަށް ގާތް ގުޅުންތަކެއް ބާއްވަމުން އަންނަ ކުންފުނިތަކެކެވެ.\nއޮގަސްޓް 4, 2019 14:13\nމިފަހަރު އަނބީން ހޯދުމުގެ މަގުސަދަކު ނޫންދޯ؟\nއޮގަސްޓް 4, 2019 14:38


Thasavvuru Kurevigen E Thasavvuraai Dhimaalah Vadaigennevi Veri...\n9 މަސް,2ދުވަސް, 16 ގަޑި, 38 މިނެޓް, 45 ސިކުންތު ކުރިން 2300ފަތޯނާ ފާއިޒް\nޗެނަލް 13ގެ ނިއުސްޓޯކް ޕްރޮގްރާމްގައި އެންވަޔަރްމެންޓް މިނިސްޓްރީގެ ޑެޕިއުޓީ މިނިސްޓަރ އަލީ އާމިރު ވާހަކަ ދައްކަވަނީ\nކަމެއް ތަސައްވުރު ކުރެވިގެން އެތަސައްވުރާއި ދިމާލަށް ވަޑައިގެންނެވި ވެރިއަކީ، ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް ކަމަށް އެންވަޔަރްމެންޓް މިނިސްޓްރީގެ ޑެޕިއުޓީ މިނިސްޓަރ އަލީ އާމިރު ވިދާޅުވެއްޖެއެވެ.\nޗެނަލް13ގެ ނިއުސްޓޯކް ޕްރޮގްރާމްގައި ވާހަކަ ދައްކަވަމުން އެންވަޔަރްމެންޓް މިނިސްޓްރީގެ ޑެޕިއުޓީ މިނިސްޓަރ އަލީ އާމިރު ވިދާޅުވީ، ރާއްޖޭގެ ވެރިއަކަށް މިވަގުތު ހުންނެވީ، އިޚްލާސްތެރި، އަދި ކެރިވަޑައިގަންނަވާ ވެރިއެއް ކަމަށެވެ.\nމީގެ ކުރިން ރާއްޖޭގައި ވެރިކަން ކުރެއްވި ބޭފުޅުން ބޮޑެތި މަޝްރޫއުތައް ހިންގަވާ ވާހަކަ ދެއްކެވި ނަމަވެސް، އެކަންކަން އަމަލުން ދެއްކެވީ ހަމައެކަނި ރައީސް ޔާމީން ކަމަށްވެސް ވިދާޅުވިއެވެ. އަދި ރައީސް ޔާމީނާއި ވާދަ ކުރައްވާ އިދިކޮޅު ކޯލިޝަނުގައި ޤައުމަށް އިޚްލާސްތެރި ބޭފުޅެއް ނެތް ކަމަށާއި، ދިވެހި ރައްޔިތުން އެކަން ޤަބޫލު ކުރާ ކަމަށްވެސް އެންވަޔަރްމެންޓް މިނިސްޓްރީގެ ޑެޕިއުޓީ މިނިސްޓަރ ވަނީ ވިދާޅުވެފައެވެ.\nއަލީ އާމިރު ވިދާޅުވީ، ސަރުކާރުން ދަރަނި ނަގާ ކަމަށް ބުނެ އިދިކޮޅު ފަރާތްތަކުން ފާޑު ކިޔަމުން އަންނައިރު، މެނޭޖް ކުރަން އެނގޭނަމަ، ދަރަނި ނެގުމަކީ މައްސަލައެއް ނޫން ކަމަށެވެ. ރާއްޖެއަށް ގިނަ ފަރާތްތަކުން ދަރަނި ދޫކުރަނީ، އެ ދަރަނިތައް ދައްކާ ޚަލާސް ކުރާނެ ކަމުގެ ޔަޤީންކަން އޮންނާތީ ކަމަށްވެސް އާމިރު ވިދާޅުވިއެވެ. އާމިރު އިތުރަށް ވިދާޅުވީ، ރައީސް ޔާމީންގެ ސަރުކާރުން ހިންގާ ބޮޑެތި މަޝްރޫއުތަކުގެ ސަބަބުން ރާއްޖެއަށް އަންނަ އިންވެސްޓްމެންޓްތައް ދުވަހަކަށްވުރެ ދުވަހެއް އިތުރު ވަމުން އަންނަ ކަމަށެވެ.\nރައީސް ޔާމީންގެ ވެރިކަން ބަދަލު ކުރަން އިދިކޮޅު ފަރާތްތަކުން ހުއްޓުމެއް ނެތި މަސައްކަތް ކުރަމުން އަންނަކަން ފާހަގަ ކުރައްވާ އަލީ އާމިރު ވިދާޅުވީ ރާއްޖޭގައި ތާރީހުގައިވެސް އެއްވެސް ވެރިކަމަކާއި މިހާބޮޑަށް ތޮޅުނު މަންޒަރު ފެނިފައި ނުވާ ކަމަށެވެ. އެހެންނަމަވެސް އިދިކޮޅު ފަރާތްތަކުން ސަރުކާރާއި ދެކޮޅަށް ކުރާ މަސައްކަތްތަކަށް ބެއްލެވުމެއްނެތި ރައީސް ޔާމީން، ޤައުމަށް ތަރައްޤީ ގެނެސްދެއްވަމުން އަންނަކަން އާމިރު ވަނީ ފާހަގަ ކުރައްވާފައެވެ.\n1 މަސް ކުރިން 376 0\n1 މަސް ކުރިން 589 0\n1 މަސް ކުރިން 461 0\n1 މަސް ކުރިން 253 0


REPORT: Burabodu Aasandha, lafaa dhin thaa2aharu fahun review kuranee!\nބުރަބޮޑު އާސަންދަ ނިޒާމު: ލަފާ ދިންތާ ދެ އަހަރު ފަހުން ރިވިއު ކުރަނީ!\n09 ނޮވެންބަރ 2020 - 14:11:23\nއާސަންދަ އިންޝޫރަންސް ސްކީމް ރިވިއު ކުރަން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ލަފާ ދިންތާ ދެ އަހަރު ފަހުން އަންނަ އަހަރު އެ މަސައްކަތް ކުރައްވާނެ ކަން އިއުލާނުކޮށްފި އެވެ.\nއެކަން އިއުލާނު ކުރެއްވީ 2021 ވަނަ އަހަރަށް ލަފާ ކުރާ ދައުލަތުގެ ބަޖެޓު ރައްޔިތުންގެ މަޖިލީހަށް މިއަދ ހުށަހަޅުއްވަމުން ފިނޭންސް މިނިސްޓަރު އިބްރާހިމް އަމީރު އެވެ.\n"2021 ވަނަ އަހަރު އާސަންދަ ސްކީމަށް ވާނީ 718 މިލިއަން ރުފިޔާ ބަޖެޓު ކޮށްފައި. ގައުމެއްގެ ހުރިހާ ރައްޔިތުންނަށް ސިއްހީ ހިދުމަތް ޔަގީން ކޮށްދެވުމަކީ ދުޅަހެޔޮ އުފެއްދުންތެރި އާބާދީއެއް ބިނާކުރުމަށް މަގު ފަހިކޮށްދޭ ކަމެއް. ރައްޔިތުންނަށް ސިއްހީ ރައްކާތެރިކަން ފޯރުކޮށްދިނުމުގެ މިފަދަ ނިޒާމަކުން ރައްޔިތުންނަށް މާލީ ރައްކާތެރިކަން ވެސް ފޯރުކޮށްދޭ. މީގެ ފައިދާއާ މެދު އެއްވެސް ޝައްކެތް ނެތް،" އަމީރު ވިދާޅުވި އެވެ.\nނަމަވެސް އެފަދަ ބޮޑު ސްކީމެއްގެ ތެރެއިން އިސްރާފަށް ފުރުސަތު ހުންނާނެ ކަމަށާއި ހަރަދު ބޮޑުވުމަށް ފުރުސަތު އުފެދޭ ކަމަށް އަމީރު ފާހަގަކުރެއްވި އެވެ.\n"ޚަރަދު ބޮޑުވުމަށް މި ނިޒާމުގެ ތެރެއިން އިންސެންޓިވްތަކެއް އުފެދޭކަން ވެސް ގަބޫލުކުރަން ޖެހޭ. ހަގީގަތަކީ މި ބޭކާރު ވެގެންދާ ފައިސާއަކީ ވެސް ޓެކްސް އާމްދަނީ އިން ނުވަތަ ދަރަނި ނަގައިގެން ހަމަޖައްސަން ޖެހޭ ޚަރަދުތަކެއްކަން،" އޭނާ ވިދާޅުވި އެވެ.\n"ވީމާ 2021 ވަނަ އަހަރު ވެގެންދާނީ ސިއްހީ އިންޝޫރެންސްގެ ނިޒާމުގައި ހުރި އިންއެފިޝަންސީތައް ރަނގަޅުކުރުމަށް ގިނަ މަސައްކަތްތަކެއް ކުރެވިގެންދާ އަހަރެއް ކަމަށް،" އަމީރު ވިދާޅުވި އެވެ.\nއާސަންދައިގައި ހުރި މައްސަލަތައް ރަނގަޅު ކުރުމަށް އަންނަ އަހަރު މަސައްކަތް ކުރައްވާނެ ކަމަށް އަމީރު ވިދާޅުވިއިރު، މީގެ ދެ އަހަރު ކުރިން ޑަބްލިއުއެޗްއޯއިން ވަނީ އެކަންކަން ރަނގަޅު ކުރުމަށް ސަރުކާރަށް ލަފާ ދީފަ އެވެ.\nއެ ޖަމިއްޔާއިން ރާއްޖެއަށް ހެދި "ކަންޓްރީ ކޯޕަރޭޝަން ސްޓްރެޓެޖީ 2018-2022" ގައި ވަނީ އާސަންދަ ނިޒާމުގައި ހުރި ބޮޑެތި މައްސަލަތަކެއް ފާހަގަކޮށްފަ އެވެ.\nއެ ރިޕޯޓުގައި ބުނެފައި ވަނީ އާސަންދައަކީ ދެމެހެއްޓެނިވި އެދި ގެއްލުން ނުވާނެ ފަދަ ނިޒާމަކަށް ހެދުމަށް ވަގުތުން ވަގުތަށް ފިޔަވަޅު އަޅަން ޖެހޭ ކަމަށެވެ.\nއާސަންދަކީއަކީ 2012 ވަނަ ތައާރަފު ކުރި ސްކީމެކެވެ. އެ ސްކީމް ހުސްނުވާ އާސަންދައަށް ބަދަލުކުރީ 2014 ގައެވެ. އެ ސްކީމުގައި ބައިވެރިވުމަށް އެއްވެސް ދިވެހި ރައްޔިތަކުން ބައިވެރިވާކަށް ނުޖެހެ އެވެ. އަދި އެއްވެސް ލިމިޓެއް ނެތި އޭގެ ބޭނުން ކުރެވެ އެވެ.\nޑަބްލިއުއެޗްއޯގެ ރިޕޯޓުގައި ބުނާ އާސަންދައަކީ ދެމެހެއްޓެނިވި ނިޒާމަކަށް ހެދުމަށް ހަރުދަނާ މޮޑެލްއެއް ބިނާ ކުރަން ޖެހޭ ކަމަށެވެ. އަދި އަވަސް ފިޔަވަޅު ނާޅައިފި ނަމަ އެ ނިޒާމުގެ ސަބަބު ހަރަދު ބޮޑެވު، ކުއްލިއަކަށް އެ ނިޒާމު ހުއްޓާލަން ޖެހިދާނެ ކަމުގެ އިންޒާރު ވެސް ދީފައި ވެއެވެ.\nނަޝީދުގެ ފާޑުކިޔުން އާސަންދައަށް\nއާސަންދަ ބަދަލުކުރުމުގެ މަސައްކަތް އަންނަ އަހަރު ކުރައްވާނެ ކަމަށް އަމީރު ވިދާޅުވެފައި ވަނިކޮށް، މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވަނީ އެ ސްކީމް ބޭނުންކޮށްގެން ބައެއް މީހުން ނާޖައިޒު ފައިދާ ހޯދާ ކަމުގެ ތުހުމަތު ކުރައްވާފަ އެވެ.\nއިންޝޫރަންސް ބިލުގެ ބަހުސް ކުރިއަށް ދަނިކޮށް ނަޝީދު ވިދާޅުވީ އެއީ އިންޝުއަރެންސް ސްކީމެއް ނަމަވެސް ހިނގަމުން އަންނަނީ އެ ގޮތުގައި ނޫން ކަމަށެވެ. އަދި އާސަންދައަށް އަހަރަކު ދައުލަތުން ދެ ބިލިއަނަށް ވުރެ ގިނަ ރުފިޔާ ހޭދަވާ ކަމަށް ވިދާޅުވި އެވެ.\n"އާސަންދަ ފެށިގެން އައީ ހެލްތު އިންޝުއަރެންސް ސްކީމެއްގެ ވިސްނުމުގެ ތެރޭގައި. އެހެން ނަމަވެސްް މިހާރު އާސަންދަ ވަކިން ހިނގަމުން އަންނަނީ. އެލައިޑް އިންޝުއަރެންސާއި އާސަންދަައާ މިވަނީ ވަކިކުރެވިފައި. ދެން އާސަންދަ ހިނގަމުން ދަނީ އިންޝުއަރެންސްގެ އުސޫލުތަކުން ނޫންކަމަށް ފެންނަމުން ދަނީ،" ނަޝީދު ވިދާޅުވި އެވެ.\nއެކަން އެގޮތަށް ހިނގަނީ މަޖިލީހުން ނުބަލާތީ ކަމަށް ވިދާޅުވެ، ނަޝީދު ވަނީ އެމްޑީޕީން ވިސްނާފައިވާ ގޮތަށް އަދި ގާނޫނު އަސާސީގައިވާ ގޮތަށް ދައުލަތް ހިންގާ ނަމަ ދައުލަތް ނެގެހެއްޓޭނެ ކަމަށް ވިދާޅުވެފަ އެވެ.


Aammu dhathurufathurah bridge hulhuvaalaanee maadhamaa haveeru 4:00 gai | Mihaaru\nމާލެ އާއި ހުޅުލެއާ ދެމެދު އަޅާފައިވާ ސިނަމާލެ ބްރިޖުގައި ވެހިކަލްތަކަށް ހަދާފައިވާ ހަތަރު ލޭންގެ ތެރެއިން ލޭނެއްގައި، ބްރިޖުގެ ބައެއް މަސައްކަތްތަކުގައި އުޅޭ ބަޔަކު ސައިކަލެއްގައި ދުއްވާފައިދަނީ.---ފޮޓޯ: ހުސައިން ވަހީދު/މިހާރު\nއާންމު ދަތުރުފަތުރަށް ބްރިޖު ހުޅުވައިލާނީ މާދަމާ ހަވީރު 4:00 ގައި\n06 ސެޕްޓެމްބަރ 2018 - 22:30 24 comments\nމިނިސްޓަރު ކުރެއްވި ޓުވީޓެއްގައި އެހެން ވިދާޅުވިއިރު، މިދިޔަ މަހުގެ 30 ވަނަ ދުވަހުގެ ރޭ ބްރިޖު ވަނީ ރަސްމީކޮށް ހުޅުވައިފަ އެވެ. ބްރިޖުމަތީގައި އާންމު ދަތުރުފަތުރުކުރުން، ކުރިން ވެސް ހަމަޖައްސާފައިވާ އުސޫލުގެ މަތިން މާދަމާ ހުޅުވި ނަމަވެސް މިވަގުތު ވެހިކަލްތަކަށް އެއްވެސް ފީއެއް ނުނަގާނެ އެވެ.\nބްރިޖް މެދުވެރިކޮށް ދަތުރު ކުރުމުގެ ފީ ސަރުކާރުން އަދި އިއުލާނެއް ނުކުރެ އެވެ.\nއާންމު ދަތުރުފަތުރަށް މާދަމާ ބްރިޖް ހުޅުވާލާއިރު، ބްރިޖްގައި ބަހުގެ ޚިދުމަތް ދޭ އެމްޕީއެލް އިން ވެސް މާދަމާ ބަސް ދަތުރުތައް ފަށާނެ އެވެ. ބަހުގެ ޚިދުމަތް ރަސްމީކޮށް ފަށަނީ ދެތިން ދުވަސް ފަހުން ކަމަށް ވިޔަސް، މާދަމާ އިން ފެށިގެން ރަސްމީކޮށް ދަތުރުތައް ފެށެންދެން ބަހުގައި ހިލޭ ދަތުރު ކުރެވޭނެ އެވެ.\nބްރިޖު، އާންމު ދަތުރުފަތުރަށް ހުޅުވާލުމުގެ ކުރިން އެތަނުގައި ވަނީ ތަފާތު އިވެންޓުތައް ބާއްވައިފަ އެވެ. އޭގެ ތެރެއިން ކައިވެނީގެ ހަފުލާއަކާއި ގައުމީ ޔުނިވަސިޓީގެ ގްރެޖުއޭޝަނާއި ބައިކް މޯލްޑިވްސް އިން ކުރިއަށް ބައިސިކަލް ދުއްވުމުގެ ހަރަކާތެއް ހިމެނެ އެވެ. އަދި ބްރިޖު އާންމުކޮށް ދައްކައިލުން ވެސް ކުރިއަށް ގެންގޮސްފައިވެ އެވެ.\nބްރިޖްގެ މަސައްކަތަށް 200 މިލިއަން ޑޮލަރު ޚަރަދުވެފައިވާއިރު އޭގެ ތެރެއިން 116 މިލިއަން ޑޮލަރަކީ ޗައިނާ ސަރުކާރުގެ ހިލޭ އެހީ އެވެ. އަދި 72 މިލިއަން ޑޮލަރަކީ ޗައިނާގެ ލޯނު އެހީ އެވެ. މި މަޝްރޫއަށް ދިވެހި ސަރުކާރުން 12 މިލިއަން ޑޮލަރު ހޭދަކޮށްފައިވެ އެވެ.\nގަޑިއަކު 60 ކިލޯ މީޓަރަށް ދުއްވާ ގޮތަށް ޑިޒައިން ކޮށްފައިވާ ބްރިޖުން ގާތްގަނޑަކަށް ތިން މިނެޓުން ހުޅުލެ އާއި މާލެ ހުރަސް ކުރެވޭނެ އެވެ.\nއިތުރު ލިޔުންތައް ސިނަމާލެ ބްރިޖު ކުރީގެ މިނިސްޓަރު ޑރ. މުހައްމަދު މުއިއްޒު ހައުސިން މިނިސްޓަރު ހައުސިން މިނިސްޓްރީ


Enme hassaas vaguthu gai Alia hih hama jahsaidhenee koahcheh kan ingeytha? – Iru\nއެންމެ ހައްސާސް ވަގުތުގައި އާލިއާ ހިތްހަމަޖައްސައިދެނީ ކޯއްޗެއްކަން އެނގޭތަ؟\nޒުވާން ބަތަލާ އާލިއާ ބަޓް އަށާއި އޭނާގެ އާއިލާއަށް މި ދުވަސްވަރު ކުރިމަތިވަމުން އަންނަ ފާޑުކިޔުމަކީ، ނެޕޮޓިޒަމް އާ ގުޅުވައިގެން ކިޔޭ ފާޑުކިޔުންތަކެވެ. އެގޮތުން، އެކްޓަރު ސުޝާންތު ސިންގް ރާޖްޕުތުގެ ކުއްލި މަރާއެކު، އޭނާގެ ފޭނުން ބުނަމުން އަންނަނީ، ސުޝާންތު އެފަދަ ބޮޑު ފިޔަވަޅެއް ނަގަންޖެހުނު ސަބަބަކީ އާލިއާމެން ފަދަ ނުފޫޒުގަދަ ތަރިން ސުޝާންތު ބޮލީވުޑުން އެކަހެރިކޮށް، ބާކީކޮށްލުމުން ކަމަށެވެ. މީގެ އިތުރުން، ސުޝާންތުގެ ލޯބިވެރިޔާ ރިއާ ޗަކްރަބޮތީއާއި އާލިއާގެ ބައްޕަ މަހޭޝް ބަޓް އާ ދެމެދު ގޮތްނޭނގޭ ގުޅުންތަކެއް ވާކަމަށްބުނެ، ސުޝާންތުގެ މަރަކީ މަހޭޝް ރާވައިގެން ކުރި ކަމެއް ކަމަށްބުނެ ވެސް ބައެއް މީހުން އަންނަނީ ޝައްކު އުފައްދަމުންނެވެ.\nކޮންމެއަކަސް، މިފަދަ ހުރިހާ ކަމެއްގެ ސަބަބުން އާލިއާއަށް ކުރިމަތިވެފައިވާ ހައްސާސް ދަނޑިވަޅުގައި، މީހުންގެ ފުރައްސާރައިން ސަލާމަތްވުމުގެ ގޮތުން އޭނާގެ އިންސްޓަގްރާމްގެ ކޮމެންޓް ސެކްޝަން ބަންދުކޮށްފައި އޮތުމަށްފަހު، ދާދި ފަހުން ވަނީ ހުޅުވާލައިފައެވެ. އެއާއެކު، މީގެ ދެދުވަސް ކުރިން އިންސްޓަގްރާމްގައި ހިއްސާކުރި ސެލްފީއަކާއެކު، އާލިއާ ވަނީ ހައްސާސް ވަގުތުތަކުގައި އޭނާގެ ހިތްހަމަޖައްސައިދޭ ފަރާތަކީ ކޮބައިކަން އާއްމުންނަށް ދައްކާލައިފައެވެ.\nއާލިއާ ހިއްސާކުރި ފޮޓޯގައި އޭނައާއެކު ވަނީ އޭނާ ގެންގުޅޭ ބުޅަލެވެ. ހުދު ކުލައިގެ ކެހެރި ބޯ މި ބުޅަލާއެކު އާލިއާ ނަގާފައިވާ ސެލްފީ ގިނަބަޔަކު ސިފަކޮށްފައިވަނީ ވަރަށް “ލޯބި” ފޮޓޯއެއްގެ ގޮތުގައެވެ. އަދި މި ޕޯސްޓަށް މިހާރު އެއް މިލިއަނަށްވުރެ ގިނަ ލައިކު ވެސް ލިބިފައިވެއެވެ.\nއެ ފޮޓޯގެ ކެޕްޝަންގައި އާލިއާ ލިޔެފައިވަނީ، މިއީ އޭނާއަށް ކުރިމަތިވާ ކޮންމެ “ތޫފާނެއްގައި”، އަމާންކަން ގެނުވަދޭ ފަރާތް ކަމުގައެވެ.\nއާލިއާ ބަޓް، 26، ބޮލީވުޑަށް ތައާރަފްވީ 2012 ވަނަ އަހަރު ކަރަން ޖޯހަރް ގެނެސްދިން “ސްޓޫޑަންޓް އޮފް ދާ އިޔާ” ފިލްމުންނެވެ. އެއަށްފަހު އާލިއާ ވަނީ ވަރަށް ފާހަގަކޮށްލެވޭ ފިލްމުތަކެއްގައި މަސައްކަތް ކޮށްފައެވެ. އޭގެތެރޭގައި “ހައިވޭ”، “ޑިއާ ޒިންދަގީ”، އަދި “ރާޒީ” ފާހަގަކޮށްލެވެއެވެ.


Saudhulla ge gondeege massala hukumaa hama ah | Mihaaru\nސުޕްރީމް ކޯޓުގައި މިއަދު ބޭއްވި އަޑުއެހުމަށް ފަހު ސައުދުﷲ އާއި އޭނާގެ ވަކީލުން ކޯޓުން ނުކުމެވަޑައިގަންނަވަނީ. -- ފޮޓޯ: އަހުމަދު ނިޝާތު/ މިހާރު\n23 އޮކްޓޯބަރ 2018 - 15:064comments\nރައްޔިތުންގެ މަޖިލީހުގެ ތިނަދޫ އުތުރު ދާއިރާގެ މެންބަރު ސައުދުﷲ ހިލްމީ އެ މަގާމުން ވަކިވެފައިވާ ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި މައްސަލައިގެ އަޑުއެހުންތައް ނިންމާލައި ހުކުމް ކުރަން ސުޕްރީމް ކޯޓުގެ ފަނޑިޔާރުންގެ ބެންޗުން ނިންމައިފި އެވެ.\nއިލެކްޝަންސް ކޮމިޝަނާ ދެކޮޅަށް ސައުދުﷲ ހުށަހެޅުއްވި މައްސަލައިގެ އަޑުއެހުންތައް މިއަދު ނިންމަވާލައްވަމުން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވީ ދެން އޮންނާނީ މައްސަލަ ނިންމުމަށް ބާއްވާ އަޑުއެހުން ކަމަށާއި އަޑުއެހުން އޮންނަ ތާރީހު ފަހުން އިއުލާން ކުރައްވާނެ ކަމަށެވެ.\nސުޕްރީމް ކޯޓުގައި ބޭއްވި އަޑުއެހުމުގައި ކުރީގެ ސޮލިސިޓާ ޖެނެރަލް އިބްރާހިމް ރިފްއަތު ވިދާޅުވީ ސައުދުﷲ ޕީޕީއެމުން ވަކިވުމަށް އެދި ޖުލައި 10، 2017 ގައި އެ ޕާޓީ އަށް ސިޓީ ފޮނުވި ކަމަށެވެ. އަދި ޖުލައި 11، 2017 ގައި ޕީޕީއެމުން ވަކިކޮށްދޭން އެދި ކޮމިޝަނަށް ސިޓީ ފޮނުވި ކަމަށް އޭނާ ވިދާޅުވި އެވެ.\nސައުދުﷲ ގެ ވަކީލުން މިއަދު ސުޕްރީމް ކޯޓުން ނުކުމެވަޑައިގަންނަވަނީ. --- ފޮޓޯ: އަހުމަދު ނިޝާތު/ މިހާރު\nނަމަވެސް، ޕީޕީއެމް ދޫކޮށް، ސަރުކާރާ ދެކޮޅަށް މަސައްކަތްކުރައްވަން ފެއްޓެވި ސައުދުﷲގެ ގޮނޑި ގެއްލުނު ކަމަށް އިލެކްޝަންސް ކޮމިޝަނުން ކަނޑައެޅީ، މަޖިލީހުގެ އެއްވެސް މެމްބަރަކު އެ ބޭފުޅަކު އިންތިޚާބުވި ޕާޓީން ވަކިވެއްޖެ ނަމަ، ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ، މަޖިލީހުގެ މެމްބަރުކަމުން ވަކިވާނެ ކަމަށް ޖުލައި 13، 2017 ގައި އެ ކޯޓުން ނިންމި ނިންމުމަށް ރިއާޔަތްކޮށެވެ.\nއިލެކްޝަންސް ކޮމިޝަނުން މިއަދު ބުނި ގޮތުގައި، ޕީޕީއެމްގެ ސުލޫކީ ކޮމިޓީން ނިންމި ނިންމުމަކާ ގުޅިގެން ސައުދުﷲ ޕީޕީއެމްގެ ދަފްތަރުން އުނި ކުރީ އޮކްޓޯބަރު 31، 2017 ގަ އެވެ. އެހެންވެ، އިލެކްޝަންސް ކޮމިޝަންގެ ނިންމުން ރަނގަޅު ކަމަށް ނިންމަވައިދެއްވުމަށް އެ ކޮމިޝަނުން ވަނީ އެދިފަ އެވެ.\nރިފްއަތު ވިދާޅުވީ ސައުދުﷲ ޕީޕީއެމްގެ ދަފްތަރުން އުނި ކުރުމަކީ ސިޔާސީ ޕާޓީގެ ގާނޫނާއި ގަވައިދާ އަސާސީ ގަވައިދާ ހިލާފަށް ނިންމާފައިވާ ނިންމުމެއް ކަމަށެވެ. އަދި އިލެކްޝަންސް ކޮމިޝަނުން އަމަލު ކުރީ ސުޕްރީމް ކޯޓުގެ ހުކުމާއި އަމުރާ ހިލާފަށް ކަމަށް ވެސް ރިފްއަތު ވިދާޅުވި އެވެ.\nރިފްއަތު ވިދާޅުވި ގޮތުގައި، ޕީޕީއެމްގެ އަސާސީ ގަވައިދުގައި އެ ޕާޓީގެ މެމްބަރު ކަމުން ވަކިވާން އެދުމުން، ވަކިވާނެ ކަމަށް އޮތީ ބަޔާންކޮށްފަ އެވެ. އެހެންވެ، ޕީޕީއެމުން ވަކިވުމަށް ކުރަން ޖެހޭ ހުރިހާ އިޖުރާއުތަކެއް ސައުދުﷲ ފުރިހަމަ ކުރައްވާފައިވާ ކަމަށް ވެސް ރިފްއަތު ވިދާޅުވި އެވެ.\nއެހެންވެ، ރިފްއަތު އެދިވަޑައިގެންނެވީ ސައުދުﷲ އަކީ މިހާރު ވެސް މަޖިލީހުގެ މެމްބަރެއްގެ ގޮތުގައި ކަނޑައަޅައި، ވީހާ ވެސް އަވަހަކަށް ހުކުމެއް އިއްވަވައި ދެއްވުމަށެވެ.\nސުޕްރީމް ކޯޓުގައި ބޭއްވި ޝަރީއަތުގެ މަޖިލީހުގައި ސައުދުﷲ ވިދާޅުވީ ޕީޕީއެމުން ވަކިވާން ސިޓީ ފޮނުވާފައި އޮއްވައި، ސުލޫކީ މައްސަލައެއް ބެލޭނެ ކަމަށް އުންމީދު ނުކުރައްވާ ކަމަށެވެ. އިލެކްޝަންސް ކޮމިޝަނުން ގޮނޑި ގެއްލުނު ކަމަށް ކަނޑައެޅުމުން، ބޮޑެތި ގެއްލުންތަކެއް ލިބުނު ކަމަށް ސައުދުﷲ ވިދާޅުވި އެވެ.\nމީގެ އިތުރުން، މީހުން، އޭނާއާ މެދު ދެކޭ ގޮތް ބަދަލުވި ކަމަށް ވެސް ސައުދުﷲ ވިދާޅުވި އެވެ. އެހެންވެ، ސައުދުﷲ ވެސް އެދިވަޑައިގަތީ، އޭނާގެ ދާއިރާގެ މެމްބަރުންނާއި އާއިލާގެ މެމްބަރުންގެ ހައްގުތައް ގެއްލިފައިވާތީ ވީހާވެސް އަވަހަކަށް އިންސާފުވެރި ހުކުމެއް އިއްވަވައި ދެއްވުމަށެވެ.\nރިފްއަތު ވަނީ ޕީޕީއެމްގެ އަސާސީ ގަވައިދާ އެއްގޮތަށް އެ ޕާޓީގެ މެމްބަރުކަމުން ވަކިވާން އެދި ޕާޓީ އަށް ހުށަހަޅާ ހިސާބުން އެ މެމްބަރަކު ޕާޓީން ވަކިވާނެ ކަމަށް ރައްޔިތުންގެ މަޖިލީހުގެ ހަތަރު މެމްބަރެއްގެ ގޮނޑި ނުގެއްލޭ ކަމަށް ސުޕްރީމް ކޯޓުން ކުރި ހުކުމުން އެނގެން އޮންނާތީ އެ ކަމަށް ރިއާޔަތްކޮށް ހުކުމް އިއްވަވައި ދެއްވުމަށް އެދިވަޑައިގެންފަ އެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް އިދިކޮޅު ފަރާތްތައް މަޖިލީހުގެ މެމްބަރުން އިލެކްޝަންސް ކޮމިޝަން ޕީޕީއެމް\nދައުލަތް އޮތީ ލަދުގަންނަން ޖެހޭ ހާލަތުގައި: އަމީތު


Malaysia Ga Furabandhu Ge Muhdhathu April 14 Ah Ithuru Koffi - Vaguthu\nމެލޭޝިއާގެ ފުރަބަންދުގެ މުއްދަތު އޭޕްރިލް 14 އަށް އިތުރުކޮށްފި\nމެލޭޝިޔާގެ އެއާޕޯޓު ތެރެ --\nމެލޭޝިއާގެ ފުރަބަންދުގެ މުއްދަތު އަންނަ މަހުގެ 14 ވަނަ ދުވަހާ ހަމައަށް އިތުރުކުރަން އެ ގައުމުގެ ސަރުކާރުން ނިންމައިފިއެވެ.\nމެލޭގެ ބޮޑުވަޒީރު މުހިއްދީނު ޔާސީން ވިދާޅުވީ، ސަރުކާރުގެ ފަރާތުން މި މަހުގެ 18 އިން ފެށިގެން އަންނަ އަންގާރަ ދުވަހާ ހަމައަށް އެ ގައުމުގައި މީހުންނަށް އަރާ ނުފޭބޭ ގޮތަށް ފުރަބަންދުކުރަން ނިންމި ނިންމުން އަންނަ މަހުގެ 14 އާ ހަމައަށް ދިގު ދަންމާލަން ނިންމާފައިވާ ކަމަށެވެ.\nމެލޭޝިއާގެ ޓީވީ މެދުވެރިކޮށް ދެއްވި ހިތާބެއްގައި އެމަނިކުފާނު ވިދާޅުވީ، ބުދަ ދުވަހު އެ ގައުމުން ކޮވިޑް-19 އަށް ފައްސިވެފައިވާ 172 ކޭސް ފެނިފައިވާ ކަމަށާއި އެ ގައުމުގައި ކޮވިޑް-19 އަށް ފައްސިވި މީހުންގެ ޖުމްލަ އަދަދު 1796 އަށް އަރާފައިވާ ކަމަށެވެ.\nމެލޭޝިއާގެ ބޮޑުވަޒީރު ވަނީ އާންމުންނަށް ބޭނުންވާ ތަކެތި މަދު ނުވާ މިންވަރަށް ހުރިކަމާއި ކޮވިޑް-19 ފެތުރިދާނެ ހިސާބުތަކުގައި އެ ބައްޔަށް ޓެސްޓްކުރުމުގެ މަސައްކަތް ކުރާ ކަމުގެ ޔަގީންކަން ދެއްވައިފައެވެ.\nމެލޭޝިއާ ފުރަބަންދު ކުރުމާ ގުޅިގެން، އެ ފިޔަވަޅުގެ ދަށުން ކާބޯތަކެތި ވިއްކާ ފިހާރަތައް ފިޔަވައި، އެހެން ހުރިހާ ތަންތަނެއް ބަންދުކުރަން ވަނީ އަންގައިފައެވެ.\nއޭރު އެ ގައުމުގެ ބޮޑުވަޒީރު ވިދާޅުވީ ހާލަތު އިތުރަށް ގޯސްވަންދެން މަޑުކުރެވޭކަށް ނެތް ކަމަށާއި މީހުން އެއްތަނުން އަނެއްތަނަށް ދިއުން ހުއްޓުވައިގެން ނޫނީ އެ ބަލި ފެތުރުން ނުހުއްޓުވޭނެ ކަމަށެވެ.\nހުކުރު ނަމާދު ކުރުމުގެ އިތުރުން މެލޭޝިއާގެ މިސްކިތެއްގައި އެއްވެސް ދީނީ ހަރާކާތެއް ހިންގުންވެސް ވަނީ މަނާކޮށްފައެވެ.\nމީގެ އިތުރުން އަސާސީ ހިދުމަތްތައް ދެމުންދާ ތަންތަން ފިޔަވައި، ސަރުކާރާއި އަމިއްލަ ކުންފުނިތައް ބަންދުކުރަން ސަރުކާރުން ވަނީ އަންގާފައެވެ.